
REPUBLIKA E SHQIPËRISË

KUVENDI

LEGJISLATURA VIII  - SEANCA E DITËS SË ENJTE, 17 NËNTOR 2016, TIRANË


PROCESVERBAL

SEANCËN E DREJTON

zËVENDËSKRYETARJA E Kuvendit

VALENTINA LESKAJ
(Seanca filloi në orën 11:00)

Rendi i ditës:

1. Miratimi i procesverbalit të seancës plenare, datë 10.11.2016 (neni 44, pika 2 e Rregullores)

2. Njoftimi i projektligjeve të depozituara në Kuvend (neni 44, pika 3 e Rregullores)

3. Projektligji “Kodi Hekurudhor i Republikës së Shqipërisë” (nenet 73-77 të Rregullores, votim me shumicë të cilësuar)

Pyetje

Shprehet Komisioni përgjegjës për Veprimtaritë Prodhuese, Tregtinë dhe Mjedisin

Shprehet për dhënie mendimi Komisioni për Çështjet Ligjore, Administratën Publike dhe të Drejtat e Njeriut

Shprehet për dhënie mendimi Komisioni për Integrimin Europian

Relatori

Diskutime

(Shprehen grupet parlamentare)

Koha e votimit (në parim/nen për nen/në tërësi)

4. Projektvendim “Për zgjedhjen e anëtarëve të Autoritetit për Informimin për Dokumentet e ish-Sigurimit të Shtetit”.
Shprehet Komisioni për Çështjet Ligjore, Administratën Publike dhe të Drejtat e Njeriut

Relatori

Diskutime

(Shprehen grupet parlamentare)

Koha e votimit

5. Projektvendimi “Për zgjedhjen e anëtarit të Komisionit Qendror të Zgjedhjeve”.

Shprehet Komisioni për Çështjet Ligjore, Administratën Publike dhe të Drejtat e Njeriut

Relatori

Diskutime

(Shprehen grupet parlamentare)

Koha e votimit

6. Diskutime për çështje jashtë rendit të ditës (neni 45 i Rregullores)

Koha e diskutimeve deri në 60 minuta.

Valentina Leskaj –Mirëdita! 

Ju lutem, zotërinj deputetë, zini vendet!

 Fillojmë seancën.

 (Pasi lexon rendin e ditës)

Do t’ju njoftoj se vijon puna në komisionet parlamentare për projektligjet  që ishin parashikuar në kalendarin 3-javor për t’u miratuar në seancën plenare të datës 17.11.2016.

Konkretisht:

 Projektligji “Për miratimin e ndryshimit të statusit të një toke bujqësore me sipërfaqe 288,4 hektarë në zonën minerare për shfrytëzimin e torfave për prodhimin  e energjisë elektrike”.

 Projektligji “Për ratifikimin e marrëveshjes së garancisë ndërmjet Republikës së Shqipërisë, përfaqësuar nga Ministria e Financave dhe Bankës Europiane për Rindërtim dhe Zhvillim, BERZH, në lidhje me marrëveshjen e  huas ndërmjet Korparatës Energjetike Shqiptare dhe Bankës Europiane për Rindërtim dhe Zhvillim, BERZH, për projektin “Shqipëria plani i ristrukturimit të KESH-it””. 

 Projektligji “Për disa ndryshime dhe shtesa në ligjin nr. 9376, datë 21.04.2005 “Për sportin”, i ndryshuar”

 Projektligji “Për shërbimet e kujdesit shoqëror në Republikën e  Shqipërisë”.

 Në vijim, në mbështetje të nenit 46 të Rregullores, ju njoftoj se kanë regjistruar emrat për diskutim deputetët:

 Për projektligjin “Kodi Hekurudhor i Republikës së Shqipërisë”, Artan Gaçi, Gentjan Bejko, Edmond Leka, Namik Kopliku, Taulant Balla, Eduard Ndocaj, Gjergji Papa, Astrit Patozi, Dhurata Çupi, Albana Vokshi, Sali Berisha, Gert Bogdani,  Aldo Bumçi, Irma Kopliku, Gjovalin Bzheta, Myqerem Tafaj, Vangjel Dule dhe Mimoza Hafizi. 

 Në emër të grupeve parlamentare janë regjistruar: Gledion Rahovica, Genc Pollo dhe Eduard Shalsi. 

 Nuk ka diskutime për çështje të tjera.

 Kalojmë në miratimin e procesverbalit të seancës plenare të datës 10 nëntor 2016.

 A ka ndonjë gjë për procesverbalin? Nuk ka.

 Kalojmë në pikën tjetër: njoftim për projektaktet e depozituara në Kuvend.

 Në mbështetje të nenit 44, pika 3, të Rregullores, njoftohen këto projektakte të depozituara në Kuvend: 

 Nga Këshilli i Ministrave projektligji “Për një shtesë në ligjin nr. 8438, datë 28.12.1998 “Për tatimin mbi të ardhurat”, i ndryshuar”, depozituar më 11.11.2016; projektligji “Për disa ndryshime dhe shtesa në ligjin nr. 61/2012 “Për akcizat në Republikën e  Shqipërisë”, të ndryshuar”, depozituar  më 11.11.2016; projektligji “Për disa ndryshime dhe shtesa në ligjin nr. 9975, datë 28.07.2008 “Për taksat kombëtare”, të ndryshuar”, depozituar  më 11.11.2016; projektligji “Për disa ndryshime në ligjin nr. 9981, datë 08.09.2008 “Për miratimin e niveleve të tarifës doganore”, të ndryshuar”, depozituar  më 11.11.2016.

 Atëherë, fillojmë diskutimet për projektligjin parë. 

 Nga ministria a ka njeri?

 Fjalën e ka deputeti Artan Gaçi.

 Nuk është zoti Gaçi.

 Fjalën e ka  deputeti Gjergji Papa.

 Gjergji Papa – Faleminderit, zonja drejtuese e seancës! 

Projektligji “Kodi Hekurudhor i Republikës së Shqipërisë” nuk shërben për asgjë tjetër, veçse për përafrimin e legjislacionit kombëtar të transportit hekurudhor në Shqipëri me legjislacionin e Bashkimit Europian. Nuk shërben për asgjë tjetër, sepse transporti hekurudhor në Shqipëri është katandisur në gjendje të mjerueshme. 

Të thuash që ky projektligj do të nxisë zhvillimin e transportit hekurudhor efikas, të sigurt, të aksesueshëm nga të gjithë dhe miqësor me mjedisin është anakronike, sepse hekurudhat janë jashtë përdorimit dhe transporti hekurudhor nuk funksionon. 

Në një kohë kur kjo qeveri, në 4 vjet qeverisje nuk bëri asgjë për këtë sektor, është fare pa kuptim të thotë se ky projektligj synon përmirësimin e efikasitetit të sistemit hekurudhor dhe integrimin e tij në tregun rajonal dhe transeuropian të shërbimeve të transportit. 

Me bindjen time të plotë them se ky projektligj nuk do të ndikojë fare në zhvillimin real të këtij sektori, por kjo qeveri dhe Kryeministri Rama nuk e kanë për gjë t’i hedhë hi syve këtij populli. Qeveria po i zëvendëson gënjeshtrat e vjetra me gënjeshtra të reja. Ajo rrit nga viti në vit shpenzimet operative, dëshmi mjaft e qartë kjo e filozofisë së saj për të rritur shpenzimet e  luksit dhe jo shpenzimet për investime publike, të cilat sjellin edhe rritje ekonomike. 92 milionë dollarë të shqiptarëve janë shpenzuar vetëm për zyra, makina, orendi dhe bileta avioni. Por nuk ka fonde për investime publike në rrjetin hekurudhor, sepse 2,2 miliardë euro u janë vjedhur taksapaguesve shqiptarë nga mosrealizimi i të ardhurave dhe nga shkeljet e disiplinës financiare. Nuk ka fonde   për investime publike, sepse  88 milionë dollarë u janë dhënë për tenderë 11 miqve, ndërtuesve dhe bashkëpunëtorëve të Edi Ramës. 

Qeveria e ka ngritur korrupsionin në sistem. Këtë e vërteton edhe raporti për korrupsionin i publikuar këto ditë nga Transparency Internacional, ku shkalla e mitmarrjes në Shqipëri për vitin 2016 rezulton 34% më e lartë, jo vetëm në Ballkan, por në të gjithë Europën. 

Shembulli më i mirë i ngritjes së korrupsionit në sistem nga kjo qeveri janë koncesionet. Rilindja ka hedhur në treg një lloj të ri grabitjeje, atë përmes koncesioneve, një fushë e pamatë për abuzim. Por për ta hequr shijen e hidhur të abuzimit, që po u lë qytetarëve shqiptarë  fjala “koncesion”, Rilindja po përpiqet për ta zëvendësuar fjalën “koncesion” me togfjalëshin “partneritet publik privat”. Janë dhënë rreth 765 milionë euro koncesione dhe planifikohen të jepen të tjera koncesione në shëndetësi, transporte, dogana, tatime, në rrugë dhe në shërbime të tjera publike për miqtë dhe klientët e Kryeministrit dhe të qeveritarëve, duke e dorëzuar shtetin te një oligarki e dyshimtë dhe duke  e rënduar disa herë xhepin e qytetarëve shqiptarë, të cilët paguajnë edhe administratën publike, nga njëra anë, që nuk është ulur aspak në numër, edhe privatin, nga ana tjetër, për të njëjtin shërbim. Me sa duket, maxhorancës po i bëhen presione nga grupe oligarkike brenda saj për të marrë koncesione, për të shpërblyer për kontributin që kanë dhënë që kjo maxhorancë të vijë në pushtet dhe  të kontribuojë financiarisht në zgjedhjet e vitit të ardhshëm.

 Qeveria po gjen rrugën më të lehtë për të hequr nga vetja ato shërbime që ajo i ka për detyrë t’ua garantojë qytetarëve. Kur ishte në opozitë, Partia Socialiste deklaronte se do të rishikonte, madje edhe do të anulonte marrëveshjet koncesionare të qeverisë “Berisha”, por sot, pas 4 vjet qeverisjeje, numri i koncesioneve po rritet frikshëm. Kjo dëshmon jo vetëm paaftësinë e atyre që po qeverisin, por edhe faktin që koncesionet janë kthyer në një parajsë financiare për një grup klientësh të qeverisë, të cilët grabisin me leje pasurinë e shqiptarëve.  Këto 765 milionë euro koncesione, të kaluara në xhepat e privatëve, klientë të Kryeministrit, do të kishin përmirësuar sadopak jetën e qytetarëve shqiptarë sikur të kishin kaluar për investime publike, për të rritur punësimin dhe të ardhurat e tyre. Rekordin e koncesioneve  e mban ministri i Shëndetësisë Ilir Beqaj me 300 milionë euro koncesione,  të dhëna për check – up-in, për sterilizimin e mjeteve kirurgjikale dhe hemodializën. Koncesioni i check - up-it, ose i thënë shqip koncesioni i kontrollit shëndetësor falas vazhdon të mbetet koncesioni më abuziv. Kontrata e firmosur me koncesionarin është abuzive, pasi është përcaktuar një dysheme prej 475 mijë qytetarësh, për të cilët koncesionari  paguhet, pavarësisht nëse qytetarët i bëjnë ose jo analizat. Shifra e vendosur në kontratë 475 mijë është abuzim real. Nuk është e bazuar në asnjë studim  ose analizë shkencore. Duke pranuar që në një 1,5 vjet nuk janë bërë 475 mijë analiza të check- up- it, por paratë janë dhënë për aq, Rama e ka pranuar vjedhjen e  5 milionë eurove në vit.  Ku kanë shkuar këto para? A do t’u kthehen shqiptarëve apo tashmë janë ndarë si plaçkë në mes Ramës dhe donatorëve të tij? 

Edhe sikur të mos i mjaftonin megaskandalet e korrupsionit me tenderë dhe koncesione, dje, Ilir Beqaj u akuzua edhe për shpërdorim detyre. Ai pushon menjëherë nga detyra drejtorin e  tij vetëm pse nuk mori pjesë në një nga mbledhjet e Partisë Socialiste. Shikoni çfarë  terrori  dhe presion psikologjik ka administrata publike nga Rilindja dhe sa lehtë ata mund të pushohen nga puna nëse nuk aktivizohen në aktivitetet politike  të Partisë Socialiste! Ai duhet të japë menjëherë dorëheqjen dhe të largohet sa më parë nga detyra e ministrit. 

Nga ana tjetër, Kryeministri Rama duhet ta shkarkojë  atë nga detyra, në rast të kundërt vërtetohet që është ai dirigjuesi i të gjitha atyre skandaleve. Kryeministri thotë që ne shpifim dhe hedhim baltë. Por le t’i referohemi Fondit Monetar Ndërkombëtar. Fondi Monetar Ndërkombëtar i ka vlerësuar koncesionet si një nga rreziqet më të mëdha fiskale,  duke pohuar se ato zënë 7% të prodhimit të brendshëm bruto. Në një raport të posaçëm për transparencën fiskale, Fondi Monetar Ndërkombëtar thekson se qeveria shqiptare nuk është transparente në dhënien e koncesioneve, pasi nuk bën publike kostot dhe përfitimet nga koncesionet.

 Vendi ynë ka një histori të dështuar të dhënies së disa shërbimeve me koncesion, të cilat nuk kanë sjellë gjë tjetër veçse kosto të shtuara për biznesin dhe qytetarët, siç ishte rasti i Crown Agents me doganat. Kompania koncesionare u pagua me 8,2 milionë euro për të mbledhur 100 milionë euro më shumë në dogana, por të gjithë e dimë dështimin e bujshëm të këtij objektivi. Prandaj kalimi i të gjitha shërbimeve te privati jo vetëm nuk është i dobishëm, por dëmton ekonominë. 

Për arsyet që përmenda më lart, nuk ka fonde për investime publike. Nuk ka fonde jo vetëm për të ndërtuar hekurudha dhe rrugë të reja, por as për të siguruar  një qarkullim normal të mjeteve në rrugët ekzistuese. 

Rruga kombëtare  Librazhd-Elbasan prej një viti është e dëmtuar  në Xibrakë nga prurjet e lumit Shkumbin. Duke qenë aktualisht me një kalim, deri tani atje janë bërë mbi 50 aksidente dhe askush nuk po kujtohet të vërë dorë në riparimin e saj.  Për rrugën kombëtare Qafë e Thanës- Lin-Pogradec nuk po  thotë më kush se kur do të përfundojë, por të paktën të bëhet e kalueshme për automjetet në hyrje të Pogradecit. Punimet janë braktisur fare nga kontraktori dhe rruga është në gjendje të mjerueshme, por askush nuk pyet që u shkatërruan të gjitha autoveturat dhe kamionët e shumtë që kalojnë në drejtim të Korçës dhe Greqisë.  Për rrugën Korçë-Ersekë, e filluar që në vitin 2011, janë planifikuar për buxhetin e vitit 2017 vetëm 40 milionë lekë. Me kaq pak fonde kjo rrugë nuk ka për të përfunduar kurrë. E gjithë qeveria ka zbarkuar në Kolonjë për zgjedhjet e parakohshme lokale dhe vazhdon të mashtrojë kolonjarët duke u premtuar atyre parajsën.  U kërkojnë votën kolonjarëve, ndërkohë kur në 25 vjet qeverisje lokale, socialiste e kanë lënë qytetin e Ersekës, i pasur me burime ujore, vetëm me dy orë ujë të pijshëm në ditë. Tallen me qytetarët kolonjarë kur u thonë nuk  do të vijmë më nëse nuk bëhet ujësjellësi. 

 Kandidati  i së djathtës nuk po garon me rivalin  tij të majtë, por me të gjithë qeverinë. Pothuajse të gjithë ministrat socialistë dhe të gjithë drejtorët rajonalë kanë zbarkuar në Kolonjë dhe, në kundërshtim flagrant me Kodin Zgjedhor, mbledhin punonjësit e  administratës së tyre, në prezencë të kandidatit socialist, duke u bërë presion të hapur për të votuar për të. Sa turp! 

Sikur të mos mjaftojë kjo, e gjithë Bashkia e Korçës  ka lënë punën dhe është nisur drejt Kolonjës në ndihmë të kandidatit socialist. Çdo funksionar rilindës nga Korça, me origjinë nga Kolonja, ose me lidhje familjare ose shoqërore prej andej, me urdhër, sipas një plani dhe grafiku të detajuar nga qeveritarët kombëtarë dhe rajonalë ka shkuar atje këto ditë “nga malli” për të takuar   miqtë dhe të afërmit, që ata të votojnë me çdo kusht për kandidatin socialist. Arsyeja pse Partia Demokratike kërkon një qeveri teknike është se me Edi Ramën dhe me qeverinë e tij nuk mund të ketë zgjedhje të lira dhe të ndershme vitin e ardhshëm.

Faleminderit!

Valentina Leskaj – Po, për procedurë zoti Dogjani.

Asllan Dogjani – Faleminderit, zonja drejtuese e seancës!

Në fillim të seancës, këtu nuk kishte asnjë përfaqësues të ministrisë për të mbrojtur projektligjin “Për Kodin Hekurudhor”, ashtu siç nuk është as tani ministri i linjës për ta mbrojtur këtë projektligj. Duke mos qenë ata këtu, unë nuk munda t’u bëj pyetje. Në rast se këta që janë të pranishëm tani, janë përfaqësues të ministrisë, unë dua t’i pyes: A ka hekurudha në Shqipëri, që ne të bëjmë një kod hekurudhor? Me sa di unë, nuk ka asnjë hekurudhë. Do të ishte më mirë të ndërtonim hekurudha, pastaj të bënim Kodin Hekurudhor.

E dyta: sa hekurudha ekzistuese janë në funksion? A është investuar në to dhe sa është numri i udhëtarëve që lëvizin në këto hekurudha? Dihet që kostoja e lëvizjes me mjete të tjera të transportit publik për qytetarët, që lëvizin nga një qytet në tjetrin, është shumë e lartë, prandaj dua të di: çfarë plani ka qeveria për të ndërtuar dhe për të përmirësuar rrjetin hekurudhor, me qëllim që t’u vijë në ndihmë qytetarëve? Pra, unë sugjeroj të mos merremi fare me kodin, pasi nuk ia vlen të diskutojmë për të, kur nuk kemi hekurudha.

Faleminderit!

Valentina Leskaj – Faleminderit!


Ministri do të vijë dhe besoj do t’u përgjigjet pyetjeve tuaja.

Urdhëroni, zoti Gaçi!

Artan Gaçi – E nderuar zonja drejtuese e seancës,

Të nderuar kolegë,

Unë do të flas për Kodin Hekurudhor, por nuk mund të mos flas edhe për dy ngjarjet e mëdha të dhjetë ditëve të fundit, për fitoren e Trampit dhe për hapjen e negociatave me BE-në.

Kodi Hekurudhor ka si qëllim përafrimin dhe përputhshmërinë me acqui-në e BE-së. Ai ka qenë një vlerë e shtuar dhe një kontribut për integrimin e Shqipërisë në BE, me qëllim krijimin e një kuadri ligjor të favorshëm dhe të qëndrueshëm për zhvillimin e një transporti hekurudhor efikas dhe të integruar me sistemin rajonal dhe atë transeuropian të transportit.

Ne të gjithë jemi koshientë që sistemi ynë hekurudhor është nga më të degraduarit në Europë. Me miratimin e këtij kodi, do të vihen gurët e themelit për zhvillimin e qëndrueshëm të këtij sektori shumë strategjik të vendit.

Një lajm tjetër, që ndoshta nuk ka lidhje të drejtpërdrejtë me kodin, por ka lidhje me sektorin e hekurudhave, është edhe projektimi dhe fillimi i hapjes së procedurës për investimin e hekurudhës Tiranë-Durrës dhe Tiranë-Rinas. Kjo është një linjë shumë e rëndësishme jo vetëm se u shërben më shumë se 1 milion e gjysmë banorëve, përfshirë Tiranën dhe Durrësin, por edhe shumicës së 2 milionë pasagjerëve, të cilët, çdo vit, zgjedhin të udhëtojnë nga Aeroporti i Rinasit.  Me ndërtimin e këtyre dy linjave hekurudhore, ata do të  kenë mundësi që edhe check in-in ta bëjnë në stacionin e Tiranës, pa qenë nevoja të lëvizin me automjete drejt Aeroportit “Nënë Tereza”.

Gjithashtu, kjo linjë hekurudhore, procedura e tenderimit të së cilës hapet në muajt janar-shkurt të vitit tjetër, do t’u shërbejë edhe shumë zonave superurbane, duke përfshirë Kasharin, Vorën, Maminasin dhe Shijakun. Pra, nuk do të jetë një linjë treni e zakonshme, por do të shërbejë edhe si metro superurbane për komunikimin dhe për lëvizjet e këtyre banorëve.

Shpresoj që lajmi për hekurudhat ta gëzojë pak Partinë Demokratike, sepse me dy ngjarjet e mëdha të javës së kaluar, është çorientuar më keq se më parë.

Ju keni 3 vjet në opozitë dhe vazhdoni të shkoni nga dështimi në dështim. Dështuat me lidershipin, dështuat me hapjen dhe me modernizimin e partisë. Të gjitha investimet tuaja në burime njerëzore, në ideologji dhe në strategji janë një katastrofë e vërtetë; investimet ndërkombëtare keq e më keq, sidomos pas reformës në drejtësi dhe me qasjen tuaj, duke kundërshtuar këtë reformë, e vetmja shpresë që ju ka ngelur, është Greqia, ku vazhdoni të investoni dhe prisni që t’ju kthejnë qokën e radhës, të cilën ju ia bëtë javën e kaluar.

Unë e di që Partia Demokratike e mban veten për parti të djathtë. Ju jeni pjesë mbështetëse e partive popullore të Europës, të partive të djathta të Europës dhe respektive e Partisë Republikane në Amerikë. Ju aderoni në partitë europiane të djathta, nga ana tjetër, Partia Socialiste aderon në bashkimin e partive socialiste të Europës dhe, po ashtu, me simotrën e saj, Partinë Demokratike të majtë në Amerikë.

Është shumë normale që lideri ynë të pozicionohet në krah të ideve, kauzave e vizioneve të partive tona simotra, (që ndajnë me njëra-tjetrën në të gjithë botën) qoftë edhe në një proces elektoral. Anormale është që të jesh pjesë e këtyre familjeve politike, si bashkim vullnetar idesh, mendimesh, kauzash dhe, ndërkohë, të marrësh pjesë në mitingjet e kampit tjetër; akoma më keq, të sponsorizosh kandidatin e kampit kundërshtar. Që kur ka lindur politika, nuk ka, të paktën në Europë, qasje më amorale se kjo që bëri Partia jonë Demokratike me zgjedhjet në Amerikë.

Ju jeni pjesë integrale e grupimit të djathtë europian të partive popullore dhe, në Amerikë jeni partner logjik e ideologjik i Partisë Republikane. Si mund të shkojë lideri i të djathtës shqiptare në mitingun elektoral të së majtës amerikane? Çfarë kërkonte Lulzim Basha në konventën e të majtëve, në Filadelfia? Do të ishte shumë normale të shkonte edhe në konventën e republikanëve në Amerikë, qoftë edhe për kortezi, sepse i keni pasur partnerë gjatë 25 vjetëve të fundit. Si keni guxim t’i dërgoni letra të ekzaltuara Trampit, me urime të përzemërta për këtë fitore të pazakontë? Si keni guxim dhe bërtisni: “Fituam, fituam, me Trampin” kur financuat nëpërmjet Podestas dhe morët pjesë në mitingjet elektorale të kundërshtares së tij? Si mund të shkoni në partitë europiane, apo në simotrën tuaj republikane amerikane, pas kësaj hipokrizie komplet jashtë normales?

Nuk latë asgjë pa thënë për Ramën pse u prononcua atëherë për kandidatin Tramp. Nuk dua t’i vë asnjë lloj emri apo t’i jap ndonjë vlerësim Ramës, por, megjithatë, ai ngelet i vetmi i fituar moralisht në Shqipëri për shkak të koherencës, moralit, seriozitetit, ndershmërisë e besnikërisë që tregoi ndaj ideve, vizioneve që ndajmë së bashku me partitë simotra, qofshin socialistët europianë apo të majtët amerikanë. Ndërsa, si gjithmonë në këto 7 vjetët e fundit (sepse nuk janë vetëm 3 vjet), i humburi i madh është përsëri Partia Demokratike, duke treguar veten të pamoralshme, hilacake dhe të pabesë ndaj partnerëve të saj të djathtë, qofshin europianët apo republikanët e Amerikës. Letra për Trampin, veç urimeve të kortezisë, duhet të përmbante edhe një shpjegim shterues, një ndjesë për gjithçka që ju nuk bëtë në mbështetje të tij, apo që bëtë duke marrë pjesë në financime kundër Partisë Republikane. U bënë kaq vjet që ju humbisni dhe bërtisni: “Fitore, fitore”. Ndoshta në Shqipëri kjo nuk përbën lajm, sepse ia keni marrë dorën, por me Amerikën dhe me Europën, këto janë shaka shumë të rënda, që mund të kenë edhe pasoja.

Humbja e dytë është, pa dyshim, hapja e negociatave. Edhe këtu na bëtë me turp, me ato që pamë në Bruksel. Cirkun e të enjtes në parlamentin shqiptar, e çuat në parlamentin europian, por atje ju njohin dhe nuk jua vunë veshin për asgjë.

Rekomandimi për hapjen e negociatave mund të jetë lajm i keq për ju, por është një lajm që shqiptarët e kanë merituar dhe e kanë pritur gjatë, deri në kufijtë e sosjes së durimit.

Unë i përkas brezit të viteve ‘90. Në atë kohë, kur ëndërronim për Europën, nuk mendoja kurrë se do të duhet të bëhesha gati 50 vjeç që të hapeshin negociatat, e ndoshta kur të bëhem 70 vjeç, do të jem qytetar i Europës.

Sigurisht, ne politikanët e këtyre 25 vjetëve, kemi përgjegjësitë tona, por edhe Europa ka pjesën e saj. Për hapjen e këtyre negociatave, meritën kryesore e kanë qytetarët shqiptarë, ata brenda dhe ata jashtë vendit. Pavarësisht situatës unikale nga e cila u zgjuan në vitet ‘90 shqiptarët, dhe pas dhjetëra herëve të tjera, që politika e vendit të tyre ua nxiu faqen e i bëri me turp, ata ia dolën të zhvillojnë dhe të rindërtojnë nga fillimi Shqipërinë, por jo vetëm kaq, por edhe atje ku kanë shkuar, ia kanë dalë të jenë komuniteti më i integruar, më punëtor dhe më i respektuar krahasuar me të gjithë të huajt e tjerë, që jetojnë në Europë. Europa e ka kuptuar këtë, prandaj sot malli më i mirë dhe më i shtrenjtë që ata blejnë nga ne, janë të rinjtë shqiptarë, janë njerëzit më të shkolluar, gjithashtu, edhe njerëzit më energjikë, të cilët punojnë në sektorët më të vështirë në Gjermani, në Itali e në Greqi; janë mjekët dhe infermierët, të cilët po mbajnë gjallë të moshuarit e Europës së plakur.

Në këto kushte, Europa ndoshta nuk ka urgjencë, por ne kemi shumë, sidomos në këtë sallë. Ne kemi detyrim edhe për studentët e ‘90-ës, që ata të mund të hyjnë në Europë para se të mbushin moshën e daljes në pension. Kjo duhet të na bëjë të gjithëve, edhe ju kolegë të opozitës, të ecim më shpjet.

Këto sjellje të papjekura, kolegë opozitarë, si ajo ndaj zgjedhjeve në Amerikë apo skenave kundër Shqipërisë në Parlamentin Europian, do të ishte mirë t’ua kursenit shqiptarëve. Ndoshta duhet shumë më tepër impenjim për të ndihmuar përshpejtimin e rrugës drejt Europës, por, të paktën, mos e ngadalësoni atë!

Faleminderit!

Valentina Leskaj – Urdhëroni, zoti Patozi!

Astrit Patozi – Faleminderit, zonja drejtuese e seancës!

Të nderuar kolegë,

Në fakt, unë kam respekt për çdo përmirësim në legjislacionin shqiptar, por nuk mund të mos them dot se duke dashur të rregullojmë kodin, po shkatërrojmë edhe atë që na ka ngelur nga hekurudhat shqiptare. Gjithsesi, nuk është ky shqetësimi për të cilin jam ngritur sot.

Për të qenë në rregull edhe me zotin Shalsi, megjithëse ai nuk është këtu, po them që në fillim që do të devijoj pak nga tema. Kjo më tepër, sepse nuk dua të shkel Rregulloren pak më vonë, kur të trajtohet vendimi për emërimet në Autoritetin e Informimit për Dokumentet e ish-Sigurimit të Shtetit. Diskutimi im nuk ka të bëjë me emrat, por me parimin, prandaj zgjodha të flas tani. Gjithsesi, jemi brenda rendit të ditës. Kjo është një çështje shumë delikate, që duhet trajtuar patjetër në parlament.

Në fakt, në dukje të parë, unë sot duhet të isha në vështirësi, madje nuk duhet të flisja fare, sepse unë kam folur vazhdimisht për këtë temë dhe kam kërkuar, ndoshta më shumë se kushdo tjetër këtu, që pse nuk zbatohet ligji, me gjithë rezervat e mëdha për atë ligj. Në mos gaboj, ligji është miratuar një vit e gjysmë më parë dhe ne kemi mbrojtur qëndrimin tonë, duke e konsideruar atë një ligj të keq, i cili nuk e zgjidh problemin, por i bën bisht problemit. Shqipëria duhet të kishte lustracion, sepse ai është më i rëndësishëm sesa hapja e dosjeve të Sigurimit të Shtetit, por kjo është një temë e ezauruar, për shkak se ju e miratuat ligjin në mënyrë të njëanshme.

Unë, megjithëse e konsideroj një ligj të keq, përsëri kam kërkuar që ai ligj të zbatohet sa më shpejt, për arsyen e vetme, se edhe nga e keqja më e madhe mund të vijë një e mirë e vogël. Jo pa qëllim, kam menduar se ndoshta zbatimi i shpejtë i këtij ligji mund ta pastronte opinionin publik nga disa fosile të diktaturës apo nga disa ish-bashkëpunëtorë apo ish-spiunë të Sigurimit të Shtetit, të cilët ndoshta kanë 25 vjet që krekosen dhe i bëjnë moral kësaj shoqërie herë nën petkun e deputetit, herë nën petkun e analistit dhe herë nën petkun e aktivistit të shquar të shoqërisë civile. Do të ishte shumë mirë që ky ligj të zbatohej sa më shpejt, që, të paktën, disa nga këta tipa të dilnin nga qarkullimi. Kjo do t’i bënte mirë shoqërisë.

Po çfarë po ndodh? Vetë kjo maxhorancë, e cila e miratoi ligjin, e hodhi atë në koshin e plehrave. Ky ligj nuk do të zbatohej kurrë në rast se nuk do të kërkohej nga reforma në drejtësi. Pra, disa institucione të reformës në drejtësi, që ne e miratuam në korrik, kanë nevojë për filtrin e këtij autoriteti. Kjo ka qenë arsyeja pse ju e nxorët nga koshi i plehrave ligjin “Për hapjen e dosjeve të Sigurimit të Shtetit” dhe e sollët sot në këtë sallë.

Unë mendoj se ky është maksimumi i mungesës së seriozitetit që mund të ketë një forcë politike apo një maxhorancë e caktuar, e cila nuk mbron as nismat e saj politike. 

Unë e kam një shpjegim se pse kjo maxhorancë nuk e do procesin e dekomunistizimit të Shqipërisë dhe pse  ligji i dosjeve u dënua me  vdekje nga vetë ata që e votuan dhe e trumbetuan me të madhe një vit e gjysmë më parë. Megjithëse e di që debati për të shkuarën komuniste të Shqipërisë, çdo ditë që kalon vjen duke u zbehur për arsye që dihen, unë  përsëri mendoj se ne nuk shmangemi dot nga e shkuara jonë. Njësoj siç thotë ajo fjala e urtë: “Njeriu nuk e blen dot të  shkuarën e tij”,  po kështu, kjo ndodh edhe me vendet, edhe me popujt. Ne nuk shpëtojmë dot, në  qoftë se nuk ballafaqohemi me të  shkuarën ashtu siç ishte ajo. 

Unë kam frikë se arsyeja që ligji i dosjeve u pushkatua pa  gjyq nga ata që e votuan, është një dhe e vetme. Ju, kjo maxhorancë, është më e indoktrinuar dhe  më nostalgjike se sa merret me mend. 

Po jap vetëm një shembull për ta ilustruar. Para 10 ditësh, në mos gabohem, Kryeministri i vendit në këtë foltore i konsideroi 60 e ca ballistët e vrarë në vitin ’43 si ngrënës pulash. Pra, e lidhi Ballin Kombëtar me vjedhjen dhe  ngrënien e pulave në kohën e Luftës së Dytë Botërore, një koncept ky që e tejkalon edhe Vito Kapon, por edhe vetë Mehmet Shehun që i vrau. Unë  jam i bindur se Mehmet Shehu që i vrau tregoi më tepër respekt për ata, se ky që thotë pas 70 e ca vjetësh që ata hanin pula, sepse ky nuk ishte koncept që e kishte Partia Komuniste për Ballin Kombëtar, por koncept që e kishte Kinostudioja “Shqipëria e Re” për Ballin Kombëtar. Ky është primitivizëm, por jo vetëm kaq, është koncepti i armikut i cili vazhdon edhe pas 70 e ca vjetësh.

Ndërkohë, vetë Mehmet Shehu që i pushkatoi ka shfaqur një lloj pendese, i cili ka thënë: “Mund të mos vriteshin të gjithë, mund të faleshin disa”. Pra, e  ka konsideruar ekzagjerim atë, por vetëm Vito Kapo dhe Edi Rama në Shqipëri kanë thënë që ata e meritonin, se ishin armiq. 

Ka edhe një problem tjetër përveç kësaj. Ju keni marrë përsipër hapjen e dosjeve të  Sigurimit të Shtetit dhe këtë doni ta bëni pa opozitën, sepse e gjithë rrjedha është që opozita të mos marrë pjesë.  A jeni në vete?!  Si ka mundësi që ju, pasardhësit e Partisë Komuniste dhe të Partisë së Punës doni të hapni dosjet e Sigurimit të Shtetit. Pala më e interesuar cila duhet jetë?   

Pala më e interesuar, pa diskutim, janë ish- të përndjekurit politikë, të cilët kanë qenë viktimat e asaj kohe dhe vazhdojnë të jenë viktima edhe tani, për shkak se po trajtohen si armiq. Si ka mundësi, që Angela Merkel, kancelaria gjermane, 70 e ca vjet pas Luftës Dytë Botërore kudo që shkon kërkon  falje për krimet e Hitlerit? Ç’lidhje ka Angela Merkel me atë që kanë bërë nazistët? Asnjë lidhje nuk ka, por mban përgjegjësinë e shtetit gjerman për paraardhësit e saj. Këtu jo vetëm që nuk ka ndjesë për atë që ka bërë Enver Hoxha, po këtu u dilet Zot edhe krimeve më të shëmtuara të komunizmit, sepse trajtohen si armiq ata që u vranë pa asnjë faj dhe pa gjyq para 70 e ca vjetësh.

Është njësoj sikur Angela Merkel të dilte sot e të thoshte: “Mirë bëri Hitleri që i vrau hebrenjtë”. Kjo po ndodh sot në Shqipëri dhe kjo është shqetësuese, është  më shumë se nostalgji. Është indoktrinim i pastër.

Unë e di që këtë punë nuk e keni me ballistët. Ju e keni me ne, sepse ju në  vend të ballistëve tani na shikoni ne, shikoni opozitën. Megjithëse ne, me thënë të drejtën nuk kemi ndonjë lidhje direkte me Ballin Kombëtar, me gjithë respektin. 

Po të kisha qenë në vendin e Edi Ramës dhe të Ilir Metës do të  përgjërohesha, do të lutesha që opozita të përfshihej, të merrte pjesë në procesin e hapjes së dosjeve, por ju doni që të mos jetë fare.  Ju doni që dishepujt e Sigurimit të Shtetit të hapin dosjet e Sigurimit të Shtetit, të cilët ishin kundër ballistëve, armiqve, kulakëve dhe kundër Partisë Demokratike.

Kjo nuk mund të ndodhë. Ky është ekzagjerim, tejkalim i çdo gjëje. Përtej kësaj e zëmë se po e pranojmë për një çast që mund ta bëni ju hapjen e dosjeve duke i hequr çdo lloj integriteti këtij procesi që duhet të ishte shumë serioz. Si ka mundësi që  produkti që do të dalë nga ky autoritet i  deformuar, autoritet do të thosha i njëanshëm politik, ju ta përdorni si filtër për reformën e famshme në drejtësi? 

Ky është një alarm dhe  kambanë që duhet të bjerë jo thjesht për shqiptarët që presin ndonjë çudi apo mrekulli nga implementimi i Reformës në Drejtësi, por  mbi të gjitha edhe për partnerët tanë që janë investues seriozë për një kohë shumë të gjatë për të ndryshuar sistemin tonë i cili ka shumë probleme. 

A mundet që kjo trupë e njëanshme që votohet vetëm prej jush, që do të hapë dosjet, të certifikojë ata  njerëz që do të zënë  vende të nderuara në institucionet që ngre Reforma në Drejtësi? Nuk mund të ndodhë. 

Pra, ju sot jeni të zbuluar jo vetëm përpara shqiptarëve, përpara nesh, por  edhe përpara partnerëve euroatlantikë, sepse, së pari, jeni të indoktrinuar deri aty ku nuk mban më, si dhe joseriozë, sepse nuk mund të pritet prej jush asnjë reformë  e qenësishme duke përfshirë edhe  Reformën në Drejtësi. 

Për të mos u zgjatur më shumë, po e mbyll me atë që kam premtuar, se dikush mund të pyesë se çfarë lidhje ka kjo me zgjedhjet, sepse kam thënë që do të flas gjithmonë për zgjedhjet deri sa të mbyllet kjo legjislaturë.  Ka shumë lidhje. Pas kësaj besoj se asnjë ish- i përndjekur politik në Shqipëri, pavarësisht rezervave disa herë të drejta që mund të ketë për Partinë Demokratike, nuk mund ta votojë këtë maxhorancë.  Nuk ka asnjë arsye, sepse, përveç faktit që është trajtuar si armike, po fyhet me të gjithë qëndrimin që ju mbani ndaj dosjeve të Sigurimit të Shtetit, por edhe ndaj të kaluarës dhe vuajtjeve të tyre. 

Përtej kësaj besoj se çdo shqiptar i lirë, i cili mund të mos jetë ish- i përndjekur politik, ka të njëjtin koncept se Shqipëria ka nevojë të  dekomunistizohet. 

Do të votoj kundër jush, kundër kësaj maxhorance që po bën këtë thagmë të fundit. Përtej këtyre dy arsyeve mendoj se  edhe çdo shqiptar tjetër i cili beson te liria, beson te sistemi ka  ndonjë shpresë që diçka mund të rregullohet në këtë vend, edhe te sistemi i drejtësisë, por që mund të mos ketë asnjë lloj ndjeshmërie për të  kaluarën, për qëndrimin që ne mbajmë ndaj të kaluarës komuniste, prapëseprapë e ka shumë të vështirë të votojë për ju, sepse e shikon që jeni krejtësisht nostalgjikë, krejtësisht të njëanshëm dhe krejtësisht joseriozë.

Faleminderit!

Valentina Leskaj – Faleminderit!

Zoti Braçe për procedurë.

Erion Braçe – Zonja Leskaj, ndoshta bëhem i bezdisshëm, por me thënë të drejtën më duhet të them edhe një herë tjetër se edhe kjo seancë, pavarësisht përmirësimit në pjesën e parë nga zoti Gaçi, e humbi fillin që tani me diskutimin e dytë. Po del nga rendi i ditës.

(U drejtohet deputetëve të opozitës të cilët flasin nga vendi.) 

E përmirësoi, sepse foli 5 minuta për hekurudhat dhe pastaj foli për Trampin. 

Pra,  më duhet të them se edhe kjo seancë po e humb fillin, dhe po e humb edhe me gjëra të  pavërteta apo të rreme. Me thënë të drejtën unë sot prisja që secili nga ata që jetojnë në Tiranë të  kujtonte apo të sillte në këtë sallë faktin që më 17 nëntor është çliruar Tirana, kryeqyteti i Shqipërisë. 

Është e vërtetë që është i vetmi kryeqytet pa stacion treni, por ama është çliruar më 17 nëntor dhe ia vlen të kujtosh të gjithë ata që kanë luftuar për  çlirimin e Tiranës, partizanë, në radhë të parë, nacionalistë, së dyti, por me një stop tek të gjithë bashkëpunëtorët e nazizmit në këtë vend.  Ky është stopi i vetëm. 

E dyta, pavarësisht se kjo është një çështje që nuk diskutohet, është diskutuar në Komisionin e Ligjeve. Realisht nuk e kuptoj se çfarë kërkoni. 8 vjet në pushtet, 6 vjet në pushtet më herët, e të tjera më radhë, u premtuat shqiptarëve hapjen e dosjeve të Sigurimit të Shtetit. Nuk e bëtë.  E bëtë thjesht dhe vetëm për  të hequr disa kundërshtarë nga parlamenti i Republikës së Shqipërisë dhe asgjë më shumë se kaq.

Tani për çfarë vijnë këtu? Cila është thagma? Urdhëro, Astrit! 

Gentiana Sula, familje e përndjekur politike; Daut Gumeni, i përndjekur politik i drejtpërdrejtë; Simon Mirakaj, i përndjekur politik i drejtpërdrejtë.

Vazhdojmë me propozimet që kanë bërë partitë:

Altin Hoxha, yni është ky? I LSI-së është ky? Ky punon sot dhe është drejtor i arkivës së SHISH-it. Për çfarë të flasim? 

Maringlen Kasmi, doktor i shkencave, pa asnjë lloj lidhje me diktaturën, sepse është mosha ime, madje është më i vogël se unë. 

Vijmë te kandidatura juaj. Astrit, si ka mundësi që ju nuk propozoni një ish-të përndjekur politik në këtë rast, meqenëse ma kërkove mua këtë gjë, por propozoni një njeri që sot në dokumentin e tij thotë: “Kam mbaruar arsimin e lartë juridik në 1 vit, midis vitit ‘93-’94 (kurs i përshpejtuar), sepse në ’92-shin kisha fituar të drejtën për të qenë jurist dhe për të kryer studimet me korrespondencë, të cilat i kam mbaruar në ‘97-ën dhe në 2008-ën jam bërë magjistrat në Prishtinë jo në Tiranë”. 

Tani, kur ngre këto argumente, realisht është mirë që, në radhë të parë, t’ia drejtosh partisë sate, sepse në fund fare ne që kemi ardhur këtu po votojmë ekzaktësisht  ish- të përndjekur politikë për ta bërë këtë proces. Kurse ju, më falni, por këtë që keni propozuar e keni thjesht besnik të njërit në partinë tuaj dhe jo gjë tjetër.

Faleminderit!

Valentina Leskaj – Faleminderit!

Zoti Patozi, urdhëroni!

Astrit Patozi – Unë nuk do të bëj replikë me Erionin, sepse nuk e  quaj të nevojshme, por më kujtoi diçka. 

Përmendi emrin e Gentiana Sulajt, në mos  gaboj. Me thënë të drejtën këtë që përshkrova në këtë zvarritje apo në hedhjen në kosh të ligjit që vetë e keni sjellë dhe vetë e keni votuar në  mënyrë të njëanshme, ju morët në qafë edhe zonjën, për të cilën kam një lloj respekti në distancë, sepse nuk më duket si ato udhëheqëset e mëdha që kanë zënë vende të privilegjuara në administratën e Edi Ramës, vetëm për shkak se kanë punuar dikur në Bashkinë e Tiranës apo si ato që mund të kenë  pasur shok në rini ndonjë ministër të kësaj qeverie. Më duket krejt e ndryshme nga kjo racë.  

Më duket një grua serioze, por që e morët më qafë edhe atë. Pse? Sepse e  shkreta dha dorëheqjen, më duket, nga zëvendësministre që të bënte ndonjë punë, e cila nuk do t’i vinte kurrë për ta bërë në rast se nuk do të ishte emergjenca e afrontimit të Reformës në Drejtësi me këtë  autoritet që  ju duhet ta ngrini patjetër. Kaq kisha, Erion.

Valentina Leskaj – Fjalën e ka deputetja Dhurata (Çupi) Tyli.

Dhurata (Çupi) Tyli – E nderuar zonja Leskaj,

Të nderuar zonja dhe zotërinj deputetë, 

Sa herë që kam dalë në këtë foltore kam ngritur shqetësimin e  paraqitjes në seancë plenare të ligjeve të pakonsultuara, që i sjellin të gatshme vetëm për t’i miratuar dhe ju në mënyrë apriori i miratoni ato. Ka shumë nga ju që ndoshta nuk kanë as njohurinë minimale të aktit ligjor apo nuk keni lexuar qoftë edhe një nen të tij.

Bindja ime rezulton të jetë e besueshme derisa ligjet e miratuara në seancë plenare herë pas here rrëzohen nga Gjykata Kushtetuese, nuk dekretohen nga Presidenti apo kontestohen hapur dhe publikisht nga grupet e interesit apo nga qytetarët nëpërmjet  grupimeve jopolitike.

Edhe projektligji që diskutojmë sot kështu është për ju. Pjesa  më e madhe nuk e ka idenë se për çfarë bën fjalë ligji dhe në fund të ditës do të miratohet duke  i mbledhur deputetët një nga një apo duke u telefonuar deri sa të arrini numrin e nevojshëm, sepse kështu e kuptoni qeverisjen. 

Vendosim në dispozicion miliarda lekë për hekurudhat, por nuk kemi hekurudha; kemi rrugë, por nuk kemi siguri rrugore; kemi shëndetësi, por të sëmurët nuk shërohen; kemi bujqësi, por po konsumojmë produkte eksporti; kemi blegtori, por po konsumojmë mish të huaj, sepse sëmundja e gjedhëve ka prekur gjithë vendin; kemi dyqane, por qeveria për veten e saj blen jashtë vendit. Përmbytjet mbulojnë vendin, por lekët shkojnë për luks; për mirëmbajtjen e digave jepen 5 groshë, por për muzeumet jepen pafund; minimumi jetik është 16 mijë lekë, por qytetarëve u jepen vetëm 3 mijë lekë; trashëgimtarët e Partisë së Punës kanë mbushur arkivat me dosjet, por bijtë e tyre do të duhet t’i kontrollojnë sot; miliona derdhen për ndërtimin e Spitalit Psikiatrik në Durrës, por njerëzit që vetëvriten janë shtuar; renditemi të parët në Europë, për korrupsionin; ligji për prokurimet ekziston, por tenderët ndahen fshatçe; jepen miliona për shoqërinë civile apo për mbrojtjen e gruas, por gratë dhunohen sistematikisht. 

Ne jemi vendi ku mjafton qoftë edhe një shaka e medies, e cila thotë se do të zbulojë një video, dhe e gjithë qeveria struket; ne jemi vendi, ku vazhdon të dënohet dhe të persekutohet intelektuali në emër të partisë shtet dhe këtë e quani “brand-i Rama”. Natyrisht, shumë qytetarë nuk e duan brand-in tuaj, sepse është i pashëndetshëm dhe i parehatshëm. Ky është brand-i i krenarisë së rilindësve dhe jo brand-i i shqiptarëve, që jetojnë me dinjitet, me punë dhe me djersën e tyre, dhe akoma më keq kur mendon se nga brand-i juaj u larguan jashtë atdheut me mijëra shqiptarë të ndershëm nëpër dyert e Europës.

Në 25 vjetët e marrë së bashku nuk ka ndodhur kurrë që pushtetarët të mblidhen në mes të kryeqytetit dhe në momentin kur mediet jepnin pamjet live, ata pozonin dhe recitonin se po shkriheshin për vendin, ndërkohë qytetarët vuanin nga shiu, nga i ftohti, nga përmbytjet dhe nga mbijetesa. Ata duhet të ishin pranë qytetarëve në vështirësi dhe, ato mbledhje do të ishin shumë mirë dhe më efektive nëse do të bëheshin në pushtetet lokale të goditura nga moti i keq. 

Në 25 vjetët e marrë së bashku nuk ka ndodhur që buxhetet e shtetit të bëhen rrush e kumbulla nga ju, ndërsa për qytetarët të mos gjendet asnjë grosh për  t’i ndihmuar, të paktën në rastet e pamundësisë së tyre.

Nuk ka ndodhur kurrë që të tilla raste të mos konsiderohen raste të emergjencës civile dhe të mos mblidhet qeveria për të akorduar fonde dhe ndihma për të prekurit, për të pamundurit, për të sëmurët, për të moshuarit, për fëmijët, për pasuritë e tyre, për bagëtitë e tyre, për tokat e tyre, që u kanë dalë jashtë  përdorimit. 

Qeveria njofton dy ditë para se do të ketë situata emergjente dhe, në mënyrë qesharake dhe ironike, kur ajo ndodh, çuditërisht, nuk e shpall më gjendjen e emergjencës. Shpallja e gjendjes së emergjencës do ta ndihmonte ligjërisht  qeverisjen vendore për fillimin e punës dhe për eliminimin e pasojave të kësaj gjendjeje klimatike të pashembullt, siç ndodhi në Shkodër, në Lezhë, në Dibër, në Fier dhe gjithkund. Por çfarë ka ndodhur këto ditë vetëm në një qark, siç është ai e Dibrës? Në këtë qark ka fshatra të bllokuara totalisht; ka shkolla të mbyllura për shkak të pamundësisë për t’u ndjekur nga nxënësit, sepse janë bllokuar rrugët apo janë shembur muret e këtyre shkollave; ka qendra shëndetësore në kushte higjienike të vështira; ka ura të shembura kudo, në Mat, në Dibër, në Klos, në Bulqizë. Ngjarja më e trishtë ishte humbja e jetës së një qytetari, ku nga kjo foltore dua të shpreh ngushëllimet e mia për të afërmit dhe vajzat e të ndjerit Ndoi! Por në këto kushte si në Dibër janë edhe në qarqet e tjera të vendit. Të  luash me mbijetesën e qytetarëve të thjeshtë dhe  me paratë e qeverisë, është drithëruese. 

Unë kam takuar shumë qytetarë, të cilët më kanë dëshmuar se janë në kushte të vështira dhe nuk e kanë ndjerë asnjë çast përkujdesjen e qeverisë. Ky është abuzim i pastër i pushtetit me dinjitetin dhe varfërinë e qytetarëve të vendit të tij. Kjo situatë vazhdon edhe sot e kësaj dite në të gjithë Shqipërinë. 

Natyrisht, nuk mjafton nëse ju them se në vitin 2016 vetëm në shëndetësi janë prokuruar dhe lidhur 4119 kontrata me vlerë 55,1 milionë dollarë, të cilat janë fituar nga 430 operatorë ekonomikë, dhe vetëm një kompani ka 352 kontrata, llogaritë i bëjnë vetë qytetarët. Gjithashtu, nuk mjafton nëse ju them se buxheti për përkujdesjen sociale është ulur, duke ulur kështu edhe numrin e përfituesve, ndërkohë me megafonat e propagandës deklarojnë lumturinë e pakufishme. 

Javën e kaluar këtu diskutuam për miratimin e një projektligji për përfitimin e miliona eurove kredi për të ngritur një sistem, që do të bëjë të mundur kontrollin e asistencave sociale prej 10 mijë lekësh të qytetarëve. E pabesueshme, por me ju është e vërtetë! Pra, ku varfëria është ulur këmbëkryq kudo në Shqipëri, qeveria do të shpenzojë miliarda (sigurisht do t’i akordohen ndonjë subjekti pranë qeverisë), që të bëjë kontrollin nëse të varfrit e meritojnë apo jo asistencën. Ku po shkojnë milionat do të pyesni ju, qytetarë të nderuar, kur nuk gjendet asnjë lek, për shembull, për qytetarët e Bashkisë Shkodër, për Bashkinë Lezhë, për Bashkinë Klos, për Bashkinë Mat? Nuk ka asnjë investim në këto qytete, nuk ka asnjë përkujdesje nga kjo qeveri vetëm për faktin se këto bashki kanë votuar kundër shumicës, ndërkohë që bashkitë pro shumicës po marrin miliona dhe kryetarët e tyre i refuzojnë kërkesat e organizatave joqeveritare për t’iu përgjigjur pyetjeve që shqetësojnë komunitetin. 

Kryebashkiaku i Durrësit refuzoi t’u përgjigjet shqetësimeve të  qytetarëve për ruajtjen e trashëgimisë arkeologjike të qytetit. 

Kryebashkiaku i Elbasanit nuk iu përgjigj shqetësimeve të banorëve për ndotjen industriale, për mungesën e transportit për nxënësit në shkollat e fshatrave të largëta malore të kësaj bashkie apo për projektet sociale në ndihmë të shtresave në nevojë.

Kryebashkiaku i Mirditës nuk iu përgjigj shqetësimeve të qytetarëve për rehabilitimin dhe zhvillimin e infrastrukturës së vaditjes të tokave bujqësore, kërkesave për projektet e turizmit e të tjerë. 

Kryetari i Bashkisë Tiranë nuk iu përgjigj pyetjeve për mungesën e transparencës së bashkisë e drejtuar prej tij për kioskat pa leje të vendosura në Tiranë, për mungesën e shërbimeve publike në fshatrat e Tiranës apo për vonesat në shfrytëzimin e banesave sociale të ndërtuara 5 vjet më parë.

Kryebashkiaku i Vlorës nuk iu përgjigj shqetësimeve të qytetarëve për koncesionin e parkimeve publike, për zvarritjen e gjatë të punimeve për projektin e Lungomares, për mungesën e ujit të pijshëm në qytet e të tjerë. Kjo është një qeveri që nuk ka kujdesin më të vogël për të ndihmuar qytetarët e saj, por ka mundësi që çdo qytetari t’i rëndojë çdo ditë një barrë të rëndë. 

Aftësia e kësaj qeverie për të ricikluar problemet është e papërsëritshme, kërcënon me gjoba, por thotë se vitin tjetër do t’i heqë; kërcënon me burg, por tani thotë se nuk do të ketë më. Në vitin e fundit të mandatit të saj kjo qeveri u kthen ligjin “Për importin e mbetjeve në Shqipëri” të cilin e shfrytëzoi plotësisht dhe solemnisht që në ditën e saj të parë, duke irrituar shqiptarët. 

A ju kujtohet një vit më parë kur biznesi u gjend në një presion të paprecedentë fiskal? Strategjia e luftës kundër informalitetit u zbatua në mënyrën më të keqe të mundshme, duke e konsideruar sipërmarrjen si armik, duke vendosur gjoba të papërballueshme, si dhe duke e kërcënuar deri në ndjekje penale me burgosje. Sot çfarë po ndodh? Një strategji, që u provua shpejt se ishte e dështuar. Sot qeveria ka filluar politikën e marrjes me të mirë, si amnisti, por, ndërkohë, bizneset janë çoroditur nga mungesa e sigurisë juridike, duke u ndryshuar rregullat sipas qejfit. 

Këto ditë është vendosur që kontrolli i matësve të energjisë të përballohet nga qytetarët. Pra, qytetari duhet të paguajë 30 mijë lekë të vjetër se qeveria kërkon të kontrollojë matësat. Absurde, e padëgjuar në 25 vjetët e marrë së bashku, siç kanë qejf  t’i bëjnë krahasimet. 

Sot kanë vendosur që pronarët 50 apo 60-vjeçar të  marrin dokumentin e pronësisë së banesave të tyre, duke e paguar truallin edhe një herë. Pra, e kanë paguar një herë të parët e tyre, por sot duhet ta ripaguajnë. Jam e sigurt se do ta ndryshoni përsëri, pasi asnjë vendim që miratoni nuk e studioni deri në fund. 

Ka pasur një VKM për këtë qëllim, e cila duhej thjesht të zbatohej dhe qytetarët sot duhet të bëheshin pronarë pa paguar edhe një gjobë më tepër, pa paguar për të disatën herë pronën e  tyre. Fondet do të shkonin për ish-pronarët, siç përcaktonte vendimi juaj, por, në fakt, vendimi që ishte në fuqi për këto banesa parashikonte të rregullonte vetëm rastet që nuk kishte pretendime nga ish-pronarët. Mendoni, në vend që qytetarët të mblidhnin kursimet për të sistemuar banesat e tyre të vjetra, pothuajse të shkatërruara, tashmë duhet të blejnë truallin. 

Mishërimi i brand-it tuaj është: lufto me të pamundurin, me të varfrin, me të pafuqishmin. Por dimri dhe reshjet politike ju kanë filluar dhe nuk ka çadër dhe argjinaturë që t’ju mbrojë! Opozita ka në dorë dhe detyrë që t’ju paralajmërojë dhe t’ju kritikojë atje ku e keni gabim, sepse një qeverisje e mirë duhet ta konsiderojë opozitën si një hënë e plotë, që ndriçon në errësirën tuaj, ku ju reflektoheni me shëmtinë apo me suksesin tuaj! Prandaj, kthejuani shqiptarëve milionat që po ua merrini çdo ditë me investime, me përkujdesje, me punë, me seriozitet dhe jo me propagandë dhe me lugë bosh.

Faleminderit!

Valentina Leskaj – Faleminderit!

Fjalën e ka ministri Dervishaj.  

Të përgatitet deputeti Leka.

Sokol Dervishaj -  E nderuara zonja kryesuese e seancës,

Të nderuar zotërinj deputetë, 

Për mua është kënaqësi e veçantë, sepse në prezantimin tim të parë apo në fjalën time të parë në këtë Kuvend, si ministër i kësaj qeverie, do të prezantoj një akt shumë të rëndësishëm, që ndodhet para jush në tavolinë, “Kodi Hekurudhor i Republikës së Shqipërisë”, i cili është hartuar në bashkëpunim me Ministrinë e Transporteve dhe BE-së. 

Drafti i Kodit Hekurudhor iu nënshtrua një ekspertize të veçantë dhe të gjatë dhe është në përputhje të plotë me direktivat dhe rregulloren e BE-së. Ajo që është më e rëndësishme sot për t’u theksuar nuk është thjesht aspekti teknik, por çfarë jemi duke bërë për të rivitalizuar hekurudhën. 

Faktikisht, nuk është ndonjë sekret i veçantë të themi se sistemi hekurudhor në Republikën e Shqipërisë nuk është në një gjendje të admirueshme, por aktualisht është në një gjendjeje të mjerueshme. Ky Kod është një gur themeli për ndërtimin e një hekurudhe moderne dhe  me standardet e BE-së. E them këtë sepse aktualisht situata në sektorin hekurudhor nuk është aspak  normale. Gjatë këtyre 25 vjetëve ne kemi trashëguar një sektor me një mijë probleme, duke filluar nga amortizimi i skajshëm, deri te mungesa e karburantit për trenat.

Unë dhe ju të gjithë besoj se jemi të qartë për këtë situatë. Megjithatë,  transporti hekurudhor i pasagjerëve dhe i mallrave ka interes të veçantë dhe të madh në rritje qoftë nga publiku, qoftë nga biznesi. Për vitin 2015 ishin rreth 200 mijë udhëtarë që kishin zgjedhur këtë transport, gjithashtu kjo vlen edhe për transportin e mallrave. 

Miratimi i këtij Kodi vjen në një moment shumë të rëndësishëm për hekurudhat dhe për vendin tonë. Brenda vitit 2017 do të fillojë ndërtimi i linjës hekurudhore Tiranë – Rinas - Durrës. Ky investim shkon rreth 90 milionë euro, që është shifra më e lartë e investuar në hekurudhat shqiptare që nga themelimi i tyre. Dua të ndaj me publikun një element të rëndësishëm, që është fakti se shuma e gjetur për këtë projekt, gjysma e saj, do të jetë grant i përfituar nga Samiti i Parisit i datës 04.07.2016, pjesë e procesit të Berlinit dhe e  axhendës së kolektivitetit, e iniciuar nga kancelarja gjermane Angela Merkel, të cilën gjej rastin ta falënderoj në emër të qeverisë dhe të të gjithë shqiptarëve. Pjesa tjetër e investimit do të jetë një kredi e butë e dhënë nga BERZH-i. 

Ky projekt do të krijojë një frymëmarrje të madhe për trafikun e rënduar në këtë aks, si dhe do të japë një akses të jashtëzakonshëm për Tiranën, pasi distanca nga Rinasi deri në qendër do të jetë vetëm 17 minuta. Ky projekt i nisur nuk përfundon këtu, sepse, falë asistencës së miqve ndërkombëtarë, kemi filluar studimin e fizibilitetit për Korridorin e 8-të hekurudhor, që fillon nga qyteti i Durrësit dhe vijon me aksin Rrogozhinë, Elbasan, Pogradec, Lin dhe lidhet më pas me Maqedoninë. 

Ne synojmë të rehabilitojmë edhe linjën e Veriut.  Në këtë aspekt mund t’ju jap një lajm të mirë. Falë asistencës së Fondit të Zhvillimit për Ballkanin Perëndimor nga BE-ja është aprovuar një grant prej 4,5 milionë eurosh për projektin e detajuar të rehabilitimit të linjës hekurudhore Vorë-Hani i Hotit. Aktualisht është linja e vetme hekurudhore që na lidh me rrjetin ndërkombëtar të linjave në Ballkan, ndërsa në Jug presim së shpejti të fillojmë studimin e fizibilitetit për linjën hekurudhore me Greqinë.  Për këtë studim kemi aplikuar së bashku me palën greke dhe jemi optimiste se do të fillojë së shpejti. Është për  t’u theksuar fakti se nga ana e BE-së ka një interes në rritje për potencialin e hekurudhës shqiptare dhe të ardhmen e saj, që na vendos neve si përfitues para detyrimit për të rritur kapacitetet njerëzore dhe planifikimin më strategjik në drejtim të sektorit të transportit hekurudhor. 

Ky Kod praktikisht i jep hekurudhës pavarësinë institucionale, menaxhimin profesional dhe ngritjen e strukturave të ndara. Pa dyshim që kjo në letër duket shumë e bukur dhe do të kërkojë shumë punë dhe shumë mund që këto të bëhen nga një strategji dhe me pas të kthehen në një realitet të prekshëm për të gjithë sektorin, por, gjithashtu, edhe mbi të gjithë për qytetarët dhe për biznesin.

Ky projektligj përmbush rekomandimet e vazhdueshme të Komisionit, të paraqitura në progresraportet e fundit. Kalimi i këtij projektkodi është e lidhur drejtpërdrejtë me përfitimin e asistencës teknike nga ana e BE-së, përmbush gjithashtu kërkesat e procesit të Berlinit dhe detyrimet e Marrëveshjes së Asociim-Stabilizimit, njëkohësisht edhe detyrimet e parashikuara në planin kombëtar të integrimit europian. 

Ndër arritjet më kryesore të Kodit janë: ndarja e menaxhimit të infrastrukturës hekurudhore nga operimi në transportin hekurudhor; mundëson rregullimin dhe rivitalizimin e tregut të brendshëm hekurudhor; ngritja dhe hyrja në tregun evropian. Ky Kod i krijon hekurudhës mundësi dhe perspektiva të reja financimi nga donatorë të huaj, krijon mundësi për strukturimin, çka nënkupton ndërveprim dhe bashkëveprim me hekurudhat e tjera, si dhe krijon standarde të reja për sigurinë hekurudhore. 

Miratimi i Kodit mundëson, gjithashtu, krijimin e autoriteteve të  pavarura, konkretisht: Autoriteti i Sigurisë Hekurudhore, i cili do të ngrihet me një ligj të posaçëm dhe në përputhje me direktivën  e BE-së, që  do të jetë përgjegjës për administrimin e sigurisë për certifikimin e sigurisë së hekurudhës shqiptare; Autoriteti Rregullator Hekurudhor, i cili do të jetë përgjegjës për rregullimin hekurudhor, duke përfshirë këtu kontratat, kapacitetet hekurudhore, sistemin e tarifimit e kështu me radhë; Autoriteti Licencues Hekurudhor, i cili do të jetë përgjegjës për licencimin e ndërmarrjes së hekurudhave;  si dhe Autoriteti Kombëtar i Hetimit, i cili do të jetë përgjegjës për aksidentet dhe incidentet hekurudhore.

Kodi Hekurudhor parashikohet të hyjë në fuqi një vit pas botimit në Fletoren Zyrtare dhe kjo periudhë 1-vjeçare do të shërbejë për hartimin e të gjithë paketës së akteve ligjore dhe nënligjore që do ta bëjnë atë funksionale.

Sot jemi duke diskutuar për hekurudhat, por dua të ndalem edhe në një aspekt të veçantë të transportit, të cilin dua ta sjell në vëmendjen tuaj, që është transporti detar. 

Sikurse edhe transporti hekurudhor, transporti detar vuan nga një mungesë e vazhdueshme gjatë këtyre 25 vjetëve, për ta zhvilluar atë në mënyrën më optimale të mundshme, sepse në fund të ditës duhet të kuptojmë që rrugët dhe hekurudhat po nuk u lidhën me portet dhe me vijën bregdetare nuk të krijojnë të gjithë atë harmoni të nevojshme për zhvillimin ekonomik të transportit,  por edhe të fushave të tjera me interes  për ekonominë shqiptare. Besoj se   në të ardhmen  do të jemi shumë më strategjikë në planifikimet tona për sektorin e  transportit.

Për sa i përket pyetjes  së disa   deputetëve të nderuar përpara  se sa të merrja fjalën: a ka  sot hekurudha shqiptare, dua të them se sot sistemi hekurudhor shqiptar ka  416 kilometra vijë  hekurudhore kryesore dhe 92 kilometra vijë hekurudhore  dytësore. 

Për sa i përket transportit të pasagjerëve,  është  e vërtetë se ka një rënie  dramatike të  numrit të transportit të pasagjerëve nga rreth 600 mijë që ka qenë më parë në rreth 190 – 200 mijë për shkak  të mbylljes së terminalit të  pasagjerëve të hekurudhës në Tiranë, gjë që ka krijuar vështirësi në  funksionimin  apo në uljen e  numrit. 

Sa  hekurudha janë në  funksion? Me përjashtim të  linjës Librazhd-Pogradec,  e  cila që nga  viti 2012 është pezulluar  për arsye  sigurie, hekurudhat e tjera  janë në funksion.  

Çfarë ka në plan qeveria për hekurudhat?

Kjo strategji është plani më i mirë i kësaj qeverie, por edhe i perspektivës  së  hekurudhës në Republikën e Shqipërisë për ta bërë  atë funksionale nëpërmjet investimeve  strategjike  në këtë rrjet jashtëzakonisht  të rëndësishëm. Kjo do të fillojë nga viti i ardhshëm me   fillimin e investimit në linjën hekurudhore  Tiranë-Rinas-Durrës dhe do të vazhdojë më pas  edhe me projektet e tjera  që jua  përmenda.

Duke ju falënderuar,  besoj se miratimi i Kodit  sot   do t’i hapë rrugë një procesi dinamik të zhvillimit  dhe  progresit të hekurudhës shqiptare.

Faleminderit! 

Valentina Leskaj - Faleminderit!

Fjalën e  ka deputeti Edmond Leka. 

Përgatitet deputetja Vokshi.

Edmond Leka -  E nderuar zonja  drejtuese  e seancës,

 Të nderuar kolegë,

Sot do të diskutojmë dhe do të miratojmë projektligjin “Kodi Hekurudhor i Republikës së Shqipërisë”, i cili, për hir të së vërtetës, duhet të vinte më shpejt në parlament, duhet t’i ishte kushtuar më shumë vëmendje nga Ministria e Transportit, ashtu siç i është kushtuar vëmendje dhe është përmirësuar ndjeshëm Kodi Rrugor, pasi transporti hekurudhor  zë një vend të rëndësishëm si në transportin e njerëzve, ashtu edhe  në atë të mallrave.  

Prej shumë vitesh në vendin tonë nuk funksionon siç duhet shërbimi hekurudhor.  Prej vitesh është lënë në mëshirë të fatit dhe ne gjendje të mjerueshme nga ana e infrastrukturës, duke u braktisur edhe më shumë nga qytetarët që e shihnin atë si një mjet transporti me kosto të ulët. Madje shpreh shqetësimin tim dhe të banorëve të Vlorës që prej më shumë se një viti nuk e kanë  më transportin hekurudhor. Kjo situatë është e ngjashme në të gjitha qytetet që kanë lidhje hekurudhore, gjë që ka dëmtuar shumë transportin e udhëtarëve, duke rritur ndjeshëm shpenzimet, por ka dëmtuar rëndë edhe transportin e mallrave duke rritur ndjeshëm koston. Vlora duke qenë edhe qyteti me portin e dytë të rëndësishëm në Shqipëri ka shumë nevojë për transportin e mallrave, pasi do të krijonte mundësi të mëdha dhe shumë lehtësuese për eksportin e hidrokarbureve, do të nxiste prodhimin vendas dhe do të uleshin ndjeshëm shpenzimet e transportit, të cilat zënë një vend të rëndësishëm në rritjen e kostos. Po kështu transporti hekurudhor do të luante një rol të madh në tregun vendas dhe në çmimin e lëndëve djegëse që ne importojmë. Megjithatë “Më mirë vonë se sa kurrë” - thotë populli dhe sot ne kemi për të miratuar këtë ligj mjaft të rëndësishëm, qëllimi i të cilit është krijimi i kuadrit ligjor. Ky projektligj vjen për herë të parë në parlamentin  shqiptar pluralist ndaj edhe pesha e miratimit të tij është  shumë e rëndësishme.
Krahas krijimit të kuadrit ligjor, ky projektligj sjell nxitjen dhe zhvillimin e një transporti hekurudhor efikas, të sigurt dhe të aksesueshëm nga të gjithë. Përmes projektligjit “Kodi Hekurudhor në Republikën e Shqipërisë” mundësohet rregullimi dhe rivitalizimi i tregut të brendshëm, krijohen standarde të reja dhe legjitimohen metoda të përbashkëta sigurie, do të mundësohet, me një ligj të veçantë, krijimi i autoriteteve për sigurinë hekurudhore, do të krijohet dhe do të funksionojë me një ligj të veçantë Autoriteti Rregullator i Mbikëqyrjes së Tregut Hekurudhor. Krijohet me një ligj të veçantë Autoriteti Licencues Hekurudhor, do të ngrihet dhe do të funksionojë me një ligj të veçantë Autoriteti Kombëtar i Investigimit të Aksidenteve dhe Incidenteve Hekurudhore. Po kështu do të ngrihet dhe do të funksionojë me një ligj të veçantë Administruesi i Infrastrukturës Hekurudhore Shqiptare, si dhe do të ketë ligje të reja për  sipërmarrësit hekurudhorë në Shqipëri, operatorët e impianteve të shërbimeve dhe operatorët e shërbimit publik.

Në këtë projektligj përcaktohet se për aksesin në infrastrukturë dhe në shërbimet hekurudhore, sipërmarrësve hekurudhorë u jepet në kushte të barabarta, jodiskriminuese dhe transparente e drejta për qasje në infrastrukturën hekurudhore për qëllimin e kryerjes së transportit të mallrave me hekurudhë. Kjo e drejtë përfshin qasjen në infrastrukturën që lidh portet detare në brendësi, si dhe të objekteve të tjera të shërbimeve.

Projektligji ka parashikuar qartë parimet e përgjithshme, si dhe institiucionet e përfshira në këtë projektligj, siç janë Ministria e Transporteve, Autoriteti Rregullator Hekurudhor, Autoriteti i Sigurisë Hekurudhore, Autoriteti Kombëtar për Hetimin e Aksidenteve dhe Incidenteve Hekurudhore, Autoriteti Licencues Hekurudhor, administruesi i infrastrukturës, sipërmarrësit hekurudhorë, operatorët e impianteve të shërbimeve dhe operatorët e shërbimit publik.

Në draft trajtohet parimi i hapjes së tregut hekurudhor, si dhe licencimi nga Autoriteti Licencues Hekurudhor me kushtet e marrjes, ndryshimit dhe revokimit të licencës në hekurudhë. Në këtë pjesë trajtohen kushtet, kërkesat për marrjen e licencës dhe përgjegjësia civile. Licenca është e vlefshme në të gjithë territorin e Shqipërisë dhe në shtetet për të cilat parashikohet në marrëveshjet ndërqeveritare.

Autoriteti i Sigurisë Hekurudhore krijohet si organi përgjegjës për të siguruar se niveli i sigurisë hekurudhore mbahet dhe përmirësohet vazhdimisht.

Autoriteti Rregullator Hekurudhor krijohet me ligj, në përputhje me legjislacionin në fuqi dhe nga pikëpamja organizative, funksionale, hierarkike dhe e vendimmarrjes është një autoritet i pavarur nga çdo subjekt tjetër publik ose privat.

Drejtuesi i Autoritetit emërohet nga ministri përgjegjës për Transportet. Marrëdhëniet e punës së drejtuesit të Autoritetit dhe të stafit rregullohen sipas legjislacionit në fuqi për nëpunësin civil.

Ky projektligj, në përputhje me strategjinë e re të sektorit të transportit hekurudhor është hartuar në koherencë me politikat e transportit evropian dhe ndërkombëtar dhe ka për qëllim arritjen e objektivave rajonale dhe kombëtare për zhvillimin e qëndrueshëm të një transporti hekurudhor të gjelbër, efektiv dhe konkurrues.

Sektori hekurudhor është bërë tani pjesë e korridoreve transeuropiane të lidhjeve me Europën dhe përtej Evropës. Për këtë arsye sektori ynë hekurudhor është miratuar së fundi për të përfituar grante dhe fonde të konsiderueshme nga BE-ja. Kjo ndodh menjëherë me detyrimin tonë për reformimin e sektorit hekurudhor. Për këtë arsye, për herë të parë në këtë projektligj përcillet ndarja e institucionit, që është përfitues i drejtpërdrejtë i këtyre fondeve për të cilat është marrë miratimi paraprak i BE-së. Njësia, e cila ka dorëzuar e para kërkesën për financime dhe bashkëfinancime të projekteve për zhvillimin e sektorit të hekurudhave është Administruesi i Infrastrukturës Hekurudhore Shqiptare.

Projektligji “Kodi Hekurudhor i Republikës së Shqipërisë” del në zbatim të Planit Kombëtar për Integrimin Europian 2016-2020 dhe koordinohet me prioritetet e programit të qeverisë shqiptare për sektorin strategjik të transportit hekurudhor.

Objektivi kryesor i tij është hartimi i këtij projektligji në përputhje me legjislacionin e Bashkimit Evropian në fuqi, siç është parashikuar në masat ligjore afatshkurtra të Planit Kombëtar të Integrimit Evropian 2016-2020. Përmbushja e këtij objektivi është një vlerë e shtuar në kontributin për integrimin e Shqipërisë në BE, edhe përmes përafrimit të legjislacionit kombëtar të transportit hekurudhor në Shqipëri me legjislacionin  e Bashkimit Europian.

Ju ftoj ta votojmë këtë projektligj! 

Faleminderit!

Valentina Leskaj - Faleminderit!

Fjalën e  ka zoti Ministër. 

Pastaj fjalën e ka zonja Vokshi.

Sokol Dervishaj - Duke mirëkuptuar plotësisht shqetësimet dhe problematikat e  ngritura nga deputeti Leka, është  e vërtetë që  situata e gjetur  apo edhe ajo aktuale nuk është impresionuese, por transporti në tërësinë e tij  duhet parë si një problematikë komplekse, jo thjesht transporti  hekurudhor, por transporti rrugor, transporti ajror dhe ai detar. Gjatë gjithë kësaj kohe  është vlerësuar mënyra  më e mirë e mundshme e zhvillimit të gjithë këtij sektori në mënyrë integrale dhe jo të shkëputur nga njëri-tjetri, sepse  nëse  përqendrohemi vetëm në një aspekt të sektorit të transporteve, për shembull në infrastrukturën rrugore  pa  e lidhur atë me infrastrukturën hekurudhore nuk do të jemi në gjendje të  zhvillojmë një sistem të integruar  me kapacitete administruese   të përshtatshme  për të pasur  zhvillimin e nevojshëm të transportit në tërësinë e tij, jo si një koncept, as si një shërbim, por si një vlerë ekonomike, e  cila i shërben ekonomisë së vendit dhe qytetarëve të tij. Besoj se miratimi i këtij Kodi i hap rrugën zhvillimit të sektorit  hekurudhor, duke  integruar zhvillimin e sektorit  hekurudhor me  të gjitha elementet e   tjera të zhvillimit të sektorit të transportit në tërësinë e tij.

Faleminderit!

Valentina Leskaj - Po, zonja Vokshi.

Përgatitet deputeti Kopliku.

Albana Vokshi – Faleminderit, zonja drejtuese e seancës!

Të nderuar kolegë deputetë,

Pasi vodhën buxhetin dhe shtetin, tani i janë sulur administratën. Influencat e   pushtetarëve për emërimet dhe pushimet  politike nga puna  po i dalin jashtë kontrollit. Edi Rama  po qeveris  si një diktator bashkë me byronë e tij politike, por tashmë  këta janë ata që  po i tregojnë edhe “babait” të tyre shpirtëror  kufijtë, janë bërë lidershipi. Sistemi shëndetësor  u  shkatërrua me propagandën e Ramës  për të ligjëruar vjedhjet e shekullit. Jetët e humbura në spitale nga korrupsioni i ministrit me koncesionet, paketat shëndetësore, recetat fiktive, faturat  false, lejimi i importeve paralele, tenderët e  ilaçeve...

(Ndërhyrje pa mikrofon)

Po, po do të vijë edhe  aty.

... të pakontrolluara dhe ato të skaduara ndalohen të hetohen  me urdhër të  Kryeministrit. Presionet e Kryeministrit mbi prokurorinë po e  mbajnë këtë të fundit  kilometra  larg   dosjes voluminoze të ministrit më të korruptuar të administratës shtetërore  që as  dorëzanët  e  pacensuruar që kërkojnë imunitet për të nuk e  shpëtojnë dot nga check up-i hetimor edhe nëse taksinë e provëzave  tenton ta   bëjë shoferi i qeverisë. Abuzimet e të deleguarit të Edi Ramës në Ministrinë e Shëndetësisë e kanë shkarravitur  tashmë të gjithë sistemin shëndetësor. Mbrëmë ministri i Shëndetësisë u denoncua  me  fakte në emisionin investigativ  “Stop”, sepse  pushoi nga puna drejtorin e Fondit të Kujdesit Shëndetësor në Tropojës,  se nuk i  kishte shkuar në mbledhjen e  Partisë Socialiste. Pasi e kërcënoi në të gjitha kuptimet vartësin e tij e  shkarkoi  në telefon si i deleguari i “nënës” parti dhe si ministër. 

Po ku e  merr fuqinë Ilir Beqaj që të shkelë hapur të gjithë  legjislacionin në fuqi, të shkelë në mënyrë flagrante Kodin e Punës, ligjin “Për mbrojtjen nga diskriminimi”? Sigurisht nga miliona  eurot e fondit për shëndetin që tani po i përdor për mbylljen e  dosjeve të korrupsionit dhe për shkruesit  e sulltanit që Beqaj të quhet  i lirë sidomos pas  audio skandalit në  emisionin “Stop”. Audio skandali hedh  poshtë edhe  propagandën për reformën në  administratë, ai është prova e pushimeve politike nga  puna, përndjekja e intelektualëve dhe arsyeja e  eksodit të pandalshëm të shqiptarëve,  profesionistëve, në  mes  tyre  edhe shumë mjekë. Në dy ditë një mjek largohet nga Shqipëria dhe për këtë përgjegjës kryesor është ministri i Shëndetësisë Beqaj. Ministri delegat nuk ka pushuar vetëm Çlirim Hajdarmataj, institucionet  shëndetësore në Tropojë tashmë janë  bërë një plaçkë lufte  për të, edhe shefi i Urgjencës  në spitalin e Tropojës zoti Gjoka është pezulluar nga puna thjesht për arsye   politike. Të njëjtin fat  ka pasur edhe drejtori tjetër i DSHP-së Kongres Imeraj. Jam e  sigurt se ministri Beqaj do të thoshte: “E kam shkarkuar se u ka marrë emrin kongreseve të partisë”. Ndërkohë që Beqaj ka emëruar drejtor të DSHP-së një person që në fakt është  pushuar nga  dy ministra për arsye të abuzimit  me buxhetin e shtetit. Një drejtues tjetër mban 3 poste: një në farmacinë e kushëririt të tij, mjek në burg, por edhe  ekspert   i gjykatës. Pra, kjo është reforma në administratë. Por le  t’i referohemi Kodit Penal për të mos e  akuzuar kot delegatin Beqaj. Neni 248 i Kodit Penal, “Shpërdorimi i detyrës”: “Kryerja  apo  moskryerja me  dashje e veprimeve apo mosveprimeve në kundërshtim me ligjin, që përbën  mospërmbushje të rregullt të detyrës nga personi që ushtron funksione publike, kur i kanë sjellë atij ose personave të tjerë përfitime materiale  ose jomateriale të  padrejta dhe kanë dëmtuar interesa  të ligjshme të shtetit, të shtetasve  dhe të personave të tjerë juridikë, nëse nuk përbën vepër  tjetër penale, dënohet me burgim deri në 7 vjet”.  Ministri Beqaj në këtë rast  ka shkelur edhe ligjin “ Për mosdiskriminimin”, ku përfshihen edhe bindjet politike. Ministri shkarkoi me telefon një drejtor pse nuk mori pjesë në një mbledhje partie. Kryeministri, meqenëse Beqaj nuk do të dorëhiqet, duhet ta shkarkojë delegatin e tij, pasi  është i vetmi ministër që i ka dhënë në  një vit, pa iu dridhur syri, më shumë se 15 milionë dollarë kompanisë së tij “Intech +”, ndërkohë që spitalet sot janë pa ilaçe dhe pacientët janë pa kura. 
Beqaj duhet të largohet një orë e më parë, sepse është i vetmi ministër që ka pranuar publikisht abuzimin e tij me zë e me figurë, në sy të të gjithë medieve e në sy të popullit: i ka dhënë 1, 5 milionë euro shoqes Vilma, mikes së Kryeministrit, për 110 mijë analiza të pabëra kurrë në check-up. Ai është ministri, të cilit babëzia për para i ka errësuar sytë dhe nuk sheh më se ç’bën. Ka dhënë te miq e klientë pjesën më të madhe të shërbimeve shëndetësore, ka dhënë infrastrukturën, stafin, madje i ka dhënë edhe në dorë më shumë se 320 milionë euro, ndërkohë që spitalet dhe qendrat shëndetësore i ka kthyer në gjendje lufte. Jo vetëm kaq, por koncesionet, që kanë rezultuar të dështuara po marrin jetë njerëzish. E në këtë zullum, Kryeministri e ka urdhëruar ushtarin e tij Beqaj, që të privatizojë edhe laboratorët publikë, që sipas specialistëve më të mirë të fushës përbën një rrezik të madh në shumë aspekte, në aspektin njerëzor, shkencor, shëndetësor, publik e të tjerë. 

Të nderuar kolegë, sot dua të ndaj me ju një tjetër skandal të ministrit të shëndetësisë Beqaj, gjë që besoj se ju intereson të gjithëve. A e dini ju se është viti i parë që lista e barnave të rimbursueshme 2016, është miratuar dhe publikuar vetëm në qershor? A e dini pse? Sepse Beqaj nuk po ndante dot tortën e përfitimit të parave që, në fakt, duhet të shkojnë për shëndetin e të sëmurëve kronikë, pensionistëve, personave me aftësi të kufizuar, fëmijëve, pra shtresave më vulnerabël të shoqërisë. Pasi e mbajti në zyrën e tij për shumë javë, pasi e ndryshoi në mënyrë flagrante nga versioni zyrtar i miratuar nga Këshilli Administrativ i Fondit, a e dini se çfarë ka bërë? Në listën e barnave të rimbursueshme 2016, dhe kjo është vetëm njëra prej fletëve të listës së barnave të rimbursueshme, në vend të ketosterilit, alternativë të parë të rimbursueshme ka vënë AA Essential MM. Po a e dini ju se për këtë ketosterilin Beqaj ka shkarkuar edhe shefin e nefrologjisë, sepse ai nuk pranoi që të bënte këtë zëvendësim, pra të zëvendësonte ketosterilin me barin tjetër, që nuk ka të njëjtat efekte? A e dini sa pacientë e marrin sot ketosterilin me pagesë? Po si ka mundësi që Rama flet për sukses të reformave në farmaceutikë, kur jo vetëm që i bën pacientët të rropaten mundimshëm nëpër spitale, por tani i bën edhe të paguajnë shumë herë më tepër, për shkak të përfitimeve personale të ministrit të tij, e rrjedhimisht edhe të tij?

Por nuk mbaron këtu. Cili është ai ministër në botë, që mund të bëjë rimbursimin e ushqimeve, ndërkohë që njerëzit po vdesin për citostatik te Onkologjiku? E përse i rimburson? Sepse ato i importon miku i ngushtë i Beqajt, i cili ka kompaninë Delta.

Ja ku i keni! Këtu quhen shtesa ushqimore, ose aminoacide. Këto shtesa ushqimore nuk duhet të regjistrohen në Agjencinë Kombëtare të Kontrollit të Barnave dhe Pajisjeve Mjekësore, por duhet të futen me TVSH, si çdo mall tjetër. Por ministri i ka futur në listë këto shtesa ushqimore, i fut pa TVSH, e madje edhe i rimburson. E për këtë i duhet Zhani, e jo Zhan Valzhani i filmit. I duhet patjetër, pavarësisht se vazhdon të jetë në hetim nga prokuroria, tashmë për 30 dosje të tjera,  për regjistrim pa dokumentacionin përkatës të shtesave ushqimore, për shmangie të TVSH-së, të gjitha këto me lejen, nën mbikëqyrjen dhe me bashkëpunimin e ministrit.

Nga ana tjetër, ka Nadirin, legjendën e lidhjeve shpirtërore të ministrit të Shëndetësisë me korrupsionin, i cili është i vetmi i dënuar që mori zyrtarisht tenderë, ndonëse ishte në qeli. Heshtja e tij në burg u ble shtrenjtë, me paratë e shqiptarëve, nëpërmjet tenderëve të firmosur nga vetë ministri i Shëndetësisë. 2, 2 milionë euro abuzime vetëm me një ilaç, me ketosterilin. Mendoni se sa ka qenë vlera e abuzimeve me insulinat apo me barnat e tjera të shtrenjta. Këtë skandal shtetëror tani e gjeni vetëm në arkivat e Ministrisë së Shëndetësisë, ndërsa ai vetë po ngre një perandori tjetër, me kompani të tjera, për të vazhduar atje ku e la para se të futej në burg.

Skandali me barnat e rimbursueshme u mbyll me receta false. Asnjë masë administrative në fond. Drejtësia, në kushtet e presioneve të vetë Kryeministrit, arrestoi ata më të vegjlit në këtë skemë, që mund të quhet pa frikë skemë kriminale, pasi është kriminale të vjedhësh paratë e shëndetit të qytetarëve shqiptarë. Të gjithë ata morën dënime minimale e tashmë që të gjithë janë në shtëpi dhe kanë nisur të njëjtin biznes fitimprurës, me dijeninë dhe mbështetjen e koordinatorit të korrupsionit të Kryeministrit.

Të nderuar kolegë,

Pavarësisht miliona eurove që jepen çdo ditë nga buxheti i shtetit për barna spitalorë, mungesat janë shumë të mëdha. Në spitale mungon pothuajse gjithçka, që nga gjërat bazike e deri te ilaçet më të shtrenjta.

Dua të ndaj me ju dy foto, që m’i kanë dërguar mbrëmë. Kjo është fotoja e parë. Radha e njerëzve që shtyhen te dera e kimioterapisë, zoti Ministër! Shikoje si e keni! Te kimioterapia presin njerëzit me orë. Nuk kanë asnjë stol në korridor, për t’u ulur. E në fund të ditës mund edhe të mos e marrin kurën përkatëse. 

Kjo është fotoja e dytë. Ja si shtypen njerëzit te recepsioni! Thatë që e keni bërë me telefon. Shikojeni si e keni recepsionin! Ajo radhë për kimioterapinë është për të marrë vetëm një faturë. Dhe e di si më shkruante Skediani? “Nuk ka Perëndi, thotë, që i jep amnisti Ilir Beqajt. Nëse ka një perëndi, më tregoni dhe do ta gjej!”

Më e tmerrshmja është se, pasi kanë ndenjur përvuajtshëm e me orë të tëra në radhë, pasi e kanë blerë miliona lekë ilaçin për të mundësuar kurën për kimioterapi, infermierja, e detyruar nga ministri, i detyron këta pacientë që të firmosin edhe një shkresë, ku të thonë: “E kemi marrë shëndetësinë falas. E kemi marrë shërbimin falas.”.

Ja pra, për këto mashtrime, poshtërime, fyerje, shkelje me këmbë të dinjitetit, po jo vetëm, duhet zhdukur një orë e më parë Beqaj nga shëndetësia. Në fakt, në fakt, duhet një moratorium anti-Beqaj, që ai të mos u afrohet financave të shtetit për rreth 50 vjet, sepse atë e zë paraja dhe nuk e di më se ç’bën. 

Pyetja lind natyrshëm: ku shkojnë paratë e shëndetësisë? Ku shkojnë paratë për barna spitalore? Pse nuk vepron ligji për ta? Kjo pra, duhet ndalur sa më parë. Reforma në drejtësi duhet të fillojë nga krimet në shëndetësi.

Po pse Kryeministri mbron ministrin-hajdut? Pse milionat e vjedhura sponsorizojnë karrierën e shfrenuar të shefit të tij, pra Kryeministrit, i cili tani po bën tregtarin e shkarravinave të Shqipërisë nga Parisi në Nju Jork, si dhe po mundohet ta rishkruajë historinë, duke bërë studentët e 8 dhjetorit, jo vetëm duke i zhvendosur tek Artet, por duke i quajtur ata edhe pijanecë.

Dua t’ju kujtoj, zoti Kryeministër, se kur unë dhe qindra e mijëra studentë të tjerë protestonim për rrëzimin e diktaturës më të egër, ju bënit pushime luksoze në Korfuz. 

Të droguar nga pushteti e injoranca dhe të rrethuar nga servilë, rilindësit janë kthyer në pashallarë të kuq. Edi Rama po hap edhe dosjet e kundërshtarëve dhe po përgatitet për aktin e dytë të censurës. Dhe në këtë akt fundet e diktatorëve tashmë dihen.

Faleminderit!

Valentina Leskaj – Fjalën e ka Ministri Beqaj. Pastaj deputeti Kopliku. 

(Debat në sallë)

Për procedurë? Po një minutë, se u ngrit ministri. Pastaj mund ta merrni fjalën. 

Po. Atëherë, për procedurë, zoti Shalsi.

Eduard Shalsi – Albana, ke nuk e di sa minuta, por aty shkruan: “Kodi Hekurudhor i Republikës së Shqipërisë”. Larg qoftë të më shkojë mendja mua të vendos në gojën tënde mendimet apo opinionet e mia, por e kam përsëritur dhe vazhdoj ta përsëris, se do të ishte më e ndershme të kërkonim heqjen nga ekrani të asaj teme që kemi vendosur bashkërisht në axhendë, e pastaj të merrnit e të diskutonit çfarë teme të donit ju. Absolutisht asnjë gjë. 

Për Kodin Hekurudhor të Republikës së Shqipërisë, më duhet t’ju bëj me dijeni se janë përfshirë një grup i madh ekspertësh, shqiptarë, por sidomos të huaj, të cilët në këto momente po ndjekin edhe nga televizori, se çfarë opinionesh, çfarë po diskuton parlamenti shqiptar. Është një sektor shumë i rëndësishëm. E pra, nuk po bëjmë gjë tjetër, por vetëm po fyejmë parlamentin dhe veten tonë.

Prandaj, e nderuara drejtuese e seancës, unë do të vazhdoj dhe nuk do të hezitoj së përsërituri, që kur të merret fjala për diskutime të lira, do të thuhet që janë diskutime të lira. Unë e kuptoj se nuk kanë çfarë të thonë për hekurudhën në Shqipëri, por do të ishte shumë më e ndershme që, të paktën, të hiqnin nga ekrani Kodin Hekurudhor apo temën e caktuar, e pastaj le të flasin për çfarë të duan.

Unë nuk arrij ta kuptoj se përse, prej muajsh të tërë, vazhdojmë ta zhysim jetën parlamentare në një batak, ku edhe besimin e atyre që na kanë zgjedhur e kemi cenuar, edhe jetën parlamentare nuk e respektojmë. Ndaj do t’ju lutesha, sepse të dëgjosh fjalim dhjetë minuta e të mos flitet asnjë sekondë për temën që kemi marrë përsipër, pastaj do ta marrë radhën mjeshtri, që të flasë çfarë të dojë. Unë do t’ju thosha që të bënim pesë minuta pushim dhe të merret një vendim, sepse unë e respektoj atë që më ka zgjedhur, respektoj jetën parlamentare, respektoj deputetin si institucion, si koncept, por nuk mund të vazhdojmë më të tallemi në këtë mënyrë. Dhjetë minuta, pesëmbëdhjetë minuta fjalim, e as dhe një fjalë për ligjin. E kuptoj, nuk kanë çfarë të thonë, e kuptoj, por hiqeni nga ekrani, të paktën! 

Prandaj, e nderuara drejtuese e seancës, insistoj që të merret një vendim, në mënyrë që ky parlament të futet në binarë. Janë ekspertë të huaj, që po ndjekin Kodin Hekurudhor dhe debatin në parlamentin shqiptar. Kanë kontribuar dhe duan të dëgjojnë se ç’mendojnë deputetët për këtë kod. Se ç’mendojnë për mjekësinë apo për çështje të tjera, futini te diskutimet e lira.

Valentina Leskaj – Atëherë, faleminderit zoti Shalsi! 

Besoj se ky ishte një tjetër apel për deputetët, që të reflektojnë në zbatim të Rregullores.

(Deputeti Sali Berisha ndërhyn nga salla) 

Do t’jua  jap fjalën, por një minutë, zoti Berisha, sepse kam një njoftim!

Të nderuara kolege dhe kolegë deputetë, 

Ju njoftoj se na nderon me praninë e tij në sallë, një delegacion i Asamblesë Kombëtare franceze, kryesuar nga kryetarja e Komisionit për Politikën e Jashtme, zonja Elizabeth Guigu. 

(Duartrokitje në sallë)

(Debat në sallë)

Ju lutem, kolegë deputetë, zini vendet!

(Debat në sallë)

Ruani etikën, kolegë deputetë!

(Debat në sallë)

Një minutë.

Zoti Paloka dhe zoti Dogjani, ju lutem respektoni Rregulloren e parlamentit!

(Debat në sallë)

Atëherë pesë minuta pushim.

Ndërpritet seanca. Pesë minuta pushim. 

(Pas pushimit)

Valentina Leskaj – Një minutë, se nuk kemi filluar! 

(Reagime në sallë pa mikrofon.)
Pse bërtisni? Çfarë keni? Është normale. E ka kërkuar fjalën në emër të grupit (dhe kur kërkohet në emër të grupit, kaq gjë ju e dini) zoti Balla.

(Reagime në sallë pa mikrofon.)
Një minutë, ore zotëri, se është ndërprerë seanca! Nuk po flasim për kushte normale. Uluni dhe mos ndërhyni nga vendi!

Taulant Balla – Zonja drejtuese e seancës, pak minuta më parë ka ndodhur një incident shumë i turpshëm, ndoshta edhe i qëllimshëm, në sytë e një delegacioni të nderuar të parlamentit francez, të cilëve, sapo iu uruam mirëseardhjen në Kuvendin e Shqipërisë, patën mundësinë të shohin me sytë e tyre sesi kryetari i Grupit Parlamentar të Partisë Demokratike godet me grusht ministrin e qeverisë; e kanë parë sytë e shqiptarëve, e kanë filmuar kamerat. Për këtë incident të rëndë, sipas neneve të përcaktuara në Rregulloren e Kuvendit të Shqipërisë, po depozitojmë kërkesën e një grupi deputetësh të Grupit Parlamentar të Partisë Socialiste, drejtuar Byrosë së Kuvendit të Shqipërisë, së cilës i kërkojmë të mblidhet urgjentisht për ta shqyrtuar këtë rast. Është e paimagjinueshme, është e pafalshme që kryetari i Grupit Parlamentar të Partisë Demokratike godet me grusht një koleg, qoftë ky ministër apo deputet, në seancën plenare të Kuvendit!

Faleminderit!

(Reagime në sallë pa mikrofon.)
Valentina Leskaj – Zoti Berisha, ruani etikën! Mos flisni kështu për deputetët! Ruani etikën në parlament!

Sali Berisha – Jo, do të flas. Po të dal këtu, do të flas. Ka tre vjet që kërkojmë seancë normale dhe keni tre vjet që i prishni seancat. 

(Reagime pa mikrofon.)

Në qoftë se këta veprojnë në këtë mënyrë, unë detyrohem pastaj të përdor ato fjalë që ata i meritojnë, që nuk i kam për shpirt, as për zemër. Pra, ka tre vjet që prishni çdo seancë. E dini si jeni ju? E dini si ngjajnë disa prej jush? Të verbër nga sytë e mendjes. A nuk doli kolegu juaj këtu, përpara jush (a keni ndërgjegje njerëzore ju; a keni integritet njerëzor ju), dhe bëri një aktakuzë kundër opozitës? Po kush e bëri? Kush e hapi? A nuk ishin diskutantët tanë ata që i lidhën diskutimet me rendin e ditës, kurse ju dolët këtu dhe folët pa asnjë lidhje me rendin e ditës dhe sulmuat opozitën?!

(Ndërhyrje nga salla pa mikrofon.)

Sigurish që ti thua “jo”, more zotëri, sepse i tillë je ti, që ke humbur çdo lloj dinjiteti njerëzor! Sikur nuk ka media këtu dhe sikur nuk janë miliona qytetarë që e ndjekin këtë seancë! A jeni ju që e bëni këtë gjë në çdo seancë? Çfarë pune kishit që e akuzuat opozitën për integrimin?! Nuk keni turp! Kjo është një gjë e turpshme. Pa opozitën, ju nuk do ta merrni kurrë rekomandimin. Pikërisht se silleni në këtë mënyrë nuk morët hapjen e negociatave dhe doni të mashtroni tani! Mendoni se opozita nuk ka kontakte, nuk bën takime, nuk ka burime! I ka të gjitha opozita. Ju, në vend që të shprehni  një vlerësim ose edhe të heshtni të paktën,  vini opozitën në satër, në bankën e të akuzuarve dhe kërkoni t’i rrihni gjoksin. Për çfarë?! Në qoftë se u dha rekomandimi, u  dha vetëm se këtu u votua Kushtetuta, e cila u votua nga opozita, se ju nuk i kishit votat. Në qoftë se nuk u hapën negociatat, nuk u hapën ngaqë ju keni këtë sjelljeje ta pakonceptueshme dhe të paimagjinueshme. Ju, në vend që të thoni “u arrit, tani si t’ia bëjmë për hapjen?”, lëshoni me paturpësi dhe me absurditet tonelata akuzash dhe kërkoni seanca pastaj. Po çfarë seancash bëni ju, kur e hapni seancën me aktakuzë ndaj opozitës?! Kaloni tek Trampi dhe thoni se opozita paska qenë kundër Trampit! Çfarë vlere dhe çfarë rëndësie ka kjo gjë në këtë seancë?! Çfarë lidhjeje ka kjo? Nuk do të ishte mirë që opozita të vazhdonte me të njëjtin avaz, se e diskutoi në seancën e kaluar dhe u mbyll si diskutim. Tani, për shkak se i fiksohet mendja atij aty, që udhëhiqet nga fiksimet dhe jo nga parimet, dilni këtu dhe akuzoni. 

Valentina Leskaj – Zoti Berisha, po flisni për procedurë! Kur të keni fjalën, sepse e keni shpejt radhën për të marrë fjalën, mund të flisni, sepse tani jeni për procedurë. Është tri minuta procedura, zoti Berisha. 

Sali Berisha – Ja ku e keni artikullin, në qoftë se e doni: “Donald Trump causes a debate between leaders of Albanian politics”. A doni t’ju them se çfarë kanë thënë në prill për këtë çështje ky lideri juaj global dhe Lulzim Basha? Ja ku i keni, por nuk ka pse u duhen qytetarëve këto gjëra. Ju tani doni të shpëlaheni, sepse kujtoni se, po të dilni këtu të mashtroni, të trilloni dhe të shpifni, shpëtoni shpirtin. 

Valentina Leskaj – Tani jeni për procedurë, zoti Berisha.

Sali Berisha – Nuk ka shpëtim me mashtrim. A e dini, apo jo? Lexojini pak librat e shenjtë! Nuk ekzistojnë shpëtimi dhe mashtrimi.

Valentina Leskaj – E keni gabim, zoti Paloka...
Sali Berisha – Shpëtimi është një akt që duhet të largohesh nga mashtrimi, kurse ju kërkoni shpëtim në shpirtin e mashtrimeve. Ju ia keni dhënë fjalën atij, por ai nuk e meriton të dalë këtu. 

Valentina Leskaj  – Fjalën e ka ministri Beqaj.

Sali Berisha – A janë tre mjekë këtu, apo jo? (I ndërpritet fjala dhe flet pa mikrofon.)

(Mungesë incizimi.)
Valentina Leskaj – Fjalën e ka zoti Beqaj.

(Ndërhyrje pa mikrofon.)

Po, zoti Beqaj. Të përgatitet deputeti Kopliku. 

Ilir Beqaj – Zonja drejtuese e seancës, 

Zonja dhe zotërinj deputetë, 

Qytetarë dhe qytetare të Shqipërisë, 

Së pari, që sistemet shëndetësore rimbursojnë barna, pajisje mjekësore dhe shtesa të tjera, kjo gjë ndodh në të gjithë botën. Mos u tallni me shqiptarët! 

Së dyti, meqenëse po vijmë te ketosterili i famshëm, në mars të vitit 2016 shefi i shërbimit, që cituat, ka një shkresë zyrtare, ku thotë: “Mbi efektet e barit AAA essential..” dhe në fund të paragrafit (është dokument zyrtar) është mendimi unanim i shërbimit të nefrologjisë, sepse në mars të çdo viti (keni drejtuar edhe ju dhe e dini) është koha kur përgatitet lista e rimbursimit. 

Po vazhdoj me këtë përsëri: prej kohësh ju, dhe mua më vjen mirë, jeni deklaruar në mbrojtje të ilaçeve firmato. E bëtë me vetëdije gjatë 8 vjetve në qeveri (ka dokumente zyrtare për këtë gjë) dhe vazhdoni  t’i mbroni; është zgjedhja juaj. Kështu keni kërcyer për kleksanin dhe për avastinën, kështu kërceni edhe tani për ketosterilin. Ka vetëm një gjë: janë barna të ndryshme, por në Shqipëri i sjell një importues. Shikoni çfarë lidhjesh keni me atë importues! Çfarë lidhjesh janë ndërprerë që sot bëni avokatinë e tij? Unë po e përsëris se do të vazhdoj t’i shkallmoj monopolet në tregun e barnave. Ky është angazhim i programit të qeverisë. Ju e latë Shqipërinë, të vetmen në botë bashkë me Meksikën, ku çuditërisht barnat gjenerike ishin më shtrenjtë se origjinatoret. 

E dyta, unë ftoj këdo të shkojë që tani në spitalin onkologjik të shohë sesi ka ndryshuar radikalisht spitali ditor; çfarë skëterre gjetëm në shtator të vitit 2013 dhe si është sot shërbimi në spitalin ditor të onkologjisë. Po, nuk i plotësojmë 100% të  nevojave të këtij shërbimi. Ajo që është më e domosdoshmja, që po bëjmë të paktën këta muaj, është se një pjesë e mirë e këtij shërbimi duhet të fillojë të ofrohet në spitalet rajonale, sepse, përveçse është shumë e rëndë nga ana mjekësore, është shumë e rëndë nga ana sociale që kush e ka atë fat të keq një herë në tri javë të vijë në Tiranë. Por në janar, ju flas me përgjegjësi, në Shkodër, në Vlorë, në Elbasan dhe në Durrës për disa protokolle bazike ky shërbim do të jepet në spitalet rajonale. 

Ndërkohë, vijmë te çështja e Tropojës. Ajo bisedë është bërë më 8 korrik 2016. Unë e kam atë audio që nga 10 korriku. Kontrolloni në 1 minutë e 46 sekonda se çfarë fjalësh keni hequr! Por, nëse do të doja të bëja hakmarrje politike, nga 8 korriku më 7 nëntor, pse do të prisja?! Pse do të prisja 4 muaj për këtë gjë? Por besoj se kam edhe dakordësinë tuaj që, në qoftë se një drejtues paguan një vartësin e tij për 3 muaj, kur ai është në Francë, pa dyshim që kjo gjë nuk mund të pranohet. Kjo është historia e bisedës së 8 korrikut dhe vendimit të 7 nëntorit.

Faleminderit!

Valentina Leskaj – Faleminderit!

Fjalën e ka deputeti Kopliku, pastaj zoti Berisha.

Namik Kopliku – E nderuar drejtuese e seancës,

Zonja dhe zotërinj, 

Një zjarr mund të bjerë fatkeqësisht, por edhe mund të ndizet nga një dorë e mbrapshtë. Një pjesë e njerëzve, që shkojnë pranë zjarrit, mund t’i hedhin benzinë, një pjesë hedhin ujë për ta shuar. Mendoj që ju, të dashur qytetarë, ta bëni vetë dallimin se kush do ta ndezë dhe ta bëjë flakë këtë Kuvend për qëllime të mbrapshta politike.

Kalojmë të projektligji. Projektligji që kemi sot është “Kodi Hekurudhor i  Republikës së Shqipërisë. Të gjithë jemi dëshmitarë se si është sistemi i transportit hekurudhor në Shqipëri, ku fajtorë jemi të gjithë së bashku për 25 vjet. Në qoftë se ka sektor që është shkatërruar, është ai hekurudhor. Kjo gjë mund ta çudisë ndonjërin, sepse ku jemi ne me rrjetin hekurudhor dhe po merremi me Kodin. Të mendojmë sikur jemi ne mirë me rrjetin hekurudhor, i ndërtuam të gjitha hekurudhat e reja. Jemi në një rrjet transporti hekurudhor mbarë europian, kemi shumë direktiva dhe marrëveshjeje transporti me të gjitha vendet e Europës, por si do të  administrohet dhe menaxhohet ky rrjet hekurudhor? Kjo do të thotë se ky Kod vjen në kohën e duhur, është në përputhje me programin e qeverisë, me marrëveshjet e ndryshme që kemi me instancat europiane dhe në mbështetje të direktivave europiane për të përafruar legjislacionin që administron transportin hekurudhor dhe vetë hekurudhat në të gjitha pjesët e kësaj Europë ku jetojmë.

Së pari, ky Kod arrin të mundësojë një rregullim ligjor të qëndrueshëm për sektorin dhe aktualisht ka si qëllim rivitalizimin e sektorit të transportit hekurudhor dhe hapjen e tregut.

Së dyti, ky Kod krijon kushtet e kërkuara për ndarjen dhe ristrukturimin në drejtimin dhe administrimin e subjekteve në sektorin e transportit hekurudhor, si dhe krijimin e autoriteteve kombëtare në sektorin hekurudhor.

Pikërisht, krijohen autoritete të reja, në përputhje me të gjithë legjislacionin e kësaj fushe në çdo vend të Europës si: Autoriteti Rregullator Hekurudhor, Autoriteti i Sigurisë Hekurudhore, Autoriteti Kombëtar për Hetimin e Aksidenteve dhe Incidente Hekurudhore, si dhe Autoriteti Licencues Hekurudhor, por edhe instanca të tjera, që kanë të bëjnë me këtë sektor. Këto autoritete, të ndara tashmë dhe të pavarura nga njëra-tjetra, bëjnë të mundur që, nga ana ligjore, çdo problem dhe çdo detyrë për mirëfunksionimin e rrjeteve hekurudhore të jetë të mirëparashikuar në ligj, në mënyrë që transporti hekurudhor dhe çdo gjë të jetë të parashikuar në Kod. Sigurisht, Kodi është baza mbi të cilën do të dalin ligjet, aktet nënligjore dhe vendimet e ndryshme që kanë të bëjnë me këtë sektor.

Gjithashtu, ky Kod përmban parime të posaçme për zhvillimin dhe administrimin e sektorit, që kanë lidhje me pavarësinë e sipërmarrësve hekurudhorë, me ndarjen e administrimit të infrastrukturës nga llojet e ndryshme të transportit, ku administruesi i infrastrukturës është përgjegjës për të siguruar kushtet për një hyrje të barabartë, jodiskriminuese në infrastrukturë për të kryer funksionin e tij si organ vendimmarrës për ndarjen e kapaciteteve të infrastrukturës, për tarifimin, përcaktimin, mbledhjen e tarifave, si dhe duhet të bëjë dallimet sesi do të përdoret infrastruktura hekurudhore.

Gjithashtu, në këtë Kod përcaktohet se për aksesin e infrastrukturës dhe për shërbimet hekurudhore sipërmarrësve hekurudhorë u jepet, në kushte të barabarta jodiskriminuese dhe transparente, e drejta për qasjen e infrastrukturës hekurudhore, me qëllim kryerjen e transportit të mallrave në hekurudhë. Kjo e drejtë përfshin qasjen në infrastrukturë, që lidh portet detare dhe në brendësi, si dhe objektet e tjera të shërbimeve. Ka shumë parime të tjera të sanksionuara në këtë Kod, por në detaje foli ministri i Transportit dhe Infrastrukturës. 

Më lejoni që, pa u marrë në detaje me çdo pjesë të Kodit, mbi 100 nene të shpreh dakordësinë për strategjinë e Ministrisë së Transportit dhe Infrastrukturës që çështjet e rrjeteve të transportit, si rrugor dhe hekurudhor, me të vërtetë t’i shikojmë jo si qëllim në vetvete, por si zhvillimi i ekonomisë së vendit, duke e lidhur me ekonominë rajonale dhe më tej. Kjo do të thotë që qoftë këtë bazament ligjor që krijojmë dhe miratojmë në Kuvend, qoftë investimet që pasojnë buxhet pas buxheti, të jenë të drejtuara drejt pikave që na lidhin ne me ekonominë rajonale dhe me ekonominë europiane. Kështu që e gjej me vend politikën tuaj për të investuar fuqishëm në portet e Shqipërisë, në rrugët që na lidhin me rajonin, si dhe me hekurudhat, ku e para që do të fillojë është hekurudha Tiranë-Rinas dhe Tiranë–Durrës, sigurisht edhe me linjat e tjera, për të cilat kanë filluar studimet e fizibilitetit për ta lidhur qoftë me Hanin e Hotit, qoftë në drejtim të Pogradecit, në mënyrë që këtë rrjet, për të cilin jemi dakord se është në gjendje të drobitur, të rrënuar sot, në momentin që do na ringrejmë, ta ringrejmë me strategji dhe me ide të sakta që t’i shërbejë edhe ekonomisë sonë kombëtare, edhe lidhjes sonë kombëtare me ekonominë rajonale dhe më gjerë.

Faleminderit!

Valentina Leskaj – Faleminderit!

Fjalën e ka deputetja Kopliku.

Irma Kopliku - E nderuara zonja Leskaj,

Të nderuar kolegë deputetë,

Të nderuar qytetare e qytetarë,

Projektligji “Kodi Hekurudhor i Republikës së Shqipërisë”, që paraqitet sot, lidhet me një ndër sektorët më problematikë të transportit që ka vendi aktualisht. Transporti hekurudhor është një prej sektorëve kyç në ekonomitë e vendeve të zhvilluara. Mjafton të kujtojmë që pa këtë lloj transporti as që mund të mendohet zhvillimi industrive dhe qarkullimi i mallrave. Në të gjitha raportet e vlerësimit ekonomik të BE-së hekurudhat përbëjnë një nga treguesit kryesorë të zhvillimit. Në këtë pikë, një prej direktivave të organizmave europianë është pikërisht zhvillimi dhe përdorimi sa më eficient i transportit hekurudhor.

Në këtë linjë na prezantohet edhe drafti i paraqitur sot për miratim në Kuvend. Sipas relatorëve, qëllimi i projektligjit “Kodi Hekurudhor i Republikës së Shqipërisë” është krijimi i një kuadri ligjor të favorshëm dhe të qëndrueshëm për nxitjen dhe zhvillimin e një transporti hekurudhor efikas, të sigurt dhe të aksesueshëm nga të gjithë.

Ky projektligj thuhet se synon arritjen e objektivave për një transport hekurudhor efektiv me vendet e rajonit e më gjerë. Po ashtu, theksohet se nëpërmjet këtij Kodi synohet: rivitalizimi i sektorit të transportit hekurudhor, hapja e tregut hekurudhor, si dhe krijimi i kushteve të kërkuara për ndarjen dhe ristrukturimin në drejtimin dhe administrimin e subjekteve në sektorin e transportit hekurudhor. Në fakt, te ky prezantim çdokush do ta pyeste veten sesi munde një Kod Hekurudhor ta ndryshojë dhe ta bëjë efektiv transportin hekurudhor shqiptar! Bëhet fjalë për një transport që ka degraduar aq shumë këto vite, saqë mund të thuash se po shkon drejt shkatërrimit. Si rezultat i konkurrencë së lirë, por shpeshherë të pandershme, në transportin rrugor dhe për shkak të evazionit fiskal hekurudhat kanë humbur një pjesë thelbësore të tregut të tyre tradicional. Ky Kod çalon dhe është krejtësisht jashtë realitetit. Shihet se është një prodhim burokratik, që nuk e njeh apo më saktë nuk ka dashur ta shohë dhe analizojë gjendjen reale të hekurudhave shqiptare.

Ky Kod nuk merr në vlerësim gjendjen reale, kapacitetin përpunues dhe transportues, si dhe sistemet teknologjike të pranishme në këtë sistem, amortizimi i të cilave është tejet i lartë, që, sipas specialistëve të fushës, shkon deri në 80%.

Buxheti për investimet ka qenë dhe është tërësisht modest. Transporti i brendshëm i mallrave dhe i pasagjerëve gjatë këtij viti ka arritur shifra të papërfillshme dhe ky sektor mezi po mbahet nga transporti ndërkombëtar. Edhe pse transporti hekurudhor punon me tarifa rreth 50% më të ulëta se ai rrugor, nuk arrin sërish të jetë i konkurrueshëm. Krijimi i disa strukturave të reja që Kodi i ri propozon, si: Autoriteti i Sigurisë Hekurudhore, Autoritetit Rregullator Hekurudhor, Autoriteti Licencues Hekurudhor dhe Autoriteti Kombëtar i Hetimit të Aksidenteve dhe Incidenteve, për një sistem hekurudhor kaq të degraduar dhe me një shtrirje kaq të vogël, me vetëm 390 kilometra vijë hekurudhore kryesore,  ka një kosto shtesë dhe të panevojshme për këtë sektor.

Kodi Hekurudhor nuk përfshin elemente të  marrëveshjes së koncesionit për linjën Ballsh-Vlorë, që do të mbetet një prej pikave më të paqarta për autoritetet e reja që do të ngrihen dhe se çfarë kompetencash do të kenë në mbikëqyrjen e kësaj linje.

Kam vlerësimin më të madh për biznesin, por mendoj se hekurudhat shqiptare kanë nevojë për investime dhe proteksionizëm nga shteti shqiptar. Kapitali i sektorit privat nuk mund të shihet si një alternativë e mundshme investimi në periudhën afatshkurtër.

Koncesioni që keni bërë me linjën hekurudhore Ballsh-Fier-Vlorë, i bërë pa transparencë, pa garë, pa asnjë njoftim, vetëm me një konkurrent, ku kemi të bëjmë me një biznes miliona eurosh në vit, nuk është modeli i zgjidhjes së kësaj situate të vështirë në të cilën ndodhet transporti hekurudhor. Nuk është zgjidhje, por është model i qartë korrupsioni, për pasojë sjell mungesë zhvillimi.

Skema koncesionare e këtij sektori do të kërkonte një shpërndarje të balancuar të rreziqeve ekonomike; kredi dhe garanci nga BE-ja; mungesë të rreziqeve politike; kuadër ligjor dhe zbatim efikas; staf të trajnuar, gjë që te ne, absolutisht, mungon. Prandaj edhe në vendet më të zhvilluara europiane transporti hekurudhor dominohet nga sektori shtetëror. Shihet qartë se i tërë projektligji nuk është bërë aspak në frymën dhe dëshirën për ta nxjerrë nga situata e vështirë hekurudhën shqiptare, por për të kryer një formalitet, që Kodin Hekurudhor ta kemi të ngjashëm dhe të përshtatshëm me planin kombëtar të integrimit dhe akteve ligjore të Bashkimit Europian, si një detyrim në të cilin Shqipëria ka marrë angazhim, të nënshkruar, që do të përafrojë kuadrin e saj ligjor në rangun e legjislacionit europian.

Në realitetin tonë e vetmja gjë që garanton ky Kod i ri është krijimi i tri strukturave të reja, që për gjendjen mjerane, në të cilën ndodhen hekurudhat shqiptare, janë krejt të panevojshme dhe barrë e atij buxheti që nga viti në vit vjen duke u zvogëluar. Edhe me këto tri struktura që do të krijohen, do të ndjekin të njëjtën praktikë të këtyre 3 vjetëve, duke shtuar disa vende pune për militantët që vijnë vetëm të marrin rrogat apo të zhvatin ndonjë gjë nga tenderët e pakët që ka ky sektor.

Absolutisht, nuk jemi kundër miratimit të këtij Kodi, por gjëja më e logjikshme do të ishte që përpara tij të na vinte një plan strategjie kombëtare për zhvillimin e transportit hekurudhor. Duhej që, përpara se të krijonim një Agjenci të Autoritetit Licencues, të krijonim mundësi që makinistët e licencuar të mos ecin me lokomotiva të 40-50 vjetëve më parë, modele çeke, që nuk prodhohen dhe as përdoren më në asnjë vend.

Më thoni ku do të përdoret ky kod i ri modern europian? Në infrastrukturën më të mjeruar, ku përfshihen linja hekurudhore të amortizuara, stacione hekurudhore jo funksionalë me ndërlidhje dhe sistemet e sinjalizimit e të furnizimit që nuk i ndesh në asnjë vend tjetër? Ku do ta zbatoni këtë kod të ri modern dhe europian? Në linjat e rrjetit hekurudhor shqiptar që janë krejtësisht me traversa druri të vjetra e pothuajse të kalbura, ku treni nuk mund të ecë me më shumë se 30 deri në 40 kilometra në orë?

Gjëja më normale do të ishte që përpara se të kërkonim që të përshtatnim Kodin Hekurudhor Shqiptar me atë të Bashkimit Europian, të bënim përpjekje për ta ndryshuar pak gjendjen reale të hekurudhës shqiptare dhe për ta çuar drejt parametrave të BE-së.

Është qesharake dhe e dhimbshme njëkohësisht që në parlamentin shqiptar vjen për t’u miratuar Kodi i ri Hekurudhor sipas direktivave europiane dhe gjatë këtij viti, pra për vitin 2016, nga buxheti i shtetit këtij sektori iu akorduan rreth 70 milionë lekë më pak nga 450 milionë lekë që i ishin akorduar në vitin 2015, madje të paktën me aq sa shihet deri tani për vitin 2017 ky fond do të jetë edhe më i reduktuar. Bëhet fjalë për një sektor të zhytur në borxhe, që llogariten në miliona, por edhe më i çuditshëm është fakti se hekurudha shqiptare duhet të paguajë akcizë për karburantin si në rastin e transportit rrugor, edhe pse ecet mbi shina, akcizë që kap vlerën prej 30 milionë lekësh, para që mund të ishin fare mirë një fond investimesh në hekurudhë.

Kaq e vështirë paraqitet gjendja në këtë sektor saqë për të shlyer një pjesë të detyrimeve nxirren në ankand për skrap një sërë lokomotivash dhe vagonësh, por që nuk u shërben se për fat të keq edhe çmimi i skrapit ka rënë ndjeshëm.

Kjo duhej të ishte pika nga duhej të fillonim dhe jo miratimi i një drafti që do të mbesë në letër dhe do ta quajmë një hap drejt integrimit, sigurisht një hap i rrejshëm, si shumë të tjerë reklamuar këtë periudhë. Prandaj, do të ishte më mirë që një projektligj i tillë të mos na servirej si një zgjidhje për këtë sektor, por thjesht si burokracia e radhës e një qeverisjeje pa strategji dhe vizion, ashtu siç po drejtohen edhe të gjithë sektorët e tjerë jetikë të vendit.

I vetmi vizion që keni është ai i mbrapshti, për ta kthyer Shqipërinë edhe një herë te Partia e Punës. Ashtu si para një jave drejtorët e emergjencave dridheshin si Kadri Hazbiu, edhe drejtori i ministrit u pushua thjesht se nuk kishte shkuar në mbledhje. Ministri i Shëndetësisë thotë: “Epo partia jote të dënon”. E vetmja lidhje që ka me shëndetësinë ky ministër është shprehja që uronte për shkarkimin nga detyra.

Gjithsesi, ndërsa jashtë protestohet, mendoj që sot ky parlament nuk duhet të flasë për bëmat e Shvejkut, por duhet të flasë për plehrat që do të futen dhe për dështimin e kësaj qeverie. Do të ishte fatkeqësi në qoftë se ne nuk do të  flisnim për plehrat, por ata duan të na tërheqin në luftën e tyre brenda llojit dhe regjistrimi i mbrëmshëm, për të hequr vëmendjen nga plehrat, jo rastësisht është publikuar mbrëmë.

Shqipëria sot ka nevojë për ne! Ne duhet të flasim për plehrat dhe jo si kanë këta dëshirë t’u themi për mbetjet, mbetjet e komunizmit që të lënë shëndenë po nuk iu binde.

Faleminderit!

Valentina Leskaj – Fjalën e ka deputeti Balla.

Zoti Balla, një minutë të lutem, e ka zonja Deda për procedurë.

Albina Deda – E gjithë arroganca e shokut Beqaj nuk mund të lihej kaq e qetë sot në këtë parlament dhe para qytetarëve shqiptarë.

Valentina Leskaj – Kishit ndonjë gjë për procedurë?

Albina Deda – Po, për procedurë, për qëndrimin e shokut Beqaj, i cili është ulur aty dhe e ka kthyer në institucion korrupsionin. Erdhi i faktuar për korrupsion, e institucionalizoi atë, por njëkohësisht e bëri biznes edhe brenda strukturave të Partisë Socialiste në Tropojë dhe aty ku është caktuar si koordinator.


Shoku Beqaj na thoni këtu: pse e hoqët Gosturanin në Tropojë dhe vendose në krye të partisë bosin e kromit kur ai ishte këshilltar i një partie tjetër? Zoti Beqaj, shoku Beqaj (më fal se të ofendova) çfarë duhet të bëni tjetër ju...

Valentina Leskaj – Zonjë, kjo nuk është seancë pyetjesh. E parashikon Rregullorja kur bëhen pyetjet. Kjo... 

Albina Deda - ... që të vërtetohet që ai Gosturani juaj, kur Kontrolli i Lartë i Shtetit dhe jo vetëm ne opozita ka treguar me dokumente se keni vjedhur 2,2 milionë receta fiktive, 400 milionë lekë me neoridin, me suplementin që tha edhe doktor Berisha për veteranët, të cilëve tashmë nuk dihet se sa e kanë numrin. A ka veteranë më sot? Sa është numri i tyre, që të abuzoni dhe t’i trajtoni me suplement kur nuk keni futur në listë shumë medikamente të nevojshme? Keni braktisur qytetarët, në spitalet tona mungon gjithçka dhe këto i kemi faktuar në terren, shoku Beqaj. Keni dhënë 320 milionë dollarë për koncesione, pra ...

Valentina Leskaj – Keni ngatërruar pyetjet me procedurën, zonjë, ju lutem përfundojeni fjalën!

Albina Deda –  ... kemi një ministër, të cilin nuk e do as partia e vet, sepse e ka kthyer çdo gjë në biznes dhe korrupsioni i tij është kritikuar shpeshherë edhe nga mjekët e maxhorancës në Komisionin e Shëndetësisë. 

Gjithashtu, ky ministër jo vetëm që ka hajdutërinë si pasion, por ka edhe arrogancën, sepse me paratë e qytetarëve shqiptarë bën arrogantin këtu. Ti vijë turp! Të largohet menjëherë dhe të heshti përgjithmonë, të shkojë aty ku i takon.

Valentina Leskaj – Zoti Balla.

Taulant Balla – Shpeshherë mendoj që kolegu im Beqaj i ka përzgjedhur vetë kundërshtarët në krahun e Grupit Parlamentar të Partisë Demokratike, sepse me thënë të drejtën mënyra se si e kundërshtoni ju, dy folësit e fundit, Ilir Beqajn, më duket sikur më shumë i bëni reklamë punës së tij sesa bëni opozitë. E para.

E dyta, që kur ka filluar Partia Demokratike të shqetësohet për strukturat e Partisë Socialiste në Tropojë? Shikoni strukturat tuaja! Apo mos ndoshta doni të shpallni armik kryetarin e bashkisë të Bajram Currit meqenëse priti Kryeministrin? Bëni gabim, sepse Kryeministri i qeverisë sonë është i gatshëm të takojë çdo kryetar bashkie, të Partisë Demokratike nëse doni, në shërbim të banorëve të atyre zonave. Mirë do të kishte qenë që t’i mbështesni dhe mos t’u bëni thirrje kryetarëve të bashkive: mos çoni projekte te Rama. Përkundrazi, duhet t’u bëni thirrje kryetarëve të bashkive që të bashkëpunojnë me qeverinë në dobi të interesave të banorëve të Bajram Currit dhe të çdo bashkie në ato pak bashki ku ju keni kryetarë të bashkive anëtarë të partisë suaj.

Kisha menduar se sjellja e turpshme e Aldo Bumçit në sallën e Parlamentit Europian ishte thjesht një keqkuptim personal i urdhrave që Aldo kishte marrë nga lidershipi i partisë, por sjelljen kamikaze të Aldos, sot, për fat të keq, e përforcoi numri 2 i Partisë Demokratike në hierarki minimalisht, kryetari i grupit parlamentar. Pse? Sepse në momentin që në sallën e parlamentit të Shqipërisë u prezantua dhe ju urua mirëseardhja kryetares së Komisionit të Politikës së Jashtme, madamës së nderuar, Guigou, menjëherë nga rreshti i dytë u dha kushtrimi: o burra të prishim seancën. I pari që e respekton urdhrin për shkatërrim është kryetari i grupit parlamentar, i zgjedhur në këtë detyrë prej vitit 2013 vetëm me arsyen se di të bëjë sherr mirë dhe nuk ka asnjë atu tjetër pozitive në historinë e vet politike. Incidenti në sytë e kryetares së Komisionit të Politikës së Jashtme franceze është një urdhër politik i mirëstrukturuar sa kohë që të gjithë e dimë se gjatë këtyre 2 javëve në Tiranë zbresin përfaqësuesit më të lartë të çështjeve të politikës së jashtme dhe të Integrimit Europian. Sot kishim miken franceze, javën e ardhshme do të kemi mikun e nderuar Kirshbaum, kryetar i Komisionit të Politikave Europiane në Bundestagun gjerman. Po javën e ardhshme do të kemi një mik tjetër, Van Der Plas, drejtor i Bashkëpunimit Europian të Mbretërisë së Bashkuar të Holandës, dhe urdhri politik nga kryetari de facto i Partisë Demokratike është: këto ditë duhet vetëm sherr, këto ditë duhet vetëm rrëmujë, deri në datën 15 dhjetor. 

Sjellja e Aldos, sjellja e kryetarit të Grupit Parlamentar të Partisë Demokratike është një sjellje antishqiptare për t’i bërë dëm Shqipërisë sa kohë që ndër kriteret e vlerësimit që Shqipëria duhet të përmbushë janë pikërisht: mirëfunksionimi i parlamentit, dialogu politik, çështja e polarizimit të debatit politik dhe ju këtë po mundoheni të bëni. Por, sjellja juaj kaq brutale, e një kryetari të grupit parlamentar të partisë më të madhe në opozitë, që si argument kundër qeverisë ka vetëm grushtin kundër ministrit nuk është vetëm çështje e imazhit.

E dyta, dua që edhe në emër të Grupit Parlamentar të Partisë Socialiste t’i bëjë me dije opinionit publik planin B kundër vendimit pozitiv për hapjen e negociatave në Këshillin Europian që do të mblidhet në datën 15 dhjetor. Pasi e tentuan dhe e bënë realitet dërgimin e ligjit për vetingun në Gjykatën Kushtetuese, më lejoni t’ju bëj me dije se në mos sot, nesër, në mos nesër, të hënën Partia Demokratike po bëhet gati të dërgojë në Gjykatën Kushtetuese edhe ligjin “Për qeverisjen e gjyqësorit”. 

Të gjithë e dimë, ata që e kanë lexuar minimalisht e dinë që ligji është thjesht një transpozim i ndryshimeve kushtetuese në strukturë të organizmit të pushtetit gjyqësor në Shqipëri. Nuk ka fare asgjë kushtetuese, është thjesht orvatja e radhës që 15 dhjetori të mos e gjejë Shqipërinë me fillim të implementimit të ligjit “Për qeverisjen e gjyqësorit”. Të gjithë e dimë që nëse ligji “Për qeverisjen e gjyqësorit” nuk hyn në fuqi, nuk mund të ngrihen strukturat e parashikuara dhe ndër to po citoj Këshillin e Lartë të Prokurorisë, sepse këtu e kanë merakun në fakt. Pra, po e citoj: “Këshilli i Lartë i Prokurorisë zgjedh prokurorët e SPAK-ut, prokurorisë speciale antikorrupsion, zgjedh drejtorin dhe anëtarët e Byrosë Kombëtare të Hetimit”. Këta që na akuzonin ne se nuk donim që të ngrinim Byronë Kombëtare të Hetimit! Ne jemi propozuesit në vitet 2009  dhe 2013 dhe tashmë e kemi bërë realitet. Skema juaj kundër interesave të Shqipërisë është që kur të mblidhet Këshilli Europian, të mos jetë vetëm çështja e vetingut, por të jetë edhe çështja e ligjit “Për organizimin e qeverisjes së gjyqësorit në Shqipëri”. Plan i mirëstrukturar në dy dimensione: sherr, dhunë, kamikaz dhe pjesa tjetër është hajt të përdorim Gjykatën Kushtetuese si një instrument të bllokimit të implementimit të reformës. 
Moszgjedhja e KLGJ-së është, gjithashtu, skemë me bllokimin e ligjit “Për qeverisjen e gjyqësorit në Shqipëri”, sepse e dini fare mirë që tashmë kemi tre vende vakante në Gjykatën e Lartë dhe tre vende të tjera, që shtohen vitin tjetër. Dhe kjo vakancë në Gjykatën e Lartë e pamundëson punën, sepse kështu do Saliu, të mos ngrihet Këshilli i Lartë i Gjyqësorit, as Këshilli i Lartë i Prokurorisë, sepse po u ngritën këto, na  ngrihet SPAK-u dhe po u ngrit ky i fundit, do të hapen dosjet, hapja e të cilave do bëjë të mundur arrestimin e “VIP-ave”, që presin radhën aty.

U çuat dhe nxorët njerëz në konferenca shtypi, të shqetësuar se ju preu barku për ngritjen e një strukture, e cila do të hetojë më së fundi, pas 25 vjetësh, dosjet e Sigurimit të Shtetit. Nuk ka asnjë dyshim, në ka një njeri në Shqipëri që nuk do të hapen dosjet e Sigurimit të Shtetit, ai është Sali Berisha. E dinë të gjithë, që ai për  katërmbëdhjetë vjet ka drejtuar Shqipërinë dhe në katërmbëdhjetë vjet ka luftuar që dosjet e Sigurimit të Shtetit të mos hapen. E keni parim, dhe jeni munduar. Edhe sot jam i sigurt se do ta bojkotoni votimin, nuk do të merrni pjesë në votim.

Po ju citoj këtu raportin e Komisionit Europian për bojkotin e opozitës, botuar një javë më parë, që thotë: “Bojkoti i opozitës ka dëmtuar punën e parlamentit”. 

Si ka mundësi që Partia Demokratike, e cila u ngrit mbi parimet më të shenjta të demokracisë në Shqipëri, nuk merr pjesë në ngritjen e Institutit për Hetimin e Dosjeve të Sigurimit të Shtetit? 

Më e rënda, është ajo që jua tha zoti Braçe dhe po jua them edhe unë: të vetmin propozim ekskluziv, që ka të drejtë Partia Demokratike të bëjë, se sigurisht, Kuvendi vendos me votë, nuk ka vende të rezervuara në këtë  institucion, por ka  vende të rezervuara për  propozim sa kohë që ke 28 firma për të propozuar, është për një njeri, i cili nuk ka lidhje fare me të përndjekurit politikë. Është një njeri që e ka mbaruar juridikun për një vit. Ky, pra është propozimi i Partisë Demokratike, i partisë që erdhi në vitin 1991 të fitonte dhe të drejtonte qeverisjen e vendit kundër diktaturës komuniste. Paska përfunduar aq poshtë, sa nuk gjen dot një të përndjekur politik për ta propozuar për Autoritetin për Hapjen e Dosjeve të Komunizmit? 
Ndërkohë, jemi shumë krenarë që në propozimin e qeverisë, është një zonjë, e cila vjen pikërisht nga një familje të përndjekurish politikë, me shumë të persekutuar dhe të vrarë në familjen e vet. Ky është dallimi ndërmjet atyre që thonë dokrra dhe atyre që bëjnë vepra. Ne kemi gjetur pikërisht një njeri që vjen nga familjet që i kanë vuajtur në kurriz sekretarët e partisë.

E fundit, pa u zgjatur, kot mundoheni ta artikuloni duke e quajtur skandal bisedën telefonike, pavarësisht copave të prera, të një ministri me një vartës. A e keni harruar ju, se si i ngrinte dhe i shkrinte Saliu deputetët dhe ministrat? 

“Je i ngrirë”, i thoshte deputetit të vet. I ngrije, Sali, por një gjë është e sigurt: kjo e kolegut tim Beqaj nuk quhet kurrsesi skandal, përkundrazi skandalet e tua Sali janë libra, libra të tërë për të cilët unë të sugjeroj që ti të kërkosh përqindje. Libri “Armët dhe çunat” është shitur shumë, është shitur shumë edhe në Nju Jork, në Amerikë dhe flet për ty Sali, flet për djalin tënd, Sali. Këto janë skandale, që kanë vrarë njerëz. 26 të vrarë, në një prej librave të tu, përmes urdhrave dhe vendimeve të tua. 

Ke filluar dhe përdor fjalën “cullak”, por më cullak se ti nuk del njeri para opinionit publik me të gjitha gënjeshtrat që publikon çdo ditë në faqen tënde të Facebook-ut. Po si nuk të vjen pak turp? Të paktën të kërkosh  falje dhe të pranosh që gënjeve. Fole për 129 makina, që gjoja kjo qeveri po i blinte me para dhe, kur more vesh që kjo ishte dhuratë e qeverisë japoneze, me zero lekë detyrime të qeverisë shqiptare, nuk kërkove falje.

Gjej rastin ta falënderoj qeverinë japoneze për këtë  projekt në emër të Kuvendit të Shqipërisë, që gjeti mundësinë që makina të teknologjisë së fundit, të kombinuara ndërmjet përdorimit të energjisë elektrike dhe benzinës, t’ia dhurojë qeverisë shqiptare. 

Dua t’i kujtoj Kuvendit VKM-në e Saliut pak vite më parë, kur u dha mundësinë drejtorëve dhe deputetëve të privatizonin makinat e shtetit shqiptar me çmime krejtësisht qesharake. S’është mirë të bërtasësh këtu, kur ke marrë një makinë shumë të mirë “Tuareg” me 8 milionë lekë të vjetra.

 (Ndërhyrje pa mikrofon)

Nuk i kam blerë, nuk jam bërë pis me atë, se unë nuk i blej makinat e Jozefinës.

Faleminderit!

Valentina Leskaj – Faleminderit!

Fjalën e ka zoti Berisha.

(Ndërhyrje pa mikrofon)

Ju përmendi emrin?

Urdhëroni, për replikë!

Edi Paloka – Faleminderit, zonja drejtuese e seancës!

Nuk do të merrem me parafolësin, se Lej Feni do të dukej djalë serioz para këtij. Nuk do t’i kujtoj as se çfarë thoshte  Nano pse e kishte  afruar (meqë tha  sot arsyen se  pse qenkam bërë unë kryetar i Grupit Parlamentar të PD-së). 

E dëgjuat se si i zbuloi sot “armiqtë e brendshëm” kundër integrimit. Unë dhe  Sali Berisha bëmë planin që të vinte francezja këtu dhe pastaj  ne të sulmonim  Beqen me armë dhe me artileri dhe kështu, të shkatërrohej integrimi. Prandaj Lej Feni (se nuk janë fjalët e tij, por janë të këtij) është ky.  Kur flet ai,  shikoni këtë. Siç ia dha  gati fjalimin deputetit që foli i pari, i cili tha se fitorja e Trampit ishte fitorja e Edi Ramës. Barsoletat që po dalin për këtë, nuk janë asgjë, në krahasim me ato që po thonë deputetët e tij këtu.

Megjithatë, meqë “armiqtë e brendshëm” i zbuloi parafolësi, unë do t’ju zbuloj disa nga “armiqtë e  jashtëm”, të cilët me siguri  kanë marrë  porosi nga Berisha. Vetëm nga lajmet e sotme po ju citoj: “Transparency International dje shpalli që Shqipëria  është vendi më i korruptuar, i rajonit më të korruptuar të Europës.” Me siguri, këtë  lajm  ia kemi dhënë ne. 

Shkurt, meqë përmendi sot miqtë që po vijnë, po është e vërtetë që ata po vijnë edhe  për integrimin, edhe për Shqipërinë. Njëri  nga ata që ka qenë sot këtu, Linhard,  sekretari i Përgjithshëm i Punëve të Jashtme  të Austrisë, ka  deklaruar qartë, se negociatat do të hapen mbasi të shohin  zgjedhjet e  vitit 2017. Me siguri  këta nuk e kanë dëgjuar këtë.

Studimi i Institutit për Demokracinë, i mbështetur nga Ministria e Jashtme e Holandës ka shpallur që policia shqiptare është më e korruptuara dhe po  bashkëpunon me krimin. Me siguri, edhe këta janë  të  nxitur prej nesh.

Po e heqim lajmin e Memaliajt, që është nga “armiqtë e brendshëm” (prokuroria, SHIK-u), të cilët e detyrojnë policinë kundër vullnetit të saj të kapë kriminelët dhe po dalim tek e fundit  fare e këtyre “armiqve të jashtëm” kryesorë. “Corriere della Sera”, gazeta më e madhe italiane thotë, se Shqipëria është serra e madhe e drogës në Europë dhe ka shkruar plot  dy faqe kundër integrimit, kjo “armike e jashtme”. 

Edhe këta së bashku me ne, “armiqtë e brendshëm”, presin të marrin vendimin pasi të miratojnë  autoritetin  me njerëzit e Sigurimit, që do të hapin dosjet e Sigurimit dhe të  na marrin, të na varin, apo të na pushkatojnë, si armiq.

Faleminderit!

Valentina Leskaj – Faleminderit!

Fjalën e ka Kryeministri.

(Ndërhyrje pa mikrofon)

E keni gabim. Kryeministri e merr fjalën sa herë e kërkon.

(Ndërhyrje pa mikrofon)

Ulu në vend, zoti Noka!

Ulu, se  nuk e merr  dot fjalën me dhunë!

(Ndërhyrje pa mikrofon)

Zoti Paloka!

Qetësohu, zoti Noka!

Fjalën e ka kërkuar Kryeministri.

(Ndërhyrje pa mikrofon)

Qetësohu, zoti Noka!

(Ndërhyrje pa mikrofon)

Qetësohuni! E kërkuat ju  ndërrimin.

Zoti Noka!

Flamur Noka – Harroje se mund të flasë para Sali Berishës!

Do të flasë  një herë Sali Berisha dhe më pas do të flasësh ti!

Valentina Leskaj – Zoti Noka! Po ju çfarë doni në podium?

(Ndërhyrje pa mikrofon)

Qetësohuni!

Zoti Noka!

(Ndërhyrje pa mikrofon)

Zoti Paloka, e kërkuat ju  të ndërrohej me zonjën Kopliku.

(Ndërhyrje pa mikrofon)

Qetësohu, dhe ulu  në vend, zoti Noka!

(Ndërhyrje pa mikrofon)

Mos  shkelni Rregulloren!

Uluni në vend, zoti Noka!

(Ndërhyrje pa mikrofon)

Atëherë, ndërpresim seancën, ndërkohë ju tërheq vërejtjen, zoti Noka!

Pesë minuta pushim!

(Rifillon seanca)

 Valentina Leskaj – Zoti Noka,

Ju kërkoj të uleni në vend, që të vijojmë normalisht seancën!

Mos e bllokoni seancën!

(Ndërhyrje pa mikrofon)

Zoti Noka, meqenëse në  pjesën e parë jua kam tërhequr dy herë vërejtjen dhe nuk keni reflektuar, po  ju lexoj  Rregulloren: “Kur deputeti pengon zhvillimin e rregullt të seancës, nëpërmjet zaptimit të foltores dhe moslejimit të deputetit të radhës të marrë fjalën për më shumë se 2 minuta, atëherë Kryetari i Kuvendit i tërheq vërejtjen dhe e paralajmëron për marrjen e masës së përjashtimit në rast vazhdimi.” 

Në rast se do të vazhdoni, zoti Noka, do të përjashtoheni automatikisht nga seanca plenare.

(Ndërhyrje pa mikrofon)

Atëherë, më lejoni të vijoj leximin!

“Në rast se deputeti vazhdon të mbajë të zaptuar foltoren edhe pas tërheqjes së vërejtjes, për më shumë se një minutë, përjashtohet nga seanca plenare dhe nga komisionet me maksimumin e parashikuar në nenin 65 të Rregullores.”

(Ndërhyrje pa mikrofon)

Unë jam këtu për të zbatuar Rregulloren  e Kuvendit. Mos e zaptoni foltoren dhe  lejoni Kryeministrin të flasë!

(Ndërhyrje pa mikrofon)

Atëherë, jam e detyruar të zbatoj Rregulloren që sapo citova, për përjashtimin nga seanca të zotit Noka.

(Ndërhyrje pa mikrofon)
Jam e detyruar të zbatoj Rregulloren që të mos prishet seanca, e cila duhet të vazhdojë, nuk mund të mbahet peng.

(Ndërhyrje pa mikrofon)

Ju lutem, lironi  foltoren!

(Ndërhyrje pa mikrofon)

Besoj se isha e qartë me Rregulloren, e  cila do të zbatohet.

(Ndërhyrje pa mikrofon)

Atëherë, ndërpritet seanca!


(Pas pushimit)

Valentina Leskaj – Zini vendet se do të fillojë seanca!
Të njoftohet media të hyjë në sallë!

(Ndërhyrje nga salla pa mikrofon)

Atëherë, zoti Noka, besoj se isha e qartë. Në bazë të Rregullores së Kuvendit të Shqipërisë, neneve 64 dhe 65, ju duhet të lini sallën që të vijojë seanca.

(Ndërhyrje nga salla pa mikrofon)

Zoti Noka, nuk mund ta merrni fjalën për shkak se jeni i ndëshkuar në bazë të neneve 64 dhe 65 të Rregullores së parlamentit! Besoj se isha shumë e qartë...

(Ndërhyrje nga salla pa mikrofon)

...në zbatim të Rregullores!

(Ndërhyrje nga salla pa mikrofon)

Jo!

(Ndërhyrje nga salla pa mikrofon)

Lexojini nenet 64 dhe 65! Nuk ka kërkesë për mbledhje të Byrosë.

Ju lutem, kolegë deputetë, mos krijoni tension, në mënyrë që të vijojë seanca!

(Ndërhyrje nga salla pa mikrofon)

Duhet të largoheni! Duhet të lini sallën, zoti Noka! Duhet të respektoni vendimin në bazë të Rregullores!

(Debat në sallë)

Zoti Berisha, ju lutem, ta marrë fjalën Kryeministri, sepse...!

(Ndërhyrje nga salla pa mikrofon)

Një minutë!

Mirë, atëherë, uluni, uluni!

Fjala për zotin Berisha, në rregull! Nuk ka problem!

(Ndërhyrje nga salla pa mikrofon)

Fjalën e ka zoti Berisha. Mos bëni zhurmë kot!

(Ndërhyrje nga salla pa mikrofon)

Hapni mikrofonët!

Sali Berisha – Njeriu që mbart vetëm ligësi, sherre dhe intriga bën gjithçka, në një kohë kur një pjesë e mirë e qytetarëve të vendit jetojnë në dhimbje të mëdha, në terror të vërtetë nga përmbytjet që pësuan, nga shembjet masive të tokës dhe me zero ndihma nga institucionet e këtij vendi. Tani kërkon që me sherre e me intriga të mbulojë qëndrimet e tij dhe fund e krye të papërgjegjshme!

Së pari, mendja ime, shpirti im, zemra ime është tek ato mijëra e mijëra familje në të katërta anët e Shqipërisë, nga Gjirokastra në Tropojë, të cilat u përmbytën, përjetuan vërshime të egra të lumenjve, të përrenjve...

(Ndërhyrje nga salla pa mikrofon)

...dhe inekzistencën totale të ekzekutivit shqiptar, madje jo vetëm inekzistencën, por edhe talljen, përçmimin cinik të pashembullt. Në një kohë kur ato lëngonin me fëmijët e tyre nën ujë, në një kohë kur ato lëngonin me gjënë e tyre të gjallë të mbytur, futur në ujë deri në katet e para dhe më lart...

(Ndërhyrje nga salla pa mikrofon)
...kreu i ekzekutivit, në vend që të ishte me ta dhe pas tyre, ia mbathi, çau ferrën për në Nju Jork për ekspozitën e shkarravinave të tij!

Kam vite e vite që flas për shkarravina, por këtë ia faktoi edhe profesor Ethem Ruka, shpresoj t’u vijnë mendtë edhe ju se çfarë çon ky nëpër ekspozita!

(Ndërhyrje nga salla pa mikrofon)

Shpresoj t’ju vijnë në mend edhe juve...

Fjalën e kam për tjetër gjë unë!

(Ndërhyrje nga salla pa mikrofon)

Të shkosh në Nju Jork dhe të lësh të mbyturit, të lësh në një kërcënim fatal banorët e deltës së Vjosës, të lësh të përmbytur me mijëra hektarë tokë, të lësh të përmbytur fshatra të tërë dhe lagje në Tiranë, duhet të jesh shpirtkazmë, si ky tjetri këtu, për të cilin nuk ka keqardhje njerëzore! Harrojeni ju! Janë një kategori njerëzish që për shkak të proceseve psikike, të sëmundjes psikike që kanë, nuk ndiejnë kurrë keqardhje! 

A ju kujtohet mëngjesi i datës 4 nëntor, kur një superkriminel shtriu në çimento dhe u mori jetën katër të rinjve? Zotëria e tij dilte dhe i jepte qilimin e kuq të Kryeministrisë nënës së tij, vetëm se ishte e sojit të vet, dhe nuk gjente një fjalë për t’u shprehur ngushëllimin familjeve të katër viktimave; një fjalë për të thënë për ta, një fjalë për të dënuar krimin e shëmtuar, por heroizmin e Luizës ua shiste shqiptarëve!

A nuk ishte ky njeri që bëri mbledhjen e Këshillit të Emergjencës, ku foli broçkulla e çfarë nuk foli, por nuk tha një fjalë për tri viktimat, sikur të ishin viça dhe jo qenie njerëzore që humbën jetën, që lanë jetimë, që shkretuan shpirtra e zemra familjarësh? Nuk mund t’u çonim ne... 
Nuk mundte kreu i ekzekutivit t’u çonte atyre qoftë edhe një fjalë ngushëllimi? 

Për të, përkundrazi, shkuarja në Nju Jork ishte veprimi më i lavdërueshëm, madje pjesëmarrja në demonstratat anti-Tramp ishte një heroizëm i veçantë dhe i shkruante në Facebook-un e punonjëses së tij, përgënjeshtronte mediet nga Nju Jork-u. Media shqiptare thoshte se këto demonstrata po i organizon kryespekulatori i botës, Xhorxh Soros, dhe në Facebook na thuhej: “I pyetëm demonstruesit se kush ju ka organizuar. Ata na thoshin: askush nuk na ka organizuar”. Pse, ky ishte problemi i shqiptarëve të përmbytur?! 

(Ndërhyrje nga salla pa mikrofon)
Po, po, zonjë, shko lexoje!

Ky ishte problemi i shqiptarëve të përmbytur në Rrushkull, në Myzeqe, në Vjosë...?

(Ndërhyrje nga salla pa mikrofon)

Në të katra anët!

(Ndërhyrje nga salla pa mikrofon)

Ky është, ky është!

(Ndërhyrje nga salla pa mikrofon)

Pra, mendoj se seanca duhej të merrej me këto probleme dhe është mëkat të merresh me gjëra të tjera, por s’të lejon ky!

(Ndërhyrje nga salla pa mikrofon)

Kthehet nga Nju Jork-u...

(Ndërhyrje nga salla pa mikrofon)

Prisni, një minutë! Ju lutem!

Kthehet nga Nju Jork-u, vrapon... Ku vrapon? Në asnjë prej zonave të përmbytura! 

Shkon dhe dëgjon Ndrecajn, i cili thotë: rrofsh e qofsh, o Enver, se na ke prurë sa 40 vjet investime në Mirditë, për disa pllaka që ndërrohen dhe shtrohen, se i duhej që Ndreca t’ia thoshte, por vetë thotë: 25 vjet. Por Ndreca i tij i thotë: “Jo, mor 25, 40 vjet në Mirditë”, që as sa një të tretën e rrugës Rrëshen-Perlat nuk e ka investuar në katër vjet në Mirditë! Por si Nastradin, i mbulon mashtrimet dhe me mashtrime të tjera.

Shkon në Shijak, përsëri nëntë projekte. E çfarë ishin ato? Nuk shkon më tutje tek të përmbyturit. Jo, jo! Nuk shkon të takojë të përmbyturit në Rrushkull, në Katundin e Ri. Ku jeni ju deputetët e asaj zone? Ju nuk shkoni dot! E kam kuptuar unë, ju nuk shkelni dot te zgjedhësit, se keni fituar një urrejtje patologjike nga zgjedhësit saqë nuk shkelni dot!

Shkonte në Shijak të takonte banorët e zonës së papërmbytur dhe nuk shkonte te Katundi i Ri, nuk shkonte në Rrushkull. A e dini se ka ende zona nën ujë në Durrës? Çfarë bënte aty? Vazhdonte me një palë të dytë gënjeshtrash dhe mashtrimesh për bujqësinë. 

U thotë eksperti i madh...

(Ndërhyrje nga salla pa mikrofon)

Dëgjojeni pak: uji te parcela. Por në bujqësi, o mjerim, se nuk mund të them ndryshe, uji ose te parcela, ose te pema, ose te kopshti shkon; tjetërkund nuk shkon uji mbi tokë. 

Po qe për në bujqësi, uji shkon te parcela, te kopshti i vogël i zarzavateve dhe te bahçja... 

(Ndërhyrje nga salla pa mikrofon)

...e drurëve frutorë.

Do të vij unë aty!

(Ndërhyrje nga salla pa mikrofon)

Pra, zbuloi, pas katër vjetësh, se uji shkon te parcela, në një kohë kur deri sot, në mënyrë absolute, nuk ka çuar ujë në asnjë parcelë me një kanal të ri, me një sistem të ri vaditjeje. Përkundrazi, projektin që kishim me Bankën Botërore prej 60 milionë eurosh... Ku është zoti Ruli? 

Projektin, të cilin e lamë me çdo gjë gati, e ka shtyrë për shkak të prokurimeve, që e ka rrjepur dhe mjelë pa filluar gjë këtë vit, paçka se ishte zotuar se në katër vjet do të investonte 140 milionë dollarë vetëm në vaditje.

Nuk ka investuar deri sot absolutisht as 10 milionë dollarë. Shkon dhe u parashtron fshatarëve, pa respekt fare, premtime të reja. A nuk ishe ti që u the fshatarëve: “Do të pesëfishoj grantet për bujqësinë” dhe i bllokove ato totalisht? Është kështu, apo jo, se merresh edhe me biznesin ti dhe bëhesh si avokat i biznesit këtu?! Për biznesin i donin grantet ata!

(Ndërhyrje nga salla pa mikrofon)

Jo, jo, më falni, më falni!

Apo i zgjidh problemet këtu ti? Nuk ke nevojë, se shkon në kështjellë, në Petrelë. Eh, pra, kujdesu edhe për fshatarët e Petrelës! Fol edhe për ta! Fol edhe për fshatarët e Baldushkut! Fol për të gjithë fshatarët, se edhe ata janë pjesë e kësaj shoqërie!

(Ndërhyrje nga salla pa mikrofon)

Po, po, flisni për ta!

(Ndërhyrje nga salla pa mikrofon)

Po, po, Xhemal, ti je në rregull! I ke në rregull ato...!

(Ndërhyrje nga salla pa mikrofon.)

Po.

Flisni pra!

A jeni ju... ? A keni zgjedhës fshatarë, apo jo? A e dini që në Myzeqe po e shesin kilen e domates 200-300 lekë të vjetër? 

(Ndërhyrje nga salla pa mikrofon)

A e dini këtë, apo jo? A e dini që ky nuk është as çmimi i kostos? Shitet sot domatja në tetor... 

(Ndërhyrje nga salla pa mikrofon)

Zonjë, të lutem!

Shitet domatja në tetor aq sa shitej në kulmin e saj, në gusht!

(Ndërhyrje nga salla pa mikrofon)

Po, po, sepse hapni doganat, sepse vrisni prodhimin vendas...!

(Ndërhyrje nga salla pa mikrofon)

Sepse nuk i jepni asnjë mbrojtje, sepse me doganat mbushni xhepat, kurse aty e keni më të vështirë t’i mbushni xhepat! Ata nuk ju japin! 

(Ndërhyrje nga salla pa mikrofon)

Ja, urdhëro, deputeti! Shihni sesi deputeti u del zot fshatarëve që thanë: “Po falimentojmë”!

Po, po!

(Ndërhyrje nga salla pa mikrofon)

Ja, pra, sigurisht!

E shesin në fund të tetorit, në nëntor domaten me çmimin e gushtit!

(Ndërhyrje nga salla pa mikrofon)

Posi! E gjete tani!

Ka sistem doganash. Ka sistem mbrojtjeje. E përdor çdo vend. Ju vidhni në dogana dhe shkatërroni prodhimet vendase. Shkon dhe mbledh disa fshatarë të tjerë dhe atyre u thotë për ndërtim rrugësh te parcelat. Çfarë u tha para 4 vjetësh? “Nuk janë rrugë këto që ka ndërtuar ky! Unë do të ndërtoj rrugë midis ngastrave, midis parcelave.” Absolutisht nuk ka ndërtuar një kilometër rrugë as midis, as jashtë tyre. 

A e dini ç’po bëhet me rrugët? Ku jeni ju, o deputetët e Fierit?  Ti jo. Ti je i përzier me naftë. Nuk mund të të quaj deputet të Fierit. Flas për ndonjë tjetër të palyer me naftë. A e dini çfarë  ka pasur bajpasi i Fierit? Bajpasi i Fierit ka pasur të gjitha përcaktimet për të përfunduar brenda këtij viti. Merreni planin e punimeve të shikoni  ku e ka shtyrë përfundimin!  Në vitin 2019.  Bajpasi i Fierit për Fierin nuk ka ndonjë...  Ajo është për Vlorën dhe për Gjirokastrën se aty shkurton distancën. Deputeti i Vlorës në vend që ta përfundonte, se  financimi ishte qindarkë për qindarkë  nga BEI dhe BERZH-i,  përkundrazi, vidh e vidh nuk ka të sosur, derisa Vali Bizhga flet gjithë ditën në telefon në emër të këtij, që bëni këtë e bëni atë dhe tani nga mafia bajpasi është shtyrë për të përfunduar në vitin 2019. A ju bën juve përshtypje kjo? Jo. Dilni këtu dhe thoni se makinat na i dha falas Japonia. Sigurisht që është grant japonez, ua them edhe unë qytetarëve, por ai grant nuk është për makina firmato. Me atë grant japonez mund të merrnit traktorë,  zetorë apo autokombajna. Nuk është për vetura. 

Gjatë vizitës sime garantova 120 milionë dollarë për ujërat e zeza të Tiranës. Ku janë? Impianti i përpunimit të ujërave të zeza të Tiranës duhet të kishte përfunduar në vitin 2015. A e dini çfarë bëtë ju? E fitoi kompania franceze, ia anuluat, se nuk ju dha ryshfet. Bëtë gjithçka.  Vutë të tjerë. Vidh e vidh e nuk ka të sosur! Ku është impianti i përpunimit të ujërave të Tiranës? Shkoni prapë dhe gënjeni. Siç thotë Ndreca  se ka investuar  sa për 40 vjet. Rroftë Ndreca!

Për fshatin ju jeni cinikë dhe e keni shkatërruar atë në mënyrën më të pabesueshme. Fshati nuk është se kishte ndonjë infrastrukturë.  Në disa aspekte, për ata që e njohin, në vitin 2005 ai ishte gati 3 shekuj prapa. Investuam 3,4 miliardë dollarë, ata e meritonin,  ju duhet të vazhdoni të investoni. Si mund të investoni ju  kur unë drejtova për 8 vjet vendin duke marrë një buxhet vjetor për Kryeministrinë maksimumi 412 milionë lekë?  Kurse zotëria vitin e katërt të qeverisjes së tij i cakton Këshillit të Ministrave një buxhet vjetor sa për 18 vjet.  Cakton një buxhet vjetor 18-fishi i Presidencës së Republikës. Cakton një buxhet vjetor 5 herë më të madh sesa rrethet nga Kruja deri në Tropojë.  Cakton një buxhet vjetor prej 37 milionë dollarësh në një kohë kur Presidencës së Republikës i jep 2 milionë dollarë.

Sigurisht që Këshilli Ministrave ka shpenzime më shumë. Edhe në kohën time kishte, por Presidenti merrte 200 milionë, Këshilli i Ministrave merrte 418 milionë. A e kuptoni se kjo mënyrë është një krim i shëmtuar me të cilën po qeverisni? A i bëhet vendit kjo gjë? A lyhet 2 herë Liceu Artistik se zotërisë nuk i pëlqen ngjyra pana por e donte mavi? Këto janë paratë e qytetarëve, jo paratë tuajat personale. 

Do t’ju them një gjë. Ky sistem ka mrekullitë më të mëdha, por ky sistem ka edhe probleme të mëdha. Dhe problemi më madhor i këtij sistemi  është shpërndarja e të ardhurave. Nëse nuk kujdesemi, nëse nuk mendojmë për ata që s’kanë, polarizimi rritet, mjerimi rritet, skamja rritet, eksodi rritet. Po kujt t’ia thuash? T’ia thuash njeriut që kërkon me çdo kusht me retorikën e tij banale të zhveshur nga çdo koncept, të zëvendësojë një palë mashtrimesh me një palë tjetër mashtrimesh? Por shqiptarët nuk e hanë më këtë. Është fundi i tij, fundi i qeverisjes së tij.  Pse nuk vjen dekreti i plehrave këtu? A nuk është kjo një shkelje e Kushtetutës e cila detyron përparësinë absolute në trajtimin e dekreteve? E dini pse? Jua them unë çfarë ndodh. Këtu ka një miksturë të tmerrshme të mafies shqiptare me mafien italiane, të denoncuar zyrtarisht jo vetëm nga pala shqiptare, por edhe nga vetë autoritetet italiane. Sot do t’ju jap faktet. Fakte pa fund. Qytetarët duan fakte. 

Kompania  “Eco Albania” është në bashkëpronësi me Bashkinë  e Tiranës, me 51%  dhe me kompaninë “ASGM Holding Albania”  me 49%. Aktualisht kjo kompani ka një kontratë ekskluzive me Bashkinë e Tiranës që synon ingranimin e saj në formë monopoli në trajtimin e mbetjeve të qytetit. Aksioneri i  “AGSM-Holding Albania” në dukje është një kompani e bashkisë së Veronës, por zbardhja e interesave përbërës të kësaj kompanie zbulon se ajo është e ndarë në: 
AGSM Verona me 75% dhe AMIA Verona me 25% Kompania AMIA Verona përfaqësohet nga shtetasi Andrea Miglioranzi dhe është kompani private e cila ka një akses të veçantë në Bashkinë e Veronës, siç ka Shkreli te Rama.  Zoti Miglioranzi më herët ka qenë i përfshirë si përfaqësues i disa kompanive të tjera italiane të cilat janë hetuar nga prokuroria italiane si kompani nën kontrollin e organizatës kriminale “Ndragheta”. Biznesmeni Miglioranzi është njeri tepër i afërt i kryebashkiakut të Veronës, Flavio Tosi. Kryebashkiaku Tosi nga ana tjetër ka qenë subjekt i një skandali mediatik, sepse pak kohë pasi ai kishte mohuar çdo lidhje me organizatën “Ndragheta”, në media u publikua një foto e tij ku pozonte në një përqafim vëllazëror me shtetasin Antonio Giardini, i cili konsiderohet si lojtar i rëndësishëm i organizatës mafioze. Aktualisht Bashkia e Veronës dhe kompanitë AGSM Verona dhe AMIAVerona dyshohen si kompani nën tutelën e organizatës “Ndrangheta”.
Ka pasur disa sinjale në media dhe në dosje hetimore që lidhin personazhet, ndonëse një hetim më i thelluar do të nevojitej për të verifikuar dhe dokumentuar më qartë përfshirjen e interesave të organizatës mafioze në këtë histori.
Nga ana tjetër, nëpërmjet pamjeve filmike dhe dokumenteve zyrtare, rezulton se ingranimi i klanit veronez në projektin e riciklimit ka nisur në vitin 2014, kur deputeti rilindas Artan Gaçi shkoi në Verona dhe kërkoi zyrtarisht mbështetjen në kompaninë AMIA Verona për të hyrë në Shqipëri. Ky i fundit erdhi më pas në Durrës ku foli për një projekt kulturor, por interesat e vërteta të takimeve lidheshin me biznesin e riciklimit. Pas takimit me Ramën, kryebashkiaku i Veronës...

Zotëri, unë i kam të gjitha me shkrim. Ti ke të drejtë t’i hedhësh poshtë të gjitha. 

Indiciet, dokumentet publike, fotot e publikuara, hetimet e disa personazheve nga prokuroria italiane, çojnë në gjurmët e implikimeve të organizatës “Ndragheta” duke ngritur dyshime të arsyeshme se Edi Rama ka vendosur të bëjë biznes me këtë organizatë dhe t’ia japë atyre monopolin e riciklimit. Të njëjtat kompani italiane kanë dështuar që të aplikojnë të njëjtën skemë në Rumani, Bosnjë apo Kroaci. Ju thashë, kam dokumente. Ja ku i keni. 

Ja çfarë thonë mediet italiane.
(Ndërhyrje pa mikrofon nga salla)

Sali Berisha - Jo, jo.

(Deputeti Sali Berisha flet italisht)

Roza ... një nga komunistet më të flakta të politikës italiane.

(Deputeti Sali Berisha flet italisht)

Ja ku i ke.

(Ndërhyrje pa mikrofon nga salla)

(Deputeti Sali Berisha flet italisht)

(Deputeti Sali Berisha flet italisht)

Me bosin e Ndraghetës, miku juaj Flavio Tosi.

Ja ku është. Pasi ka pirë dhe është dehur, del...

(Ndërhyrje pa mikrofon nga salla)

Ja ku është.

Flavio Tosi, miku i ... Gaçes dhe Edi Ramës.

Fotografia me të hetuarin.

Më parë thoshte se nuk e kam njohur kurrë, por  ja ku është në fotografi.

Ja ku e keni.

Përsëri, Tosi, miku juaj. Hajde, Shalsi merri pak këtu, sepse ti e ke mikun e miqve të tu. Ja ku është përsëri me mafien. Mafia e plehut në Tiranë. 

Tani, dëgjomëni pak! Mbajeni shënim këtë që do ju them, sepse do jua sqaroj seancën tjetër.

(Deputeti Sali Berisha flet italisht)

A e dini se çfarë ka bërë kompania që ka sjellë ky në Shqipëri?

Ka bërë këtë gjë.

Në mënyrën më kriminale, ajo ka përdorur plehrat për ndërtimin e rrugëve dhe mbushje të autostradave. Ja ku është. Ngrihu, Ulsi!

Për këtë gjë e ka kryqëzuar drejtësia italiane.

Ky do të vijë tani...

Mbajeni shënim këtë. Cila është lidhja e kësaj kompanie me bypass-in? Do jua them herën tjetër, prandaj mbajeni shënim emrin e kësaj kompanie.

(Deputeti Sali Berisha flet italisht)

Dardha e ka bishtin mbrapa. Seancën tjetër do jua them.

(Ndërhyrje pa mikrofon nga salla)

(Deputeti Sali Berisha flet italisht)

Sigurisht, sepse kompani të tjera nuk vijnë. Përveç mafies nuk vjen askush, sepse askush nuk ka besim te ju.

(Ndërhyrje pa mikrofon nga salla)

(Deputeti Sali Berisha flet italisht)

Pse Tosi e ka përzemër këtë shoqëri?

Dua të sqaroj diçka.

Mënyra se si unë flas italisht është larg së qeni ajo që duhet të jetë, por është në atë gjendje, se gjatë gjithë jetës sime  unë nuk kam bërë kurrë asnjë orë mësimi italisht. E kam mësuar këtë gjuhë nga mediat dhe latinishtja në të cilën unë kam qenë student ekselent. 

Kjo autostradë ka një shkarkim. I kishte futur plehrat nën asfalt.

(Ndërhyrje pa mikrofon nga salla)

Ja ku i ke.

Pra, siç e patë, raportet... 

Prefekti shkarkon dhe shpërndan, për shkak të lidhjeve me mafien Tosi...

Pra, të nderuar zotërinj!

A doli këtu se kush qëndron mbrapa plehrave? Mbrapa plehrave qëndron Edvin Kristaq Rama me Ndraghetën, të cilën e ka sjell në Shqipëri për t’u bërë...

 Tani plehrat italiane nuk do të varrosen më në autostradat e Italisë, siç ka bërë kjo kompani, por do groposen në rrugët e Shqipërisë dhe si pasojë rrugët e vendit do shndërrohen në landfille. Kjo është arsyeja pse ju nuk e sillni, por përdorni tenderët dhe ryshfetin për të kaluar këtu dekretin famëkeq, me të cilin ju faktoni veten si qeveri e plehut. 

Do ta mbyll fjalën time me një moment tjetër. Nuk denjoj t’i kthej përgjigje një njeriu, i cili përdor këtu gjuhën e një njeriu që zyrtarisht është i akuzuar për përdhunim; i akuzuar se ka kaluar kryesorë të klanit të heroinës në doganë me pasaportë diplomatike dhe targën e tij; është i akuzuar si lidhje e ngushtë e trajnerit të skuadrës së tij, i cili është dënuar me 10 vjet burg në Greqi, dhe arrestohet në makinën e tij me shoferin e tij në Qafë Botë; i akuzuar për trafik prostitucioni nga një këshilltar i Fatos Nanos, i cili i ka bërë të ditur, dhe që ai nuk e ka mohuar kurrë, se Taulant Balla është arrestuar nga policia e vendeve fqinje kur trafikonte prostituta rumune dhe jo vetëm. Ai është një njëri, i cili ka humbur disa gjyqe si shpifës ordiner dhe fatkeq, sepse atë për të cilën nuk flet dot ky zotëria, e përsërit ai çdo ditë, por unë nuk i kthej përgjigje atij. 

Të gjitha këto janë të këtij zotërisë këtu, i cili bën gjithçka për të rritur në qiell konfliktualitetin, sepse mendon se me të do të mund të mbulojë bëmat dhe gjëmat e tij. Harron se konfliktualiteti është një zift i vërtet në imazhin e kësaj qeverisje dhe në imazhin e skaduar të tij. 

Për të mbyllur fjalën time, zotërinj, meqenëse fole këtu për Trampin, po të lexoj se çfarë ka thënë në muajin prill kryetari i Partisë Demokratike të Shqipërisë, zoti Lulzim Basha. “Donald Tramp shkakton debate midis liderëve politikë shqiptarë”. Ja ku është artikulli i shkruar në gjuhën angleze dhe botuar në datën 08. 04. 2016.

(Ndërhyrje pa mikrofon nga salla.)

Në muajin prill të vitit 2016.

Pasi autori i artikullit tregon se Edi Rama e quan Trampin turp të qytetërimit dhe shprehet Zoti mos e dhëntë që të zgjidhet president, sepse do të jetë një dëm për Amerikën dhe një kërcënim i madh për marrëdhëniet shqiptaro-amerikane, jep përgjigjen e Lulzim Bashës.

Meqenëse fole, do të ta jap ta lexosh edhe vetë, sepse ke nevojë të studiosh që të mos bëhesh automat.

Autori i këtij artikulli thotë se Lulzim Basha reagoi ndaj kësaj deklarate.

Më pas vijon: “Lideri global, sepse që nga Samiti i Vjenës, këtë e quajnë me tallje, “lider global”, por për hir të së vërtetës, këtë tallje,  më parë e ka thënë Lulzim Basha, sepse  e ka thënë edhe Vuçiç në Nish. Kur ky tha se do të fitojnë Hilari dhe Merkeli, Vuçiç u përgjigj duke thënë se Edi është lider global, kurse unë nuk e di se kush do të fitojë. 

Lideri global, thotë zoti Basha, ka vendosur më në fund që t’u mësojë amerikanëve se si të zgjedhin presidentin e tyre. Kjo është diçka që ai do ta bëj sa më shpejt. Pas shkëlqimit të tij në Shqipëri, duke sjellë krizë të thellë, varfëri të madhe, duke instaluar oligarkinë kriminalo-korruptive, duke konkurruar me Trampin për pasuritë personale, sepse ai ishte miliarder dhe ky do bëhej miliarder,  dhe pasi shkel çdo ditë ligjin dhe Kushtetutën, Rama tani ka gjetur recetën për zgjedhjet presidenciale amerikane. Lideri i opozitës, zoti Lulzim Basha, tha se arroganca dhe deliriumi i Edi Ramës nuk kanë kufij, si dhe  shtoi, se lideri botëror, po tregon se edhe për atë vetë, këto çrregullime nuk kanë kufij. 

Basha e mbyll fjalën e tij në mënyrë të shkëlqyer dhe sarkastike. Mirëpo, thotë, amerikanët shpeshherë gjejnë Boratin e tyre, e kanë fjalën për Edi Ramën, ndaj dhe kësaj here nuk do kenë nevojë të shikojnë Boratin, por Edi Ramën”. 

Këto ishin dy qëndrimet politike. 

Valentina Leskaj – Zoti Berisha, keni 40 minuta që po flisni, prandaj  përfundojeni fjalën.

Sali Berisha - Për ta mbyllur, kurrë në jetën time nuk kam thënë asnjë fjalë për të tjerët që kanë qenë në fushatë elektorale, qofshin ata edhe miq të mitë në një vend tjetër, sepse nuk i kam lejuar vetes kurrë të ndërhyj. Ky ka qenë qëndrimi im. Më erdhi  mirë që kryetari i Partisë Demokratike i dha përgjigje këtij rasti, por personalisht e kam gjykuar të paarsyeshme, pavarësisht nga preferencat e mia, të bëj edhe ndërhyrjen më minimale në zgjedhjet në Greqi, në Itali, Shtetet e Bashkuara, në Francë dhe asgjëkundi. Nuk na takon neve, ky është qëndrimi. 
Ai e mori përgjigjen, shkoi dhe vazhdoi t’i binte qemanes nga Nju Jorku, sepse deklaratat e tij janë bërë fund e krye mbi bazën e korrupsionit politik. 

Kam një thirrje sot, që nuk ka lidhje me këtë, dhe ju kërkoj ndjesë! 

U bëj thirrje tifozëve Kuq e Zi ta rimendojnë vendimin, pavarësisht nga qëndrimet mafioze që janë mbajtur ndaj tyre!

(Ndërhyrje pa mikrofon)

Jo, nuk merrem me të. 

Në fakt, tifozët janë koreografia, janë ansambli më i bukur i lojërave tona dhe nuk duhet kurrsesi që, për një qëndrim absurd të rrugaçëve me uniformë apo edhe të të tjerëve ndaj tyre, t’i heqin mbështetjen skuadrës kombëtare, Shqipërisë apo Kosovës, por duhet të vazhdojnë. I ftoj të vazhdojnë betejën! 

(Diskutime pa mikrofon)

Valentina Leskaj - Lejojeni të mbarojë fjalën!

Sali Berisha - Ndaj mafies nuk ka tërheqje, sepse beteja vazhdohet deri në fitoren kundër saj!

Valentina Leskaj – Fjalën e ka zoti Kryeministër.

Edi Rama - Sali, meriton një falënderim, sepse na hoqe mallin e filmit “Lulëkuqe mbi mure”! Je lulëkuqja e fundit e varur në mur dhe, në fakt, je varur më lart se fëmijët e shkretë të jetimores, që thoshin” “Il popolo italiano”. 

Ndërkohë, ndryshe nga ata, je edhe italiani i parë dixhital. 

Të falënderoj, sepse na e bëre më të lehtë këtë të enjte, si një konkurrent i pakonkurrueshëm i të gjitha emisioneve të humorit në Shqipëri!

Duhen bërë edhe disa sqarime për marrëzitë e tua, që njerëzit, të cilët kanë ende nge dhe merren me ty, përveç nesh që e kemi detyrë të të dëgjojmë të enjteve, se ditë tjetër me ty e ke parë që nuk merret njeri, të mësojnë lidhur me çfarë ke thënë e sa ke gënjyer vetëm nga e enjtja e kaluar në këtë të enjte.

Ke gënjyer derrçe kur ke thënë se kemi blerë 140 makina luksi, që, në bashkëpunim me qytetarin tënd dixhital në Kakavijë, i zbulove me një shpejtësi të rrufeshme dhe i denoncove po me një shpejtësi të rrufeshme.

Ne nuk kemi blerë asnjë makinë, Sali. Makinat janë dhuratë e qeverisë japoneze, e cila promovon makinat e reja, të kombinuara me diesel dhe energji dhe nuk e bën këtë vetëm në Shqipëri, por në të gjitha vendet ku është e pranishme përmes institucionit të ndihmës japoneze. Pra, qoftë edhe si dhuratë, nuk janë dhurata që i kemi kërkuar ne, por janë pjesë e paketës promocionale të qeverisë japoneze në të gjitha vendet ku është e pranishme ndihma japoneze për këto makina. 

Të them të drejtën, i kemi falënderuar nga zemra, sepse ndër shumë gjëra, që morëm trashëgim nga qeverisja juaj, si problem realisht i madh është edhe situata dramatike e gjithë logjistikës së shtetit në të gjithë sektorët.

Së dyti, gënjeve derrçe për buxhetin e Kryeministrisë, sepse për aparatin e Kryeministrisë, në krahasim me kohën tënde, është shtuar një shumë vetëm prej 19 milionë lekësh. Ndërkohë, e gjithë pjesa tjetër është financim i dy programeve buxhetore: administratës publike dhe qeverisjes. Pra, AKSH-i dhe të tjerë mekanizma, që janë brenda qeverisjes dixhitale.

Pse është bërë ky ndryshim? Bashkimi Europian, i cili i mbështet me financime këto dy programe, e ka kërkuar prej nesh këtë ndryshim, në mënyrë që të ketë vetëm një interlokutor dhe jo më shumë. Pra, është vetëm një spostim mekanik i buxhetit për këto institucione, që e kanë pasur edhe më parë, e kanë edhe sot brenda buxhetin e Kryeministrisë.

E kupton, Sali, se çfarë gënjeshtari je dhe se çfarë katandie është kjo jotja?! Ti, një ish-president Republike, ish-kryeministër i këtij vendi, e ke bërë të përditshmen tënde një kazan të madh mbeturinash, që ua shet përditë si të vërteta atyre që kanë nge të merren me ty. Kjo nuk ka bërë vaki askund dhe me askënd. Një personalitet publik kaq i rëndësishëm, siç ke qenë ti për Shqipërinë në 25 vjet, të katandiset në një tabelë letrash anonime, pa asnjë filtër, pa asnjë verifikim, pa asnjë vetëdije dhe etikë për ata që vazhdojnë të të besojnë dhe që presin të dëgjojnë prej teje çfarë mendon ti për çfarëdo qoftë, është dëshmia më rrëqethëse e mënyrës se si rrëshqet ledhi i një njeriu.

Më bën përshtypje fakti që, sidoqoftë, mbas 40 minutash nuk thua asnjë fjalë për negociatat me Bashkimin Europian dhe për sfidën e përbashkët të zbatimit të ligjit të vetingut, të cilin, je ti i pari dhe i vetmi që e lufton me shpirt ndër dhëmbë, me të gjitha mënyrat e tua dhe vazhdon edhe sot që flasim të bësh çmos që ta rrëzosh në Gjykatën Kushtetuese.

Ti vjen këtu dhe citon Lulzim Bashën. A thua se ke ndonjë respekt për administratorin që ke vënë në shpk-në tënde?! 

Në fakt, unë e lexoj ndryshe citimin tënd për Lulzim Bashën dhe promovimin e tij këtu, si lideri që duhet të na citoje tani në parlament.

Ti, Sali, ke vetëm një hall sot, një makth: vetingun e gjykatësve dhe të prokurorëve dhe kjo është arsyeja përse e nxjerr Lulzimin si kamikaz përpara, duke e kthyer Partinë Demokratike, nga një parti që lindi nga një shpresë e madhe, në skalionin e legjionarëve për të zmbrapsur me çdo kusht reformën në drejtësi dhe për t’i shpëtuar me çdo kusht gjykatësit dhe prokurorët e korruptuar dhe të lidhur me pushtetin tënd nga fshesa e hekurt e vetingut.

Nga ana tjetër, më bëri përshtypje që nuk përmende asnjë fjalë për ligjin që kalon sot “Për Autoritetin Shtetëror për Hapjen e Dosjeve”. 

Kam një lajm për ty, Sali: ditën e shtunë do të inaugurojmë bunkerin. Unë të ftoj të vish! Ti je edhe bashkautor aty, sepse ke organizuar një grup ustallarësh, kuptohet, me mjetet e tua: shishe benzine, qysqi, mjete që njeh ti, dhe i ke turrur për të marrë pjesë në ndërtimin e veprës. Gropat që ata hapën nën yshtjen tënde janë aty, janë pjesë e historisë dhe kemi nderuar kontributin tënd si bashkautor. Eja ditën e shtunë të shikosh çfarë do të thotë të jesh serioz kur ballafaqohesh me të shkuarën dhe çfarë do të thotë të jesh serioz në ndërtimin e një institucioni të memories për krimet e diktaturës komuniste.

Nuk e di sa vjet, sepse nuk i numëroj dot, përveç vjetëve që ke qenë Kryeministër, në këtë foltore je betuar dhe përbetuar që do të ndërtoje monumente, tempuj, institute dhe çfarë nuk do të ndërtoje, që të mos e lije atë memorie të fshihej, por t’i jepje mundësi këtij populli të ballafaqohej vetë me gjurmët e saj dhe të gjykonte vetë përmes ballafaqimit.

 Çfarë bëre, Sali? Bëre një vrimë të madhe në ujin që tunde këtu gjithë ato vjet. Ti nuk le asgjë pas si shenjë serioziteti në raport me një shtresë që të besoi ty verbërisht dhe habitem si e hëngri atë kokërr ulliri! Të besuan ty, një persekutor i dikurshëm, që u ktheve në antikomunistin më të madh, por në 25 vjet nuk u tregon dot atyre të shkretëve asnjë gozhdë, që të kesh ngulur ti, me ndonjë fotografi për të kujtuar me respekt ata që ishin viktima të terrorit të Partisë tënde të Punës së Shqipërisë. Asnjë!

E kam seriozisht, ditën e shtunë bëhu burrë dhe eja të ballafaqohesh me veprat e partisë tënde nënë, jo të vajzës, që i ke lënë Lulit! Eja dhe shiko me sytë e tu se ku ke marrë pjesë ti, si një nga sekretarët më servilë dhe më të djallëzuar të asaj partie!

Sali, jam i mahnitur nga fakti që jeni kaq të lodhur si parti, sa përtoni të fshini edhe gjurmët kur gënjeni. Dikur mundoheshit t’i fshinit gjurmët, sot keni ardhur në fazën e lodhjes së madhe, ku gënjeshtari nuk përton ta bëjë gënjeshtrën të besueshme.

Ankoheni këtu që ne nuk po i hapim rrugë një kandidature tuaj për të zbatuar ligjin e dosjeve dhe keni sjellë një kandidaturë, që jo vetëm nuk ka lidhje fare me të kaluarën, se edhe mund të mos kishte, por që ka edhe një problem të madh me arsimin. Mbi të gjitha, ne nuk kemi asnjë arsye të marrim në konsideratë asnjë kandidaturë tuajën për këtë çështje, sepse ne ju konsiderojmë një forcë politike që në 25 vjet vetëm keni folur për ta dhe nuk keni bërë asgjë për ta. Unë mendoj se Partia Demokratike ka qenë e marrë peng nga makthi yt i 25 vjetëve si komunist, kur i ke shërbyer me mish e me shpirt asaj ideologjie dhe atij terrori.
Faktet janë fakte. Çohu këtu dhe provo të kundërtën, por jo me regjimin e etërve, se këtu, nëse ka një at të gjallë, je ti! S’ka këtu etër të tjerë. Natyrisht, ti je më kompetenti këtu për të folur për atë regjim, sepse i ke shërbyer atij regjimi, je më kompetenti nga të gjithë ne për të folur për Byronë Politike, sepse e di historinë e lotëve që i derdhje asaj të shkretës kur i vdiq burri, që qaje ti më shumë se ajo. Dhe për këtë arsye, ne refuzojmë të konsiderojmë një kandidaturë tuajën, cilado qoftë ajo, për këtë Autoritet.

Refuzojmë se jeni hipokritë dhe nuk keni asnjë lidhje me atë shtresë, përkundrazi, ju jeni peng i asaj historie. Ndërkohë që ne e kemi thënë shumë qartë: për ne çështja e tyre nuk është një çështje elektorale. Ne nuk e bëmë ligjin për t’i hapur më në fund dosjet e Sigurimit të Shtetit për të marrë vota; ne nuk e ndërtuam muzeun, që hapet ditën e shtunë, për të marrë vota. Mbajeni mend fjalën time: ky do të jetë një nga muzeumet  më të vizituar të Europës, nga njerëzit e interesuar për të ditur çfarë ka qenë diktatura komuniste.

Ne nuk e bëmë dhënien e 20 milionë dollarëve çdo vit për të shlyer këstet ndaj të gjallëve, të mbetur ende në jetë pas persekutimit komunist, për t’iu marrë vota. Kur erdhëm ne në qeverisje, pas 8 vjetësh të qeverisjes suaj, çfarë gjetëm? Gjetëm mijëra të burgosur politikë ende të gjallë, të cilët nuk kishin marrë një kokërr leku. Ndërkohë që edhe atë histori e kthyet në histori pazaresh dhe korrupsioni, duke iu dhënë me demek lekë trashëgimtarëve. Çfarë pune kishin trashëgimtarët përpara se të shlyheshin një herë të gjallët, ata që e kanë terrorin në trup, në lëkurë dhe në mendje!

 Mbajeni shënim edhe këtë! Deri në qershor të vitit 2017 nuk do të ketë një të gjallë, që ka kaluar nga burgjet e komunizmit dhe që nuk i është shlyer deri në qindarkën e fundit dëmshpërblimi. Kjo qeveri ka dhënë për ata 80 milionë dollarë në 4 vjet dhe jo për votat e tyre. Me keqardhje e them, mjerë kush nga ata vazhdon voton partinë që e ka peng Sali Berisha! Mjerë! Me keqardhje të madhe e them, por mashtrim më spektakolar, akrobatik në 25 vjet me ata, nuk mund t’ia llogarisë vetes asnjë lloj force politike, në raport me asnjë grup interesi, në asnjë vend të botës që ka pretenduar se përfaqëson.

Sali, lajmi tjetër është barometri i korrupsionit i Transparency International. Ja ku është i shkruar dhe gjejeni vetë ku është Shqipëria këtu. Sipas asaj organizate shumë të respektuar, e cila është pikë referimi për të gjitha raportet, për të gjitha institucionet, për të gjitha zyrat që merren me këtë çështje në Europë dhe në Shtetet e Bashkuara, 63% e shqiptarëve besojnë se kjo qeveri po e lufton korrupsionin. Nuk po ju numëroj vendet ku njerëzit besojnë më pak, sepse do të numëroj emra vendesh që ju mund të mos i besoni, prandaj po ju them lexojini dhe shikojini vetë. Kjo nuk do të thotë që Shqipëria nuk ka problem me korrupsionin, përkundrazi, por kjo do të thotë se kjo qeveri po bën reforma, të cilat po krijojnë premisa që hapësira e korrupsionit të shkojë duke u ngushtuar.

Sali, brenda këtij lajmi, kam edhe një lajm tjetër për ty. Dy institucionet më pak të gjykuara keq për korrupsion janë policia dhe Kryeministria, është edhe Presidenti, patjetër, por Presidenti historikisht ka qenë një institucion që është vlerësuar për shkak se është një autoritet që, në fund të fundit, nuk ka lidhje me asnjë pushtet ekzekutiv.

(Ndërhyrje pa mikrofon) 

A e kam parë mbrapsht apo mbarë, mjafton që njerëzit të shohin se kush po më flet dhe kujt po i flas dhe e gjejnë vetë se kush e sheh mbrapsht dhe kush e sheh mbarë. Unë di t’ju them, ja ku e keni. 

Po ju them edhe një gjë tjetër: këtë botim kam pasur kënaqësinë ta marr personalisht me përgëzime nga Komisioni Europian.

Meqë jemi te Komisioni Europian, ishim në takimin e organizuar nga “Miqtë e Shqipërisë” në Bruksel dhe në praninë e shumë ministrave të Jashtëm dhe të përfaqësuesve të të gjitha vendeve kemi dëgjuar fjalët më të mira për Shqipërinë. Gjëja më interesante për ty, Sali, është që në një orë e ca që zgjati takimi, fjala “kanabis” u përdor vetëm për të përgëzuar qeverinë dhe Policinë e Shtetit. 

Natyrisht, ju jeni në të drejtën tuaj, me të pangushëllueshmin buzagaz, të shoqëroni fjalët e mia, por për të verifikuar, mos iu referoni fjalëve të mia, referojuni progresraportit të Bashkimit Europian, të një institucioni që sot është larg të qenit zemërgjerë dhe dorëlëshuar kur vjen puna për të vënë në pah të metat. Shkoni te paragrafi që flet për Policinë e Shtetit dhe për luftën kundër drogës!

Lajmi i fundit që kam për ju, meqë do të kalojë ligji për hekurudhat, është që pas 25 vjetësh, në prill, do të fillojë ndërtimi i një hekurudhe në Shqipëri, do të ndërtohet hekurudha e parë moderne e Shqipërisë: Tiranë – Rinas – Durrës. A mjafton kjo?

As hekurudha e parë nuk mjafton, as progresraporti nuk mjafton, as broshura prestigjioze e Transparency International nuk mjafton, nuk mjafton as fakti që kemi një opozitë, që, vaj me det, në ç’situatë e kemi, për të na bërë ne që të ndihemi të qetë karshi vetes dhe njerëzve. Nuk na mjafton as fakti, që edhe në ato pika ku ju keni mbajtur flamurin 25 vjet, punët i bëjmë ne dhe jo ju, siç është rasti me të përndjekurit politikë. Asgjë nga ato nuk mjafton, siç nuk mjaftojnë 3 vjet për të ringritur në këmbë një shtet që e bëtë kashtë dhe koqe për 20 e kusur vjet nën udhëheqjen e ndritur të Saliut.

Sali, nuk është problemi i tyre që, kur ti dëgjon një fjalë, të shkon mendja gjithmonë për keq, por është mendja jote ajo që të çon në rrugë pa krye. Të mos elaboroj më shumë, se të kam edhe përpara Sali dhe, duke të parë ty, mund të ngatërrohem me atë fjalë,   po  të them edhe një gjë të fundit: ju vazhdoni kështu, nuk ka problem, vetëm mbajeni shënim sot, në qershor të vitit tjetër këtu do të jeni më pak se jeni sot.

Valentina Leskaj – Faleminderit!

Për replikë fjalën e  ka zoti Berisha.

(Ndërhyrje pa mikrofon) 

Në emër të grupit?

(Ndërhyrje pa mikrofon)

Dakord. 

Sali Berisha - Gjykoj se përpjekja e atij, që ia mbathi, dhe të jeni të sigurt që ky do t’ ia mbathë në qershor, le t’u lërë,  se nuk ndiej asnjë keqardhje, kur ju e duroni në këtë mënyrë... 

Tani unë duhet të bëj disa sqarime. Meqenëse  ky nuk tha qoftë edhe  një fjalë të vetme për dhjetëra fakte dhe dokumente që u paraqitën për fermerët, për të përmbyturit e për plehrat, atëherë unë do t’i përgjigjem. 

Së pari, konstatoj se neobllokmenët, Edi Rama me shokë, në disa aspekte janë më mizorë dhe më barbarë se etërit e tyre. Këta kanë në psikologjinë e tyre adhurimin për krimin e dobishëm, që ka qenë palcore në familjet e Bllokut, cilado që të ishte natyra e tij, buronte nga fakti që ai i shërben pushtetit. 

Sot zotëria foli për bunkerin, me të cilin s’po bën asgjë tjetër, vetëm po përpiqet të përjetësojë barbaritë e etërve të tij. Në qoftë se Edi Rama do të tregojë se ka një vrasje ndërgjegjeje për atë që ka bërë konkretisht i ati i tij, Kristaq Rama, i cili ka firmosur në mënyrë të përsëritur ekzekutimet e njerëzve absolutisht të pafajshëm dhe vetëm për motive politike, njëri prej të cilëve është Avzi Nela, mendoj se do ta kishte lehtësuar partinë e tij, shpirtin e tij nga trashëgimia e skulptorit xhelat. Nuk ka më xhelat se ata intelektualë që u morën me vepra të tilla gjatë diktaturës. Indoktrinimi i një njeriu të shkolluar në nivelet më të larta, konformizmi dhe angazhimi i tij në vepra kriminale është shkalla më ekstreme e egërsisë dhe barbarisë së sistemit. Nuk po shkoj fare te daja i tij, i cili ishte një persekutor i inteligjencës teknike shqiptare. Por a ka pendesë Edi Rama? Jo, Rama e quan persekutimin vepër madhore të tyre. A nuk ishte ky që dy javë më parë shpalli  fajtorë 70 viktimat e gjenocidit komunist të kohës së luftës, gjenocid i mirëfilltë në çdo lloj konvente, i njohur si veprim i pamerituar edhe nga autorët e tij, dhe  justifikoi një vepër makabre?

Unë e kam thënë këtu që asnjëherë në formimin tim nuk kam pranuar të quaj fajtor djalin për babën. Jo, janë të ndryshëm. Por kur djali mban mbi supe dhe bëhet avokat i krimeve të babait, është dhjetë herë më i zi se ai. Ky është Edi Rama. Disa prej tyre, për shkak të luftës së tyre të brendshme, kanë bërë vite të tëra burg. Unë kam shumë respekt për burgun që kanë bërë, por një gjë  nuk ua pranoj kurrë, faktin që nuk dënojnë një veprim konkret të baballarëve të tyre. Kjo më bën të hezitoj. Njëri prej tyre, që e kam respektuar për vuajtjet e tij, ka qenë Bashkim Shehu, por nuk mund ta pranoj kurrë që ai të mos thotë një fjalë për xhelatin Mehmet Shehu, për krimet konkrete të tij. A nuk ishte një rast vrasja e këtyre 70 shqiptarëve  të pafajshëm që të dilte e të dënonte të atin dhe veprën makabre? 

Ky do të na japë tani leksion se si të nderojmë e si të dënojmë të shkuarën, kur nuk thotë një fjalë për këtë! Unë mora një shembull, por këto janë prova.

Shikoni çakallin që keni pasur në grup, të cilin e shkuara e shndërroi në çimkë. E kuptoni  ku e denigroi e shkuara njeriun? Për shqiptarët që janë të interesuar për të vërtetën, e vërteta është  se qëndrimi i Partisë Demokratike ndaj të shkuarës ka qenë më i fortë se i çdo force tjetër politike në Europën Lindore, dhe kjo me fakte. Nuk impresionohem nga njerëz dritëshkurtër dhe memorieshkurtër. Historia është kjo: në rang botëror komunizmi nuk u dënua. Kjo është e vërteta. Një nga arsyet që nuk u dënua komunizmi në rang botëror, mortaja e kuqe, është se nuk e la socialdemokracia europiane, se Xhorxh Soros bëri gjithçka për mbijetesën e mbeturinave të komunizmit, dha miliarda për të mbështetur mbetjet e diktaturave. Degëzimet dhe tentakulat e tyre u shtrinë me shpejtësi në institucione. 

Shqipëria mund të bënte më shumë, por Shqipëria ka nderin të jetë vendi i parë në Europën ish-komuniste që bëri ligjin e gjenocidit komunist dhe krimeve kundër njerëzimit. E ka bërë Polonia në vitet 2000 atë që bëmë ne në vitin ‘92. Mbi bazën e atij ligji nuk janë dënuar 1, 2 apo 3, por janë dënuar 73 pjesëmarrës të gjenocidit komunist.  E them përsëri për ata, të cilët thonë se nuk u bë: u bë. Edhe vendet e  tjera kanë pasur gjenocid, edhe në vende të tjera ka pasur krime kundër njerëzimit, asnjë  nuk ka pasur sa Shqipëria, por Shqipëria bëri ligjin. Me ato mundësi që pati, Shqipëria vuri para ligjit 73 anëtarë të nomenklaturës së kuqe, i nxori nga sistemi i drejtësisë dhe  nga sistemet e tjera. Shqipëria është i vetmi vend që me një vendim të vetëm, me një dekret shkriu policinë sekrete, hoxhiste, 4200 vetë. Morën pension, sigurisht, sepse ne po shkonim drejt Europës, jo drejt diktaturës. Gjykata e Strasburgut kishte përcaktuar vendimet për pensionet dhe ne do t’i nënshtroheshim asaj, sepse do anëtarësoheshim. Pra, çfarë bëmë ne me ligjin tonë? Ne i përjashtuam nga detyrat zyrtare ata që përjashtoi Çekia, e  cila nuk e kishte bërë ligjin e gjenocidit, por ne e bëmë. 

Tani vijmë tek të përndjekurit. Sigurisht, sado që të bëjmë ne ndaj tyre përsëri u mbetemi borxhlinj. Në asnjë mënyrë nuk rikthen jetët e tyre të humbura, shekujt e mijëvjeçarët në burgje,  nuk u rikthejmë rininë e tyre të kalbur në qeli. Ne treguam ndjeshmëri.  Shoh që njerëzit kanë mani të thonë gjëra që nuk janë dhe më duhet t’jua them publikisht. Së pari, sapo erdhën në pushtet, nëse në tetë vjet nuk rikthyen një qindarkë të vetme, socialistët shpërblyen Nexhmije Hoxhën e Ramiz Alinë, Aranit Çelën dhe kriminelë të tjerë, por asnjë të përndjekur. Ne menjëherë vendosëm si tarifë për ditën e burgut, në marrëveshje me ta, më të lartën që ekzistonte në Europën ish-komuniste, 18,6 dollarë. Vendosëm pensione shtetërore për të gjithë personat me moshë 25-60 vjeç, që kanë qenë në ngarkim të personave të pushkatuar ose që kanë vdekur në burgje dhe kanë paguar detyrimet nga data e pushkatimit apo vdekjes në burg të kryefamiljarit në vazhdim. U janë lidhur pensione invaliditeti të gjithë personave të burgosur me qëllime politike në spitalet psikiatrike dhe të gjithë ata kanë qenë dhe janë plotësisht të merituara. 

Në zbatim të ligjit për pensionet, janë lidhur 21,400 pensione individuale, familjare, invaliditeti për martirët e gjallë të demokracisë. Janë dhënë si dëmshpërblim në  vitin 2007, 103 milionë dollarë. Janë dhënë si dëmshpërblim 2200 apartamente banimi. Të tëra këto  janë nga statistikat e institutit të tyre. Janë dhënë si diskriminim pozitiv 22.000 të drejta studimi dhe bursa. Janë dhënë miliarda lekë privatizim, me të cilat kanë marrë mbi 2751 linja prodhimi, fabrika dhe objekte industriale, të cilat  i kanë blerë me ato lekë, me vlerë të plotë leku.

 Sigurisht, rruga që zgjodhëm, nuk ishte konvencionale; rruga që zgjodhëm ishte e dëmshpërblimit të plotë. Vendet ish-komuniste, u rikujtoj kritikëve tanë, kanë zgjedhur rrugën e konvencionit, janë mjaftuar me pensionet. Kurse ne zgjodhëm atë rrugë me të cilën ramë 100% dakord me të përndjekurit politikë. Ky është qëndrimi. A u krye detyra? Jo. Por në mënyrën më të fuqishme të mundshme që kishim, e afrontuam problemin. Është ky që i dogji të gjallë të përndjekurit politikë, është ky që shfrytëzoi sëmundjen e tyre psikike të krijuara nga burgjet, nga jeta dhe i futi t’i hedhin benzinë vetes. Ku janë tani ata që i dogji ky? Tani thotë: mirë e pësuan ata, e meritonin plotësisht.

Për sa i përket ligjit, ne jemi autorë të një ligji tjetër. Ligji ynë ishte hapja e dosjeve për të gjithë zyrtarët dhe përjashtim nga detyra për ata që kishin detyra. Ky ishte ligji ynë. Nuk pranuan asnjë përjashtim nga detyra. Megjithatë, opozita, për hir të mosbojkotimit, vendosi të marrë pjesë. Tani do ta marrë krejt për vete. Merre, po s’të quhet, e komprometon edhe këtë hap që po bëhet. Mos gënje, kështu më tha ky, e kështu më tha ai. Po të kujtoj fjalët e Vuçiçit që të ka thënë: “Edi, je lider global”, por absolutisht  ai të ka tallur në mënyrën më ekzemplare. Po i kujtoj fjalët e Lukshiçit, ish- kryeministrit të Malit të Zi , i cili i tha në Vjenë se ky i ka zgjidhur problemet, por ne kemi papunësi, kemi probleme ekonomike, ne kemi kështu e ashtu. Ky i ka të zgjidhura problemet. Ky foli aty në paranojë dhe mori një tallje, një përqeshje nga samiti dhe nga të gjithë. 

Për ta mbyllur, neve na vjen keq që nuk u hapën negociatat. Ne besojmë se negociatat mund të hapeshin dhe të përfshiheshin të gjitha çështjet në paketën e negociatave pasi të hapeshin, por kjo nuk ndodhi,  sepse nuk kanë besim tek Edi Rama. Ato, jam i bindur, do t’i hapë Partia Demokratike dhe qeveria e saj e ardhshme, e cila, siç ka realizuar çdo proces integrimi të këtij vendi nga viti ‘92 e deri më sot, do të kompletojë edhe integrimin e Shqipërisë në Europë e në botë.

(Drejtimin e seancës e merr zoti Spaho)

Edmond Spaho – Faleminderit, zoti Berisha!

Urdhëroni, zonja Hafizi!

Mimoza Hafizi – Ne sot po diskutojmë për Kodin Hekurudhor, një kod në vendin më pa hekurudha të Europës. Ne nuk kemi hekurudha, por, të paktën, që nga sot, do të kemi një kod për to. Ky nuk është rasti i vetëm i paradoksit në Shqipëri, sepse ne kemi një ligj europian për mediet, por, siç e dini, ne censurojmë emisione televizive, censurojmë gazetarë, të cilët nuk lejohen të shfaqen dhe të deklarojnë publikisht mendimet e tyre në Komisionin e Medies, që është komisioni i transparencës në parlamentin e popullit. Ne kemi një ligj për akreditimin e universiteteve, por nuk kemi akreditim. Kemi nene për financimin e arsimit, por fondet për arsimin po shkojnë nga varfëria në mjerim. Pra, këto janë paradokset e shtetit tonë.

Sot këtu dua të flas për varfërinë, e cila është ulur cep më cep të vendit tonë. A mund të thotë kush se sa është numri i të varfërve në Shqipëri? Zyrtarisht jo, sepse ne nuk e kemi të përcaktuar nivelin e minimumit jetik. Preferojmë të shkruajmë kode për objekte të paqena, si ky i sotmi, por nuk kemi vendosur një kod shumë të rëndësishëm, kodin e dinjitetit për jetën e qytetarëve tanë, që është kodi i minimumit jetik, që, siç e thotë edhe termi, është niveli i të ardhurave që garanton përmbushjen e kërkesave minimale fizike dhe sociale të qytetarëve tanë.

Sa është ky nivel në vendin tonë? Askush nuk e thotë e nuk e di, sepse që prej dy dekadash, asnjë nga qeveritë nuk ka dashur ta njohë këtë tregues. Sot 400 mijë shqiptarë jetojnë me më pak se 40 lekë në ditë, shifër e pranuar edhe përmes ndihmës ekonomike, që u jepet disa mijëra familjeve shqiptare. A duhet të jetë minimumi jetik 40 lekë në ditë? Sigurisht që jo. Kjo shumë nuk përmbush asnjë kërkesë, sado minimale fizike qoftë, e jo më sociale.

Sot, 30 % e shqiptarëve jetojnë me më pak se 1,9 dollarë në ditë. A është ky minimumi jetik? Sigurisht që jo, sepse 1,9 dollarë nuk mjaftojnë për t’u ushqyer me kaloritë jetike e aq më pak të mjaftojnë për një strehë mbi kokë apo për ca rroba për t’u mbrojtur nga të ftohtët e nga ngricat.

Por sa është minimumi jetik në Shqipëri? Ky tregues te ne nuk ekziston, ai injorohet dhe prej dekadash është lënë në terr, sepse është pasqyra ku pushtetarët nuk duan ta shohin veten. Askujt nuk i bëhet vonë për ta nxjerrë nga terri këtë shifër, sepse qeveritë nuk kanë pasur as ndjeshmërinë më minimale për të bërë detyrën ndaj qytetarëve, për t’i trajtuar ata si njerëz që dinjitetin e jetës e kanë të drejtë themelore. Pushtetarëve të pashpirt nuk u intereson të bëjnë të ditur minimumin jetik. Ata u marrin me dhunë njerëzve lekët e bukës, të ndihmës ekonomike për të paguar dritat. Këta pushtetarë e shohin varfërinë si cen, e shohin si mish të huaj dhe jo si një produkt të pashmangshëm të një bote të ndërtuar keq. 

Qeveritarëve të paaftë nuk u duhet minimumi jetik për të kuptuar se me pamundësinë e një mbijetese, askush nuk mund të ketë kurajën të integrohet në një realitet që mund të pranohet vetëm kur nuk është aq i zi, sa ç’është i zi për njerëzit që as ushqehen, as vishen e as strehohen përtej mbijetesës dhe që jetojnë në varfëri ekstreme.

Shqipëria është i vetmi vend ndër vendet e Europës Lindore që nuk ka një tregues zyrtar për minimumin jetik. Maqedonia e ka minimumin jetik 98 euro në muaj, Mali i Zi e ka 186 euro në muaj, Serbia e ka 120 euro në muaj, vende fqinje këto me ne që e njohin dhe e deklarojnë minimumin jetik. Për të mos folur pastaj për vendet europiane, si Franca, që e ka minimumin jetik 1060 euro në muaj apo Italia 788 euro në muaj. Ne as e njohim e as nuk duam ta njohim atë. 

Minimumi jetik është shuma monetare e mbijetesës. A na lejohet të shkojmë poshtë tij? Jo. Ky tregues duhet të jetë standard për shoqërinë tonë. 

Ne, si forcë politike, tashmë e deklaruar si LIBRA, kërkojmë që ky shtet ta njohë dhe ta ketë si referencë minimumin jetik, duke filluar që nga buxheti i vitit 2017, që po diskutohet në parlament.  Nuk mund të ketë ekuilibër social te ne, në rast se edhe një shqiptar i vetëm jeton nën kufirin e mbijetesës. Pa ambicien që çdo shqiptar të jetojë, së paku me minimumin e dinjitetit, nuk mund të ketë strategji të rritjes ekonomike e as strategji të uljes së varfërisë.

A ka ekzistuar ndonjëherë kjo ambicie në garën e çmendur për pasuri vetëm të një grushti njerëzish? Kjo garë vetëm ka çoroditur ekuilibrat, ka prishur mekanizmat frenues, ata mekanizma, pa të cilët i pasuri shkel të varfrin, i forti shkatërron mjedisin, natyrën e të gjithë bashkë mbysim ndjeshmërinë njerëzore të solidaritetit e të bashkëjetesës. Kjo nuk mund të jetë më Shqipëria jonë.

Le ta nisim duke nxjerrë nga mjegulla e terri atë tregues që është minimumi jetik. Ka studime që thonë se ky minimum duhet të jetë 16.000 lekë, mund të jetë më shumë ose më pak, por duhet ta dimë e ta njohim; ta shohim vendin tonë përmes tij; të kthjellojmë shikimin para atyre dhjetëra-mijëra shqiptarëve, që u jepen vetëm 4500 lekë në muaj për familje, si ndihmë ekonomike, ndërkohë që për të mbijetuar duhen shumë më tepër. Kur të vendosim për pagën minimale, duhet të shohim nga minimumi jetik. Duhet ta dimë që ka një minimum jetik edhe kur vendosim për pensionet sociale 6700 lekë në muaj, që janë të pamjaftueshme; po ashtu, edhe kur vendosim për pensionet minimale në qytet dhe në fshat. Duhet të mendojmë për minimumin jetik edhe kur vendosim për pagesën e papunësisë e sidomos për pagesën e paaftësisë. 

Në stadin ku jemi, ne nuk po pretendojmë të arrijmë mentalitetin e vendeve të zhvilluara. Nuk po pretendojmë të llogarisim minimumin jetik si nivel varfërie relative, por vetëm si nivel varfërie absolute, sepse si nivel varfërie relative, ai do të lidhej me të ardhurat mesatare të vendit, por ne ende nuk mund ta bëjmë këtë, sepse te ne polarizimi është aq skajor dhe hendeku mes dy poleve shoqërore është aq i madh, sa kjo mesatare nuk ka asnjë kuptim njerëzor. Ne po kërkojmë vetëm që asnjë shqiptar të mos jetojnë nën varfërinë absolute, pa ushqimet minimale, pa kaloritë e nevojshme, që llogariten 2228 kalori në ditë për ta mbajtur trupin me energji mbijetese, pa disa rroba për t’u veshur në të ftohtë dhe pa një strehë për t’u mbrojtur.

Kjo nuk është ëndërr, por është çështje koncepti për vendin, për njerëzit e për bashkëjetesën. Ku do të gjenden paratë, sa janë ato, si do të shpërndahen, ç’përqindje zënë në buxhetin e shtetit, mundemi apo nuk mundemi? E gjitha kjo llogaritet shumë thjesht, por përpara se ta llogarisim, duhet ta pranojmë bashkërisht këtë tregues; duhet ta marrim në dorë këtë pasqyrë e ta shohim veten aty. Ky tregues do të bëjë të duket edhe më e paskrupullt politika e koncesioneve, që çon me dhjetëra milionë euro të buxhetit publik në xhepat e privatëve; do të bëjë të duket se sa të rënda janë humbjet e miliardave në dogana e tatime për çdo vit; do të bëjë të qartë se sa të pashpirta janë shpenzimet miliona euro për mobilie luksi, dekore e palma që mbillen e zhduken.

Ne do të kërkojmë që këto fonde, të abuzuara e të shpenzuara keq, të shkojnë për të nxjerrë nga varfëria ekstreme me mijëra shqiptarë, sepse vetëm kështu ata do të integrohen në tregun e punës dhe do të kontribuojnë në rritjen ekonomike të vendit, vetëm kështu mund ta shohin jetën me kurajë e të bëhen pjesë e realitetit dhe e progresit të Shqipërisë. Përmes minimumit jetik duhet të rishikohen të gjitha politikat e buxhetit dhe politikat ekonomike.

Ne deputetët e LIBRA-s në parlament dhe forca jonë politike besojmë se një shoqëri është e begatë, e shëndetshme dhe harmonike kur ka më pak të varfër e më shumë shtresë të mesme.

Ne jemi të vendosur ta pranojmë minimumin jetik si bazën e panegociueshme të të ardhurave të të gjithë qytetarëve. E kemi të shkruar edhe në manifestin tonë. Për këtë do të ndërmarrim të gjitha lëvizjet e duhura ligjore; do të dalim me një nismë ligjore për përfshirjen e nocionit të minimumit jetik në Kodin e Punës; do të kërkojmë përdorimin e minimumit jetik në orientimin e  pagave, pensioneve dhe përkrahjes sociale. Ne do të kërkojmë që dalja nga varfëria të mos jetë më vetëm objektiv social i shtetit tonë, por të jetë e drejtë themelore e çdo shqiptari. Kjo është kauza jonë.

Faleminderit!

Edmond Spaho – Faleminderit, zonja Hafizi!

Urdhëroni, zoti Bumçi!

Aldo Bumçi – I nderuar, zoti drejtues i seancës,

Të nderuar kolegë deputetë,

Sot përballë Kuvendit u zhvillua një ceremoni përkujtimore në nderim të 39 viktimave të terrorit komunist: intelektualë, klerikë, qytetarë të nderuar, të cilët u vranë pa gjyq vetëm pse ishin antikomunistë. Familjarë të viktimave dhe të përndjekur politikë të mbledhur sot përballë Kuvendit, në monumentin kushtuar atyre, kërkuan që ne të mbajmë një minutë heshtje në nderim të këtyre viktimave dhe të terrorit të pashembullt.

Zoti drejtues i seancës, nëse është e mundur, të mbajmë një minutë heshtje në nderim të tyre!

Edmond Spaho – Mbajmë një minutë heshtje në nderim të kujtimit të tyre.

(Mbahet një minutë heshtje).

Aldo Bumçi – I paharruar qoftë kujtimi i tyre!

Kërkoj ndjesë që një pjesë e familjarëve nuk kanë gjetur eshtrat edhe pas 26 vjetëve të rrëzimit të regjimit komunist.

Kjo ngjarje që po përkujton terrorin komunist përkon edhe me kalimin e një ligji në parlament, ku kërkohet ngritja e Autoritetit për Informimin e Dokumenteve të ish-Sigurimit të Shtetit.

Ky autoritet po ngrihet pa përfaqësues të opozitës. Qeveria ka marrë përsipër ta ngrejë autoritetin vetëm me përfaqësuesit e saj, që arrij ta kuptoj, sepse e drejta e autorit është e trashëguar. Meqenëse Partia e Punës ka pasur të drejtën e autorit për krimet, për përndjekjen e qytetarëve shqiptarë gjatë gati 50 vjetëve diktaturë, Partia Socialiste, si trashëgimtare në çdo aspekt e Partisë së Punës, sot po na thotë: “Ne jemi trashëgimtarë të kësaj të drejte të autorit. Ajo është historia jonë. Ato dosje i kemi bërë ne. Atë përndjekje e kemi kryer ne dhe ne do t’i hapim dosjet, sepse ne kemi të drejtën e autorit”. Kjo është e vërteta: ju keni dhe ju trashëgoni të drejtën e autorit për ato krime, por hapja e dosjeve sot, për të reflektuar një moment tjetër të shoqërisë shqiptare pas 26 vjetësh të rrëzimit komunist, duhet të bëhej me përfaqësues edhe të opozitës. Arsyeja pse ju nuk doni që opozita të jetë pjesë e këtij autoriteti, ka lidhje me një proces shumë të rëndësishëm, që është kontrolli i gjyqtarëve dhe i prokurorëve. 

Opozita shqiptare me këmbënguljen e saj arriti të fuste në ligjin e vetingut, në ligjin e kontrollit të prokurorëve dhe të gjyqtarëve, një kusht që të gjithë ata që kanë shërbyer gjatë regjimit komunist si hetues, si gjyqtarë, si prokurorë apo që kanë marrë pjesë në proceset politike, nuk duhet të jenë më gjyqtarë apo prokurorë në Shqipërinë e lirë, aq më tepër pas 26 vjetësh.

Pikërisht për të evituar zbatimin e këtij neni, të këtij kushti, opozita përjashtohet nga ngritja e këtij autoritetit. Kjo është e papranueshme, është e turpshme dhe nuk duhet të ndodhë. Një autoritet i tillë, pa praninë e opozitës, nuk është legjitim dhe nuk mund të njihet.

Çështja e dytë ka lidhje me përmbytjet.

Rrethi i Lezhës është një nga zonat simbol të përmbytjeve të vend, që prekin drejtpërdrejt sigurinë e banorëve.

Qeveria duhet të kthejë vëmendjen tek argjinatura e lumit Mat në fshatin Tale. Për shkak të hapjes së portave të  hidrocentraleve të  Ulzës dhe Shkopetit, si dhe prurjeve të mëdha të lumit, argjinatura ka pësuar një dëmtim të rëndë në fshatin Tale. Dimri është përpara dhe një prurje e tillë do të sillte shkatërrim të argjinaturës, çka do të sillte shkatërrimin e plotë të fshatrave Tale 1, Tale 2 dhe Alk. 

Duhet të ketë një ndërhyrje të menjëhershme për forcimin e argjinaturës. Pellgu ujëmbledhës është shumë i madh dhe  argjinatura tashmë ka pësuar dobësim në disa pika të saj.

Vëmendja e qeverisë duhet të jetë edhe në fshatin Spiten dhe Gajush. Zonat  e përmbytura, përveç kuotave të ulëta që kanë, kanë probleme edhe me ndërtimin e rrugës Fushë Krujë- Lezhë, e cila ka krijuar një digë dhe ka bllokuar në shumë vende rrjedhjen e natyrshme të ujit. Duhet të ndërtohet të paktën një hidrovor i vogël në Spiten që të evitohet përmbytja në këtë zonë.

Fshati Berzan ka nevojë për ndërhyrje, sepse ka shembje dheu dhe rrezikohen disa shtëpi.  Ka nevojë për ndërhyrje në pritat e urave të larta në Kallmet të Vogël dhe në përroin e Torshanit që rrezikon disa shtëpi.

Situata ishte e vështirë dhe në një krizë të tillë natyrore Kryeministri në vend që të ishte këtu, në krye të shtabeve të emergjencës, u largua për të hapur një ekspozitë pikture. Kjo është një sjellje e papërgjegjshme.

Ka bërë  të njëjtën gjë në kulmin e eksodit të azilkërkuesve në Gjermani.  Në pikun më të lartë kur shqiptarët kërkonin azil në Gjermani Kryeministri hapi ekspozitë pikture në Mynih. Para një jave hapi ekspozitë pikture në Nju Jork. Ndërsa shqiptarët ishin përmbytur nga reshjet e dendura të shiut. Po të ishte në ndonjë vend tjetër, nuk do të qëndronte më si Kryeministër.   

Në fund dëshiroj të them një fjalë për sa i përket  propozimit të hapjes së negociatave me kusht. 

Kryeministri po e përdor raportin e Komisionit Europian si një fletë lavdërimi. Në fakt, ky material përmban kritika shumë të rënda dhe do të ndalem në dy prej tyre:

E para, ka të bëjë me zgjedhjet. Raporti i BE-së i referohet OSBE-OHDIR-it si institucioni i vetëm i certifikuar për të vlerësuar zgjedhjet. Çfarë thotë raporti përfundimtar i OSBE- OHDIR-it për zgjedhjet 2015 në Shqipëri? 

Do të përmend një frazë dhe nuk ka nevojë për asnjë fjalë më shumë: “Nga gjithçka që ne kemi vëzhguar,-thonë vëzhguesit ndërkombëtarë, -shtrohet pyetja: A  ishin të lirë nga kërcënimi dhe frika qytetarët shqiptarë kur votuan?” A ka njollë më të madhe për zgjedhjet se kjo frazë? 

Edhe në vitin zgjedhor 2003-2005, që ishte përgjegjësi e Partisë Socialiste në atë kohë, nuk gjendet një frazë e tillë: “A ishin të lirë nga frika dhe  kërcënimi kur votuan?” Kjo frazë, ky vlerësim dhe kjo njollë gjendet në  raportin e vitit 2015. 

Çdo zyrtar i lartë i BE-së i  pyetur nëse janë zgjedhjet kusht, ka thënë: “Zgjedhjet janë kusht i përhershëm”. Kryeministri thotë se nuk janë kusht. 

Në lidhje me kanabisin në raportin e BE-së thuhet  se 2,6% e të ardhurave, e GDP-së vijnë nga droga. Për vendet e tjera këto të ardhura janë 0,07%, 0,1%. Bullgaria është 1%, kurse ne jemi 2,6%. Jemi kampionë në këtë drejtim.

Atëherë si mund të ketë kaq shumë të ardhura nga droga nëse  nuk ka drogë? Kryeministri thotë se nuk ka drogë. Nëse e lexon në këtë mënyrë raportin e BE-së, do të thotë se vitin tjetër do të kemi edhe më shumë drogë se këtë vit dhe  zgjedhjet e vitit 2017 do të jenë  po ashtu si zgjedhjet e vitit 2015.

Ky nuk është mesazhi që ka dhënë BE-ja. Nëse e lexon kështu presim lajme të këqija. Qytetarët shqiptarë nuk e meritojnë. Topi është në fushën e Kryeministrit. Ai është i vetmi përgjegjës që vitin tjetër të krijojë një klimë normale, ku zgjedhjet të jenë zgjidhje dhe jo krizë për qytetarët shqiptarë.

Faleminderit!

Edmond Spaho – Faleminderit, zoti Bumçi!

Fjalën e ka zoti Gjovalin Bzheta.

Gjovalin Bzheta –  I nderuar drejtues i seancës,

Të nderuar kolegë deputetë,

Para pak ditësh në qytetin e Shkodrës u bëmë dëshmitarë të një beteje ndërmjet përfaqësuesve të administratës së shtetit dhe  tregtarëve që shesin duhan për  bukën e gojës në një zonë të caktuar të Shkodrës. Të habit harbutëria e administratës shtetërore në kuptimin e vërtetë të fjalës ndaj këtyre njerëzve në nevojë, që dalin në shi e në ditë me diell për të  ardhura qesharake me dy apo tre kilogram duhan. 

Pothuajse në të  gjitha vendet evropiane, ku kriza është prezente,  ku shteti dhe individi po dobësohen ekonomikisht, ka dukuri ku qytetari në forma të tilla të paligjshme i del zot ekonomisë së familjes së tij. Bëhet fjalë për shtete me ndërgjegje të lartë qytetare, si: Italia, Spanja, Portugalia, madje edhe Franca, ku shteti jo vetëm që  mbyll një sy, por bën sikur nuk i sheh dukuri të tilla. 

Para pak kohësh për dukuri të tilla në një televizion italian një inspektor tatimor do të gjykonte në këtë formë: “Në zonën time, ku njoh përmendësh çdo biznes, madje edhe drynin e çdo dyqani, shumë biznese kanë borxhe dhe detyrime të papaguara ndaj shtetit, për shkak të të ardhurave gjithnjë e më të pakta. Nuk paraqitemi tek ato për t’u kujtuar detyrimet tatimore, por i anashkalojmë si administratë, pasi ata si individë realizojnë të paktën të ardhurat për familjen e tyre. 

Në fund të fundit, as shteti nuk do të fitonte gjë po t’i mbyllnim biznesin dikujt pasi vetë shtetit do t’i kushtonte më shumë  asistenca sociale ndaj familjes së tij sesa  borxhi që ai vetë ka ndaj shtetit.”

Pra, shtetet e mençura kanë gjetur një të mesme të artë në këtë  kohë krize. Në këtë kohë interesante që po kalojmë në Shqipëri, ku edhe fëmijët e dinë ku ndodhen parcelat me hashash dhe se të kujt janë, krimi ekonomik di se ku shitet duhani i grirë në  trotuaret e Shkodrës. 

Në një kohë që kontrabanda e  cigareve i shkakton dëme të mëdha buxhetit të shtetit, për rrjedhojë edhe të ardhurat në buxhet zvogëlohen, a thua se gjysma e shqiptarëve kanë lënë duhanin. Sasia e cigareve dhe e naftës është  ndër më të ulëtat në 25  vjetët e fundit. Ndërsa akciza është në nivelet më të ulëta historike të saj.

Meqenëse këtu te ne kontrabanda bëhet me dedikim dhe bekim qeveritar ata që kanë koncesionet te shteti, kanë edhe eskluzivitetin e cigareve, edhe koncesionet me vlera stratosferike, sipas parimit “sa për të kenë Kola n’punë”, siç është check up-i.

Këtu e shumë vite flitet se ngritja ekonomike nuk është  në nivelin e duhur, siç do qeveria jonë, pasi janë duke vendosur shtyllat e ardhme të ekonomisë shqiptare. 

Faktet janë krejt të ndryshme. Shqipëria është vend bujqësor, ku 60-70% e popullsisë jeton në fshat, dhe mundësia më  e madhe për të ringritur ekonominë është bujqësia. 

Fatkeqësisht, ndryshe nga sa u premtua për një bujqësi moderne, për një bujqësi të subvencionuar, në këta 3 vjet ka ndodhur e kundërta. Produktet tona bujqësore dhe blegtorale konkurrohen lehtësisht nga produktet e rajonit, nga vendet fqinje me të cilat kufizohemi. 

Fqinjët tanë kanë  subvencione direkte për njësitë e prodhimit bimor dhe për çdo kokë bagëti. Domethënë, kostoja e prodhimeve shqiptare është më e lartë  dhe për rrjedhojë kemi humbur konkurrencën lehtësisht në tregun rajonal.

Ndryshe nga sa u premtua para 3 vjetësh fermeri shqiptar paguan 20% TVSH për farat, fidanët, pesticidet etj. Ndërkohë, në Mal të Zi, Kosovë dhe të gjitha vendet e rajonit paguan 4 herë më pak. 

Në Malin e Zi po bleve një lopë, subvencionohesh me 35% të çmimit të blerjes. Në Shqipëri duke pasur energjinë elektrike më të lartë në rajon dhe çmimin e naftës, po ashtu, fermerët tanë e humbin betejën për  dominim rajonal dhe kjo është e pafalshme.  

Madje është çmenduri kur  raportohet që Shqipëria  blen 800 milionë euro produkte bujqësore dhe blegtorale në vit. Kur dëgjon këto lloj shifrash të çmendura për një sektor ku punon 60% e shqiptarëve, me përkrahje 0 të qeverisë, fshatarit shqiptar i duket Gjermania më pak se 1 kilometër larg. Mospërkrahja e bujqësisë dhe  e fermerit shqiptar është një  tradhti kombëtare.

Unë mendoj se djemtë që shesin duhanin në  trotuaret e Shkodrës jo vetëm që nuk duhen burgosur, por duhen përkrahur, pasi po ruajnë një traditë të vjetër të qytetit, po ruajnë traditën e kultivimit të duhanit të zonës duhanore më në zë në rajon. Duhani i Sheldisë, i Postribës dhe i Gradecit është i njohur prej shumë vitesh nga  duhanxhinjtë me  shije të rafinuar  të Europës. Marka “Taraboshi” ishte  me nam përtej Europës, ishte si të thuash sot “Marlboro” e viteve ‘30. Ne po humbim kultivuesit më të mirë në rajon.  

Programi i përkrahjes për nxitjen e prodhimit bujqësor jo vetëm u denatyrua duke u shpërndarë paratë në funksion të një klientele politike,  gjoja  për nxitje të industrisë agropërpunuese, por ndërkohë  fermerëve tanë iu mohua çdo e drejtë që të përfitojnë në aktivitetin e tyre  bujqësor dhe blegtoral.

Rastësisht u ndodha në  gjykatën e Shkodrës dhe pashë që po vinin djemtë e arrestuar. Një nga shokët e të arrestuarve, për hir të së vërtetës, nuk ishin pak, m’u lut që të pyesja Kryeministrin: “Meqë ju dhe qeveria proklamoni me të madhe mirëqenien e popullit dhe ne si popull nuk e ndiejmë prezente, ju lutem na tregoni në xhepat e kujt ka shkuar mirëqenia jonë?”

Faleminderit!

Edmond Spaho – Faleminderit, zoti Bzheta!

Meqenëse zoti Tafaj dhe zoti Ndocaj nuk ndodhen në sallë, kalojmë në shprehjen e grupeve parlamentare.

Zoti Paloka, urdhëroni!

Edi  Paloka – Faleminderit, zoti drejtues i seancës!

Përpara se të kalojmë në shprehjen e grupeve dua të jap një informacion mjaft të rëndësishëm për Kuvendin. Është arrestuar apo ndaluar, statusin do ta  verifikoj më vonë, në Durrës, Islam Ymeraj me 75 kilogramë drogë. 

Ju do të thoni: “Punë e madhe! Cili është ky?” Mund të duket si lajm i parëndësishëm, nëse nuk do të shtojmë se ky zotëri është vëllai i Dionis Ymerajt, drejtorit të Tatimeve të Dibrës, të  cilin ne e akuzuam direkt gjatë fushatës jo vetëm për lidhjet me krimin, jo vetëm për lidhjet me kanabisin, por edhe si një nga financuesit me lekë të pista të asaj fushate zgjedhore.

Sot vjen lajmi që ky zotëri është  arrestuar në flagrancë. Nuk ka njoftim nga policia dhe urojmë që të mos e lënë në heshtje. Gjithashtu, ju kujtoj se ky është vëllai i dytë që ndalohet për drogë, se i pari ishte ai i Robert Agës, shefit të Komisariatit të Policisë Dibër, i cili, gjithashtu, u denoncua nga ne për lidhjet me krimin dhe për fushat e tij të kanabisit. Dy vëllezërit, vëllai i shefit të Komisariatit të  Policisë Dibër dhe vëllai i drejtorit të Tatimeve, kanë dalë të shesin mallin e vëllezërve, ndërkohë që vëllezërit e tyre vazhdojnë t’i mbajnë postet, sepse, sigurisht, kanë bërë detyrën ndaj partisë. 

Këto fakte mjaftojnë për të vërtetuar jo vetëm atë që ne kemi thënë lidhur me drogën, por edhe akuzën më të vogël. Ne denoncuam dhe demaskuam atë që ndodhi në zgjedhjet Dibrës, ku me paratë e krimit, me paratë e kanabisit u blenë zgjedhjet; me paratë e krimit dhe me paratë e kanabisit po përgatitet ai, që vjen dhe ngrehet këtu si gjel, kundërshtari i Donald Trampit, liderit botëror, Edi Rama, i cili vazhdon dhe deklaron këtu: “Do ta shikoni në qershor”. Ai shpreson se me krime dhe me paratë e krimeve, me kriminelë dhe me euro të pista do t’i blejë përsëri zgjedhjet. Ta harrojë, do të ikë ashtu siç nuk ia merr mendja, para se të vijë qershori.

Faleminderit!

Edmond Spaho  - Faleminderit, zoti Paloka!

Ministri i Brendshëm ka kërkuar fjalën.

Saimir Tahiri - Nuk kam ndonjë gjë të madhe për të thënë, vetëm do të jap një shpjegim për atë që tha zotëria. Në fakt, nuk e di lajmin, sepse Policia e Shtetit arreston shumë, dhe nëse është ashtu siç thoni ju, më vjen mirë që ka ndodhur. Por, unë nuk e kuptoj si mund ta sillni këtu si provë të akuzave tuaja, kur, në fakt, nuk e arrestuat ju, e arrestoi Policia e Shtetit; nëse është e vërtetë. Nëse është ashtu siç thoni ju, Policia e Shtetit sapo paska dhënë një provë të punës së saj për ta bërë Shqipërinë më të sigurt në luftë kundër gjithkujt që shkel ligjin.  Tani, që sukseset tona na i ktheni në akuzë, këtë vetëm ju mund ta bëni. 

Po e theksoj: nëse është ashtu siç thoni ju, Policia e Shtetit sapo paska dhënë provën e radhës për punën që po bën, në mënyrë të pavarur, pa njohur njerëz me imunitet, pa njohur njerëz të paprekshëm. Ndaj, do t’ju lutesha shumë të vlerësoni mirë minimumi kursin logjik të politikës që bëni, sepse jeni të vetmit në botë, jeni opozita e vetme në botë, që arrestimet që bën policia vini këtu dhe i deklaroni si akuza ndaj policisë. Në qoftë se Kryeministri është i lidhur me këta që trafikojnë drogë, në qoftë se unë jam i lidhur me këta që trafikojnë drogë, pse i arreston policia?! Kjo nuk ka as sens logjik dhe aq më pak të ketë kuptim politik. Ndaj, mos e degradoni parlamentin më shumë seç e keni degraduar dhe turpëruar para qytetarëve me akte, me gjeste dhe mbi të gjitha, me fjalë. Jeni më të zotë të bëni zhurmë dhe sherr në parlament sesa të dilni dhe të flisni këtu gjëra që nuk kanë pikën e kuptimit.

Faleminderit!

Edmond Spaho  - Faleminderit, zoti Ministër!

Fjalën e ka zoti Paloka, për replikë.
Edi Paloka - Po ta dëgjosh nga goja e ministrit, duket vërtet sikur ato që unë sapo thashë nuk kanë logjikë, sepse qenka policia ajo që paska arrestuar vëllain e shefit të Komisariatit të Dibrës dhe këtë tjetrin, që më rezulton se është djali i xhaxhait të Dionis Ymeraj. 

Pra, siç tha ministri, policia është në rregull, vetëm se, për fat të keq, shqiptarët jetojnë këtu, nuk jetojnë në hënë, dhe e kanë parë se kush janë ata, që mbronin dhe po i mbrojnë edhe sot e kësaj dite; jo vetëm parcelat e mbjella me kanabis; por edhe se kush ka marrë 30%-in për të mbrojtur parcelat me kanabis; ata e kanë parë edhe kush është denoncuar jo vetëm nga opozita, por edhe nga mediet dhe nga institucionet ndërkombëtare se ju po mbroni trafikantët e drogës. 

Sot edhe gazeta “Corriere della Sera” thotë të njëjtën gjë: “Shqipëria mbron jo vetëm trafikantët që ka brenda, por në Shqipëri, në sajë të kësaj qeverie, vijnë dhe strehohen trafikantë dhe mafiozë nga vendet fqinje”. 

Sa për atë se çfarë bën policia, provat nuk janë një, por me dhjetëra, siç është rasti i Mirditës, ku policët përlesheshin me njëri-tjetrin se nuk donin që të kapeshin 4 tonë drogë, që ishin në mes të qytetit. Në mes të qytetit ishin 4 tonë drogë, kurse policët përlesheshin me njëri-tjetrin, sepse ata që kishin marrë 30%-in në Mirditë nuk i lejonin ata që kishin marrë 30%-in në Lezhë. Rasti i fundit ishte dje, pa i numëruar me radhë të tjerët. 

Jo më larg se parmbrëmë prokuroria njofton policinë e Tepelenës për vendndodhjen e 1,2 tonëve drogë. Çfarë ndodhi? Trafikantët brenda pak minutash e morën drogën dhe e çuan në një vend tjetër. Nga e morën vesh?! Nga ajo policia e këtij, që kap trafikantët! Ata e morën drogën dhe e transportuan në një vend tjetër, më shumë se 1 ton drogë. Për fat të mirë, prokuroria e kishte informatorin brenda dhe e mori vesh edhe se ku ishte pika tjetër ku e kishin çuar trafikantët drogën. Aty pastaj policia, në momentin e fundit, nuk kishte se çfarë të bënte më, i kapi, siç ishte e detyruar të kapte vëllain e shefit të Komisariatit të Policisë së Dibrës, siç ishte e detyruar të kapte në flagrancë djalin e xhaxhit të drejtorit të Tatimeve. Këto janë kapjet e policisë dhe bashkëpunimi i policisë. 

Lexoni deklaratat e fundit, është kapur djali i xhaxhait të Dionis Ymerit. Deputet i Dibrës, për këtë po flas, meqenëse po tund kokën, por besoj se do ta mbrosh edhe ti tani, sepse e ke të krahut tënd! 

Kjo është policia, kjo është mënyra se si këta po e luftojnë drogën dhe krimin, por ju ka dalë boja kudo, jo vetëm në medie, por në çdo institucion tjetër. Le të dalë Kryeministri dhe të thotë: “A dëgjuat ndonjë fjalë për drogën? A ka parë kush drogë në Shqipëri?”. Jo, askush, përveç Kryeministrit!

Edmond Spaho – Faleminderit, zoti Paloka!

Ministri e kërkon përsëri fjalën, që të japë shpjegime. 

Të përgatitet për replikë zoti Manja.

Saimir Tahiri - Në fakt, është e kotë ta kthejmë në debat, unë nuk dua ta kthej në debat. Nuk dua të kontribuoj në një diskutim shterpë, që më shumë thekson atë që bën mirë policia se sa konfirmon akuzat tuaja. 

Tani unë e kuptoj që opozita është opozitë dhe duhet të bëjë politikë me të gjitha, pavarësisht se kjo shpesh shkon përtej moralit dhe thuajse shpesh apo në të gjitha rastet shkon kundër të vërtetës. Unë nuk arrij as ta besoj se si mund të mos gjeni dot një fjalë për të përgëzuar dhe për të përkrahur Policinë e Shtetit!
Unë nuk besoj se edhe ju i quani punonjësit e policisë, siç i quajti ish-kryeministri këtu, zoti Berisha: “Banditë me uniformë”. Unë nuk e bëj dot, por besoj se as ju nuk e bëni dot. Por, unë nuk arrij ta kuptoj se si pas çdo aksioni që bën policia ju gjeni motiv të na akuzoni po ne, pas çdo suksesi që bën policia, ju gjeni një arsye të na akuzoni po ne. Unë nuk e kuptoj se me cilën logjikë minimale mund të vini këtu dhe për një aksion që ka bërë policia drejtoni gishtin te ne dhe thoni: “Është droga juaj”.

 Së pari, të korrigjoj drejtori i Tatimeve të Dibrës nuk ka vëlla. 

Së dyti, aksioni ka ndodhur pardje, jo sapo. Je dy ditë me vonesë. Ka dalë edhe filmimi i aksionit, janë arrestuar në një lokal, kanë dalë edhe të gjithë emrat. Ndaj, je dy ditë me vonesë, 48 orë me vonesë, që për opozitën është e pafalshme. Për ty mund të jetë normale, por për opozitën është e pafalshme, janë 48 orë vonesë.
Tani unë po të them, sigurisht, ka njerëz që merren me drogë në këtë vend, sigurisht ka njerëz që shkojnë përtej ligjit, shkelin ligjin, por çfarë leverdie keni ju dhe çfarë leverdie ka publiku që të çoheni këtu dhe t’i drejtoni gishtin një ministri apo Kryeministrit sa herë një njeri kapet duke shkelur ligjin në këtë vend?
(Ndërhyrje nga salla pa mikrofon e deputetit Paloka)

Të lutem, unë të dëgjova dhe nuk të ndërhyra!

(Ndërhyrje nga salla pa mikrofon e deputetit Paloka)

Zotëri, unë të dëgjova dhe nuk fola! Unë nuk bie dakord me ato që thatë ju, por ju dëgjova, gjithsesi!  

Çfarë kuptimi ka që ju të dilni në foltore dhe të vini emrin e një ministri apo të Kryeministrit sa herë kapet dikush nga policia? Çfarë kuptimi ka që sa herë ndodh diçka, që përbën sukses në punën e policisë, ju të gjeni gjithkënd për të përgëzuar, përveç policisë? Unë nuk ju kërkoj domosdoshmërisht t’i përkrahni punonjësit e Policisë së Shtetit, por të paktën mos i sulmoni dhe mos u hidhni baltë.
Siguria nuk është ekskluzivitet i qeverisë, duhet të jetë sipërmarrje jona. Keni 3 vjet në parlament që flisni për monopole, për kleptokratë dhe për korrupsion. Doli raporti i Transparency International dhe jua tha shumë qartë: “Përpjekjet e qeverisë shqiptare në luftën kundër korrupsionit janë kolosale”. Keni renditjen e vendeve, lexojeni dhe do ta kuptoni sa larg jeni me të vërtetën, sa pa logjikë flisni, sa shumë baltë hidhni dhe nuk e ndihmoni dot as publikun të kuptojë të vërtetën se çfarë kemi bërë deri më sot dhe sfidat që kemi për në vazhdim!
Flisni për drogën, keni raportin e Komisionit Europian, jua tha fare qartë: “Përpjekjet e Policisë Shqiptare në luftën kundër krimit të organizuar dhe korrupsionit janë shumë të mira, veçanërisht - thekson raporti i KE-së, - në luftën kundër kultivimit të paligjshëm të  kanabisit”. 

Keni raportet e Departamentit Amerikan të Shtetit. A ka artikuj në gazeta? Pa asnjë diskutim, ka artikuj në gazeta. A ka qenë kjo historike? Patjetër që ka qenë historike. A është ky një problem? Është një problem, që po e zgjidhim ama dhe kjo është e vërtetë. Ju nuk keni bërë asgjë për ta zgjidhur këtë problem. Pra, nëse në të kaluarën artikujt nëpër gazeta ishin se si autobotet e ujësjellësit të Gjirokastrës shkonin në Lazarat dhe ujisnin kanabisin, sot artikujt në gazeta janë për luftën që po bën policia. Nëse më parë reportazhet e medieve ndërkombëtare ishin se si zjarrfikëset e Lazaratit shkonin dhe ujisnin Lazaratin, sot artikujt janë për luftën që policia bën kundër kanabisit. Mos lexoni vetëm titujt, lexoni edhe atë që shkruhet! Mos sponsorizoni shkrime në lloj-lloj gazetash, sepse nuk vlen, i bëni dëm vendit tuaj, mbi të gjitha! 
Së fundi, meqenëse po flas, kam dëshirë shumë sinqerisht t’ju ftoj të mbani një qëndrim për një objektiv madhor që ka nisur Ministria e Punëve të Brendshme, i cili ka të bëjë me dorëzimin e armëve nga qytetarët shqiptarë. Kjo është një faturë për të cilën ju, më shumë se kushdo në parlament, mbani përgjegjësi . Besoj se ju, më shumë se kushdo në këtë parlament, mund të gjeni vullnet brenda jush për të zhbërë atë që i keni shkaktuar këtij vendi që nga 1997-ta deri më sot. I keni lënë në duar popullit shqiptar armët që nga 1997-ta, me akte marrëzie politike, me akte kriminale nga njerëz që kanë qenë në detyrat më të larta shtetërore, duke filluar nga ish-Presidenti i Republikës, sot lideri juaj shpirtëror. Janë mbi 10 mijë qytetarë shqiptarë, që kanë humbur jetën apo janë gjymtuar nga armët në këtë vend që nga 1997-ta deri më sot.

Jeni të shqetësuar për fatet e vendit? Jeni të shqetësuar për të ardhmen? Jeni të shqetësuar për atë që do të ndodhë nga sot e tutje? Shumë mirë, bujrum! Ne po ndërmarrim një nismë për dorëzimin e armëve dhe për ta mbajtur Shqipërinë larg terrorit të armëve të paligjshme që u shpërndanë në vitin 1997. Këtë faturë Shqipëria e ka në kurriz për sot dhe për të ardhmen falë jush dhe asaj që keni bërë gabim. Hajdeni ta zgjidhim bashkë! Ne do ta zgjidhim, por ju bashkohuni me ne ta  zgjidhim këtë problem  madhor, për sot  dhe për fëmijët tanë. Kjo është mënyra më e mirë për të treguar ju të parët, se çfarë keni bërë gabim në të kaluarën, për të kërkuar një ndjesë. Nuk po ju  kërkon njeri të kërkoni ndjesë me fjalë, por të paktën t’u kërkoni ndjesë atyre 10 mijë të vrarëve dhe të gjymtuarve nga armët e ‘97-ës, duke punuar që nesër  të mos ketë fëmijë, të rinj, të reja, asnjë shqiptar nën rrezikun dhe terrorin e armëve të paligjshme që u shpërndanë në vitin 1997. Ky është shërbimi më i mirë që mund t’i bëni vendit, ky është shërbimi më i mirë që mund  t’i bëni edhe vetes suaj.

Faleminderit!

Edmond Spaho - Faleminderit, zoti Ministër!

Fjalën e ka  zoti Manja.

Ulsi Manja - Zoti Paloka, meqenëse më përmende  si deputet i Dibrës, dua të  të përgjigjem shumë shkurt. Duke qenë në rreshtin e  parë të kësaj salle, u bënë disa muaj që çfarë nuk kam dëgjuar nga ajo tavolinë. Nuk kam  ndonjë dëshirë të madhe të flas në këtë sallë, sepse në këtë parlament fjala gjithmonë e më shumë  ka  më pak vlerë. Kjo është arsyeja që flas rrallë, por kur vjen puna për të mbrojtur nderin, dinjitetin  e çdo shqiptari të lirë jashtë kësaj salle që e  shikon politikën jo si ne,  jam i detyruar të them  dy fjalë për atë që sapo thatë ju. Dionis Ymeri  është një zyrtar  i këtij shteti, ushtron detyrën në Dibër, ka familje, ka nderin dhe  dinjitetin e tij, ndërkohë që përgjegjësia penale është një çështje tërësisht individuale. Askush nuk mund të jetë përgjegjës, qoftë edhe për vëllain pavarësisht  se në rastin konkret Dionis Ymeri nuk ka vëlla, por  edhe  vëllai sikur të ishte nuk besoj që asnjëri  këtu në këtë sallë  do të duhet të penalizohet, të anatemohet apo t’i hidhet baltë për gabimet dhe fajet  e të tjerëve, për të cilat  do të flasë drejtësia. Këtë  përgjigje  kisha për atë që sapo thatë nga kjo foltore. 

Edhe neve ç’është e vërteta gjatë kohës që flisni na vijnë mesazhe nga qytetarë të ndryshëm për mënyrën  sesi ju  jeni sjellë me pushtetin kur  keni qenë  në pushtet 8 vjet, por ndryshe nga ju,  ne kemi vendosur që mesazhet, të cilat  na vijnë në celular nga  qytetarë të ndryshëm, të mos i përdorim në këtë foltore  për të  anatemuar njëri-tjetrin.

 Dua të them dy fjalë edhe për punën e policisë. U bënë disa muaj që në këtë parlament thuhet: dekriminalizmi, kriminelët jashtë politikës, kanabizimi, Shqipëria kanabistan e të tjera. Opozitë më kontraverse në qëndrimet e saj politike në këtë sallë, nuk kam arritur të kuptoj. Nëse jeni shumë të shqetësuar  për  dekriminalizimin, për situatën  e kanabisit në Shqipëri, si ka mundësi  që për asnjë sekondë të vetëm nuk u bëtë palë me ne  për ta çuar deri në fund reformën në sistemin e drejtësisë? Hapini rrugë vetingut në Gjykatën Kushtetuese! Mos i çoni ligjet e tjera  siç  keni paralajmëruar  se do t’i çoni në Gjykatën Kushtetuese për të penguar reformën në  sistemin e  drejtësisë dhe jam i bindur  se  aty është përgjigjja edhe  për dekriminalizmin, edhe  për  funksionimin e   agjencive të zbatimit të ligjit  e  kështu  me radhë. Por nuk e kuptoj, nga njëra  anë kërkoni dekriminalizimin dhe luftën kundër kanabisit dhe nga ana tjetër jeni turrur, nga i pari tek i fundit, në aleancë me segmentet e  korruptuara të gjyqtarëve dhe të prokurorëve të këtij vendi, o burra në Gjykatën Kushtetuese, në Venecia  dhe kështu me radhë për të shtyrë  kohë dhe për të bllokuar procesin e reformës në drejtësi. Nuk  kanë arsye  pse t’ju besojnë shqiptarët  në këto që thoni, as  për policinë, as për kanabisin dhe  as për dekriminalizimin. Jo për sa kohë ju mbani të bllokuar reformën në drejtësi. Bëni retorikë çdo ditë të enjte, kova  me baltë për të hedhur  mbi shqiptarët  dhe qytetarët e lirë të këtij vendi, mbi çdo agjencit ligjzbatuese  në këtë vend, por  shqiptarët nuk i përtypin lehtë. Do të kisha reaguar që në fillim, por e tha ministri, është  e turpshme të përdoret fjalori: “rrugeçër me uniformë” për 14  mijë uniforma të Policisë së Shtetit, edhe pse ka probleme si çdo institucion tjetër që natë e ditë kanë 1 vit në luftë kundër kanabisit dhe  kriminelëve të  këtij vendi, ndërsa  këtu u thuhet: “ rrugeçër politikë”.

Miqësisht  ju ftoj të bëhemi më seriozë në qëndrimet që mbajmë. Politika është politikë, retorika është retorikë, por të ndalemi dhe të respektojmë  shqiptarët  e zakonshëm të këtij vendi, sepse kanë familje, kanë fëmijë, kanë nëna, baballarë, të cilët  jam i bindur se ndihen shumë keq kur anatemohen nga kjo foltore.

Faleminderit!

Edmond Spaho – Faleminderit, zoti Manja!

Po,  zoti Paloka.

Edi Paloka – Faleminderit!

Kjo jo më tepër  për replikë me  zotin Manja, megjithëse më habiti pak mbrojtja  e dinjitetit të trafikantëve, por është çështje tyre. Ne nuk bëjmë luftë klasash, por  në të njëjtën kohë nuk  mund ta kuptojmë këtë garë, ku njëri  bën garë me Lej Fenin, tjetri me Shvejkun. “Çfarë lidhje kam unë me drogën” thotë ministri  i Brendshëm. “Çfarë lidhje kanë  këto akuza  me mua?”. “Çfarë më duhet mua  se  çfarë bëj unë” thotë ai. Akuzat  janë të qarta  dhe  jo për të gjithë policinë siç përpiqen  ta paraqesin këta me ato mbrojtjet bajate  që janë bërë  të neveritshme se opozita sulmon policinë. Jo, neve nuk sulmojmë policinë, përkundrazi  jemi ne që  mbrojmë  policët e ndershëm, ata që ju i nxirrni  nëpër prita. Ne nuk mund  të pranojmë ata policë që jo ne, por institucionet ndërkombëtare i kanë evidentuar tashmë si mbrojtësit e  trafikantëve, si njerëzit  që janë direkt të lidhur me mbjelljen dhe me trafikun e  kanabisit. Nuk jemi vetëm ne, por  janë edhe  institucionet ndërkombëtare dhe mediet që e e thonë këtë gjë. Zotëria tani flet për luftën e  kësaj qeverie ndaj kanabisit.  Tha se  vetëm opozita hedh  akuza absurde, por  kjo gazetë nuk është siç tha ministri, gazetë çfarëdo, por është “Corriere della Sera”. Ma gjeni pak se ku është këtu lufta  që  po bën ministria! “Shqipëria, serra e  drogës në Europë”. Ku është lufta që po bëjnë këta? 

Edhe një herë e përsëris: ne nuk jemi kundër policisë, sado t’i përsërisin këta format e mbrojtjes bajate. Ne jemi kundër atyre policëve, që dhunojnë ata që shesin duhan për bukën e gojës, ndërkohë lënë të livadhisin  trafikantët  e drogës. Çfarë t’u themi atyre në Shkodër? Lini duhanin! Mbillni kanabisin, sepse  kjo qeveri ju dhunon nëse punoni me djersën e ballit, nëse punoni ndershmërisht këta  ju dhunojnë! Si t’i quajmë ata  policë? Nuk janë policë. Jo, ajo pjesë që  është nën  urdhrat e këtyre janë banditë të veshur me uniformën e policisë. Edhe një herë: nuk flasim për pjesën e ndershme që këta  vetë e   fusin nëpër kurthe, e nxjerrin nëpër  prita, por po flasim  për ata që janë realisht banditë me uniformë policie,  që marrin 30%-shin për të mbjellë  fushat me kanabis, që i ruajnë, njoftojnë trafikantët, ndërkohë që prokuroria   apo Shërbimi Informativ   njoftojnë policinë  që t’i kapë. Për atë  lloj banditësh  flasim ne. Në fund,   sigurisht  që edhe ata nuk kanë faj, sepse banditët  janë këtu. I pari është Edi Rama dhe  këta ushtarët e tij.

Edmond Spaho – Faleminderit, zoti Paloka!

Fjalën a ka zoti Mediu.

Përgatitet zoti Myqerem Tafaj.

Fatmir Mediu -  Të nderuar kolegë deputetë,

Për fat të keq, Kuvendi i Shqipërisë çështjet  që kanë një rëndësi shumë të madhe, që janë në interes të vendit, shpesh i kthen në një debat  të pavlerë dhe kjo fillon  me ata që duhet të jenë më seriozë në këtë  çështje, siç është Kryeministri  apo vetë  përfaqësuesit  e  qeverisë. Anëtarësimi i Shqipërisë në BE është një sfidë jo vetëm e politikës, por e   gjithë shoqërisë shqiptare dhe një kontribut i cili duhet të vlerësojë  punën në vite, por edhe  reflektime. Kam dëgjuar refrenin e kohëve të fundit: “Opozita ka penguar”, “Ne kemi kërkuar hapjen e  negociatave për bisedime”. Të gjithë janë dëshmitarë dhe  të gjithë e dinë   se  nuk do të kishim asnjë rekomandim të sotëm nëse nuk do të kishte një konsensus  për reformën në drejtësi, për të miratuar ndryshimet kushtetuese. Dëgjova edhe kolegë që thanë: “Po pengoni, sepse i keni dërguar ligjet në Gjykatën Kushtetuese”. Po, të nderuar  kolegë deputetë, për të gjitha ato ligje, që  ne besojnë se krijojnë manipulime në pushtetin gjyqësor, kontroll politik të saj  dhe përdorjen e  gjyqësorit  për  interesa  politike,  do të kenë pa dyshim, jo vetëm kundërshtimin tonë në këtë sallë, por edhe  të gjithë procedurën brenda institucioneve shqiptare  për të denoncuar dhe për  të kërkuar  që ligjet të jenë në shërbim të së drejtës. Ku e  kemi çuar ligjin ? E kemi çuar  në Gjykatën Kushtetuese  të këtij vendi  që  ka autoritetin për të gjykuar kushtetutshmërinë e ligjeve, sepse nuk mund të  pranojmë që në këtë sallë të  votojmë  pa lexuar, por nuk mund të pranojmë edhe kur i kuptojmë problemet që janë të thella  dhe tentojnë të manipulojnë dhe të kontrollojnë, siç u nis reforma në drejtësi, që të mbyllim  sytë dhe të themi: duhet t’i miratojmë, sepse duhet të kalojmë lumin edhe kësaj radhe. Unë mendoj se sot kjo seancë duhet t’i kushtohej në mënyrë të veçantë diskutimit për atë çështje, të ngritjes   së komisionit  të hapjes  së dosjeve si  një çështje jashtëzakonisht e rëndësishme, që duhet të kishte një diskutim serioz  dhe të sinqertë nga të gjitha palët, si  një reflektim i përbashkët mbi të gjitha për faktin se të ish-  të përndjekurit  politikë kanë qenë ndër të rrallët, të paktët  që besuan dhe luftuan në një kohë kur shumë njerëz  humbën shpresën dhe  besimin, shumë të tjerë heshtën nën frikën e diktaturës  dhe të pushtetit, hallkave të tij. Diktatura ushtroi mbi ta pushkatimet, burgjet, internimet, konfiskimin dhe dhunën për t’i  mposhtur dhe nuk mundën t’i mposhtnin dot. Jo vetëm çdo histori e  tyre është  një histori e  gjallë për të vërtetën e historisë së dhimbshme të mijërave familjeve të kombit tonë, por është gjithashtu një mizori dhe shëmti e diktaturës komuniste dhe  nomenklaturës  së asaj kohe, por mbi të gjitha  është edhe një thirrje e fortë për ta  thënë dhe shkruar   historinë  në të vërtetën e  saj, të paktën këtu në këtë sallë ku vazhdohet ende të paragjykohet, një seancë më parë duke   etiketuar  në mënyrën më fyese dhe denigruese  ish- të përndjekurit politikë, ku një pjesë e tyre  kanë qenë pa dyshim përfaqësues  të Ballit Kombëtar, të Legalitetit, patriotë të ndershëm, duke vazhduar në të njëjtën mënyrë siç ka  bërë  propaganda  e diktaturës komuniste  për t’i njehsuar me armikun  apo me tradhtarin. Prandaj mendoj se e vërteta nuk  ka për të dalë për sa kohë  kjo sallë nuk do të zhvishet nga mentaliteti  për të etiketuar në mënyrë politike ata njerëz të cilët sakrifikuan   jetën e tyre   nëpër burgje dhe në kampet e përqendrimit. Ne kemi 25 vjet që flasim për ish-të përndjekurit politikë, por rrallë, për të mos thënë fare, kemi arritur  ta kuptojmë dhe  më tej të vlerësojmë kontributin e jashtëzakonshëm që ata kanë dhënë për shoqërinë tonë. 

Kush ishin këta  ish- të  përndjekur politikë? Të nderuar kolegë, ata ishin ndër njerëzit më të arsimuar nga familje fisnike, patriotike, themelues  të shtetit shqiptar, ata kishin kurajë të flisnin, bënë sakrificën e fundit për lirinë, të drejtën e fjalës  së lirë, për të drejtën e pronës, për demokracinë, për kombin tonë kur askush tjetër nuk guxoi të thoshte asnjë fjalë kundër regjimit komunist. Ata u ekzekutuan, familjet e  tyre u dënuan, fëmijë në djep u dërguan  në kampet  e përqendrimit, ata  e humbën jetën  e tyre, familjet, sepse  donin të jetonin të lirë. Ata janë simbol i rezistencës dhe i frymëzimit, pikërisht të atyre njerëzve që e duan lirinë, ata njerëz përcillnin  në çdo moment  fjalën e Zotit, dashurisë për të, për njëri-tjetrin dhe për kombin si qëllimi kryesor  i jetës së tyre. Vetëm diktatura  komuniste dhe komunistët shqiptarë vranë njerëzit e Zotit, i persekutuan: katolikë, myslimanë, ortodoksë, bektashinj, qindra njerëz të fesë, shkatërruan institucionet fetare me një qëllim të vetëm, që të mos kishte asnjë marrëdhënie tjetër  përveçse  me ideologjinë e tyre. Shumë pak mund të kujtojnë apo të kuptojnë se çfarë i bënte ish- të përndjekurit politikë të shkonin drejt  sakrificës ekstreme.  
Pra, ishte pikërisht ky besim, jeta që ata e donin, liria, që nuk ia falën as pushteti i diktaturës komuniste, e për më pak hipokrizisë dhe talljes së sotme politike.

I theksova këto për disa arsye. Së pari, sepse në Shqipëri ka shumë të rinj, të cilët e shikojnë këtë si një histori të kaluar, dhe nuk e dinë se ç’ka ndodhur, këtë sakrificë e dhimbje shqiptare. Sepse, për fat të keq, historia shqiptare shtrembërohet edhe sot dhe nuk shkruhet me të vërtetën e saj.

Së dyti, pushteti i sotëm, në mënyra nga më të ndryshmet, ka shprehur një revansh të qartë, të përditshëm, për të rikthyer në forma nga më të ndryshmet glorifikimin e historisë së komunizmit. Jo pa qëllim anatemohen këta njëzet e pesë vjet, duke mos u marrë me të kaluarën e para njëzet e pesë vjetëve. Në emër të gjoja luftës kundër komunizmit, ndërtohen muze për Enver Hoxhën, bunkerë e piramida, dekorime të kriminelëve dhe të persekutorëve të regjimit komunist, me fotografi të diktatorit në krah të qeveritarëve tanë dhe me deklarime të atyre që vijnë pikërisht nga këto persekutime, se janë krenarë nga vijnë dhe për atë që ka ndodhur në këtë vend.

Bunkeri ndërtohet në mes të Tiranës, dhe merret si një simbol i kujtimit dhe i vlerësimit të të përndjekurve politikë. Por ky vend ka histori shumë më të fuqishme, ku shteti mund të investonte për të treguar të vërtetën për të përndjekurit politikë, të kujtohen për Burrelin, Spaçin, Shtyllasin, Grabianin e shumë e shumë vende të tjera, të cilat kanë qenë pikërisht vendet ku janë persekutuar, shkatërruar familjet e të përndjekurve politikë.

Së treti, edhe për një fakt: sepse asnjë nga ata që u pushkatua apo u internua, është gjallë apo ka vdekur, nuk do ta pranonte dhe nuk e pranon këtë hipokrizi të politikës së këtij pushteti.

Së katërti, pa dyshim për të reflektuar edhe vetë, edhe me kolegët e mi të djathtë: a kemi bërë atë që duhet? A i kemi vlerësuar realisht, mbështetur dhe integruar politikisht dhe institucionalisht të përndjekurit, të cilët janë shtylla kryesore dhe kurrizore e së djathtës, që e deshën lirinë dhe u sakrifikuan në atë kohë, kur shumë nuk e kishin kurajën as t’i shihnin në sy e t’i përshëndesnin.

Së pesti, për arsyen se çfarë duhet të bëjmë sot, së bashku për të korrigjuar këtë realitet, përballë manipulimit, përbuzjes dhe hipokrizisë së pushtetit të majtë, i cili nuk synon vetëm kontrollin ideologjik, por edhe financiar e politik të shoqërisë, të shkatërrojë çdo qëndrim të djathtë për lirinë e për jetën dhe të ofrojë si të vetmen alternativë pazarin, manipulimin, pushtetin dhe korrupsionin e pushtetit, që do të ishte fundi i padiskutueshëm jo vetëm i së djathtës, por i shoqërisë shqiptare.

Së gjashti, duhet patjetër, dhe e kërkoj këtë si një mundësi për të rritur ndërgjegjen kombëtare, se nuk mund të mjaftohemi thjesht me ngritjen e një komisioni, me një ligj tërësisht jo të plotë dhe konfliktual të hapjes së dosjeve apo të bëhet me kompensimin financiar të tyre, sepse jeta dhe vuajtjet e tyre nuk kompensohen, por së pari duhet të fillojmë t’u themi me zë të lartë të vërtetën shqiptarëve e të lexojmë dhe t’u mësojmë fëmijëve tanë dhe vetes sonë historinë e vërtetë të këtij vendi.

Vuajtja dhe dhimbja e tyre, të nderuar kolegë deputetë, është një thirrje për të gjithë ne, për të vepruar e për të vendosur të drejtën e Zotit, lirinë dhe jetën, që s’ua ka falur kush dhe s’mund t’ua kontrollojë kush, në themel të gjykimit tonë, në themel të veprimit e të çdo ligji, çdo veprimi apo reforme në vendin tonë. Nuk mund të lëmë peng të varfërisë, korrupsionit, krimit, kanabisit, shoqërinë shqiptare.

Ne duhet të pranojmë se kurrë nuk kemi bërë dhe kurrë nuk do të bëjmë mjaftueshëm për këtë grup shoqëror, për ata që luftuan kundër komunizmit, që sakrifikuan jetën e tyre dhe të familjeve të tyre në emër të lirisë, sepse janë ata, të cilëve ne u detyrohemi pafundësisht, arsye për të cilën nuk mund t’i lëmë robër, edhe sot, të këtij manipulimi bajat, që duan të bëjnë. 

Ne nuk jemi në gjendje t’u kthejmë të përndjekurve politikë atë që humbën, nuk u kthejmë dot, pa dyshim, vitet e kaluara në burg, lirinë që e humbën, ne nuk jemi në gjendje t’i bëjmë të harrojnë dhimbjet e shkaktuara nga ferri komunist për qindra e mijëra familjarë, që nuk jetojnë më, por ne duhet të gjejmë mënyra që ata vetë, por njëkohësisht familjarët e tyre, bijtë e bijat e tyre, njerëz të mrekullueshëm, të kenë mundësi të përfaqësohen këtu në Kuvendin e Shqipërisë, të kenë mundësi të jenë drejtues të institucioneve të këtij vendi, e të mos shpërfillen, të injorohen apo të përbuzen, siç ka ndodhur deri më sot.

Mbi të gjitha, kolegë deputetë, ka pasur diskutime, e duhet t’u japim fund një mungese të moralit të këtij Kuvendi, të politikës shqiptare. Ne duhet të dënojmë diktatorin Enver Hoxha me një qëndrim të qartë të parlamentit shqiptar, si iniciatorin, administratorin dhe zbatuesin e sistemit të egër të diktaturës komuniste, që shkaktoi gjithë këto vuajtje. Po për turpin e këtij Kuvendi dhe të historisë sonë, ai akoma është heroi i popullit.

Ne duhet të vendosim, të kontrollojmë dhe të heqim dekoratat për të gjithë persekutorët e kohës së komunizmit.

Të nderuar kolegë, e thashë: ata janë një dëshmi e gjallë, por janë dëshmi edhe të atyre, të cilët i kanë persekutuar dhe masakruar. Në atë kohë shumë prokurorë dhe hetues, në fillimet e viteve ’90, nën presionin e ndryshimeve demokratike kishin një shfajësim të vetëm. Thoshin: “Nuk kishim ç’të bënim, se për fat të keq ky ishte sistemi”. Pjesa më e madhe e tyre ishin ata që persekutuan intelektualë të shquar, ndërmjet të cilëve njerëz të Zotit si At Zef Pllumi, Osman Kazazi, Enriko Veizi e qindra e qindra e mijëra të tjerë të tjerë, familjarë të ndershëm e patriotë të këtij vendi. 

Fisnikëria dhe korrektesa e të përndjekurve politikë, nga kjo politikë u konsiderua shpesh si dobësi, sepse sigurimi filloi ta përfliste përsëri jetën e tyre, pse jo të rikthehet në pushtet e të kontrollojë përsëri, t’i dënojë përsëri, t’i përbuzë përsëri. 

Prandaj duhet t’i lëmë lojërat politike dhe të vendosim njëherë e përgjithmonë, që t’i japim mundësi, të paktën shoqërisë shqiptare, që të shikojë të vërtetën. Ne duhet të bëjmë publike të gjitha dokumentet që dëshmojnë krimet e regjimit komunist, nga të gjitha institucionet e përndjekjes e të bindjes politike, Sigurimit të Shtetit, prokurorisë, gjykatave, Komisionit të Deportimit e të Internimit. Duhet të rihapim dosjet e ish-bashkëpunëtorëve të Sigurimit të Shtetit, sidomos për politikën, që të mos e kenë për nder, siç ndodh rëndom, por të mos jenë pjesë e vendimmarrjeve të këtij vendi, për sa kohë kanë cenuar lirinë dhe të drejtën, për sa kohë kanë persekutuar, masakruar dhe vrarë mijëra familje të ndershme.

Administrata publike dhe qendrore, po ashtu duhet të jetë pjesë e këtij kontrolli, për gjykimin tim edhe një pjesë e atyre që kanë mundësi të përçojnë zërin e qytetarëve nëpërmjet medieve.

Ligji i dosjeve i miratuar nga maxhoranca nuk kërkoi dhe nuk kërkon që të zbardhë të vërtetën, e nuk besoj se edhe ky komision do ta bëjë atë, po përndryshe mendoj se ka tentuar të thellojë një konflikt brenda të përndjekurve politikë. Uroj dhe shpresoj që të jem i gabuar, por kam bindjen se duhet hartuar një strategji kombëtare, për të eliminuar pasojat e asaj çfarë ka ndodhur për gjysmë shekulli në Shqipëri, dhe të detyrojmë të gjitha institucionet publike për të përmbushur të gjitha detyrimet ligjore lidhur me statusin e të përndjekurve politikë, duke mundësuar integrimin, arsimimin, punësimin, strehimin, kompensimin në një kohë sa më të shpejtë, me përcaktimin për fondit e gjetjes së personave të zhdukur e të vrarë pa gjyq për arsye politike. të paktën t’u japim mundësi familjeve, që të dinë se ku i kanë eshtrat e të afërmve të tyre. 

Të organizojmë një fushatë për të rritur ndërgjegjësimin e kësaj shoqërie, në lidhje me krimet e kryera në emër të ideologjisë komuniste, duke parë në mënyrë fillestare e duke u thelluar edhe në tekstet shkollore, shpalljen e një dite kombëtare të përkujtimit të viktimave të komunizmit, hapjen e muzeve realë, që tregojnë historinë e vërtetë dhe jo të manipuluar, duke përfshirë kthimin në muze të burgjeve të tmerrshme politike, ngritjen e monumenteve në nderim të shqiptarëve që u vranë dhe u persekutuan për kundërshtimin e regjimit totalitar.

Atëherë shumë amerikanë dhe europianë do të vinin ta mësonin këtë të vërtetë këtu në Shqipëri, e jo në muze të manipuluara, por realisht atje ku ka ndodhur shfrytëzimi, vuajtja, persekutimi, vrasja e njerëzve të lirisë e të Zotit.

Ne duhet të ndërmarrim iniciativa së bashku me të përndjekurit politikë, për heqjen e neneve absurde të veprave të qëllimshme, të vendosur nga nomenklatura komuniste, për të dënuar të përndjekurit, për të cilat ligji nuk u mundëson sot kompensim financiar.

Ne duhet të organizojmë me të gjithë njerëzit e dijes në vendin tonë, historianë dhe ekspertë të pavarur, që të intensifikojnë kërkimet për të identifikuar objektivisht e për të rishikuar historinë tonë.

Në duhet të propozojmë një strategji kombëtare, ku parlament, ky Kuvend, për të eliminuar pasojat e gjysmë shekullit të regjimit komunist në Shqipëri, në bazë të rezolutës që është miratuar në vitin 2006 në këtë parlament, votuar kundër nga maxhoranca e sotme. T’i kërkojmë, nëpërmjet një  bashkëpunimi permanent me të gjithë të burgosurit politikë, të gjitha institucioneve të qeverisë, për të përmbushur të gjitha detyrimet ligjore në lidhje me statusin e ish-të përndjekurve politikë, duke asistuar çdo individ, rast pas rasti.

Ne, së bashku, duhet të ndërmarrim patjetër edhe nisma të tjera, të nderuar kolegë të djathtë. E thashë: historia nuk mbaron as me kompensimin financiar e as me manipulimin e hapjes së dosjeve.

Ka disa që thonë se koha ka ndryshuar, se të përndjekurit politikë nuk janë më as të majtë e as të djathtë. Të nderuar kolegë, të përndjekurit politikë janë të djathtë, as për ndonjë emër, as për ndonjë parti, as se duam apo nuk duam ne. Të përndjekurit politikë janë të djathtë, sepse janë njerëz që kërkojnë dhe duan lirinë, po ashtu edhe familjet e tyre. Të përndjekurit politikë janë të djathtë, sepse mendojnë se kanë forcën personale për të ndërtuar të ardhmen e familjeve të tyre, por është detyra jonë për t’i vlerësuar si pjesë e qenësishme, jo thjesht me tubimet e me angazhimet tona politike, por pikërisht për t’u përcjellë atyre mundësinë, për t’u dhënë shansin që të jenë të përfaqësuar sa më denjësisht në Kuvendin e Shqipërisë, për të kërkuar e për të vendosur të drejtën, së bashku me të gjithë ne.

Më lejoni ta mbyll fjalën time duke sjellë në vëmendjen tuaj se si diktatura komuniste dhe tirania e sotme e kësaj maxhorance nuk kanë shumë dallime të mëdha. Ata kërkojnë kontrollin e shoqërisë nëpërmjet frikës, nëpërmjet varfërisë, kontrollin politik nëpërmjet monopoleve ekonomike, korrupsionit e krimit. Kjo është ajo që po e vendos sot në gjunjë shoqërinë shqiptare, krimi, frika, korrupsioni, të mbështetura nga qeveria.

Të gjithë shqiptarët, e në mënyrë të veçantë brezi i ri, duhet të gjejnë forcën personale dhe vullnetin për të thyer ciklin e manipulimi të këtij pushteti, të krimit, të korrupsionit, të varfërisë, të dhunës, të frikës, e sidomos të largimit masiv, eksodit masiv të njerëzve më aktivë të kësaj shoqërie, të cilët kanë vetëm një qëllim nga mbrapa. Nën gjykimin tim është një zhvillim i qëllimshëm, për ta mposhtur shoqërinë shqiptare, për ta lënë atë në pamundësi reagimi. 

Nëse nuk veprojmë sot, të nderuar kolegë deputetë të së djathtës, do të përballemi me fatkeqësi akoma më të mëdha, jo vetëm ekonomike e shoqërore, por në vështirësi shumë të mëdha për të garantuar lirinë tonë. 

Faleminderit!

Edmond Spaho – Faleminderit, zoti Mediu!

Fjalën e ka zoti Myqerem Tafaj.

Myqerem Tafaj – I nderuar zoti nënkryetar e drejtues i seancës, zoti Spaho,

Të nderuar kolegë, 

Të nderuar qytetarë,

Në fillim të diskutimit tim dëshiroj të flas për çështjen që kemi sot në rendin e ditës, pikërisht për ngritjen e Autoritetit të Hapjes së Dosjeve ose i njohur ndryshe, siç përcaktohet në ligj, si Autoriteti për Informimin mbi Dokumentet e ish-Sigurimit të Shtetit. Dëshiroj të diskutoj pikërisht për këtë qëndrim përjashtues, për këtë qasje përjashtuese të maxhorancës ndaj opozitës për ngritjen e një autoriteti kaq të rëndësishëm.

Ju po kërkoni të ngrini një autoritet, që do të hapë dosjet e ish-Sigurimit e të diktaturës, duke përjashtuar opozitën, duke përjashtuar forcat opozitare, Partinë Demokratike, e cila lindi nga Lëvizja e Dhjetorit, që përmbysi diktaturën në dhjetor të vitit 1990. 

Paradoksi është se një maxhorancë e lindur nga Partia e Punës kërkon të krijojë vetë një autoritet, i cili do të shqyrtoka krimet e kryera nga diktatura e nga levat e saj, ish-Sigurimi famëkeq i Shtetit apo dhe levat e tjera.

Ku e gjeni ju si maxhorancë të drejtën për ta bërë këtë, kur edhe tani, 26 vjet pas rrëzimit të diktaturës, nuk u keni kërkuar ndjesë shqiptarëve për krimet makabre që bëri diktatura komuniste në Shqipëri?!

Të nderuar kolegë,

Përjashtimi i opozitës nga pjesëmarrja në këtë autoritet tregon qartë se ju nuk keni interes real, as për të hapur dosjet e ish-Sigurimit të Shtetit dhe as për atë lustracion, të cilin, në fakt, e kërkoi opozita kur u miratua paketa e reformës në drejtësi, si pjesë e procesit të vetingut të gjyqtarëve dhe prokurorëve.

Ju e nxorët tani nga varri këtë ligj gjysmak, të cilin e miratuat vetë thjesht për hapjen e dosjeve. Ndërkohë,  ne jua bëmë të qartë qëndrimin tonë që  ky ligj ishte krejtësisht i pamjaftueshëm, të cilin e harruat, por po e nxirrni tani nga varri. Tani po bëni sikur doni vërtet ta zbatoni këtë ligj për vetingun e gjyqtarëve dhe prokurorëve. Po kush ju beson se doni vërtet të bëni një veting për lidhjet e prokurorëve dhe gjyqtarëve me ish-Sigurimin famëkeq të Shtetit, kur ju keni thirrur për të përgatitur platformat e quasireformave tuaja, madje edhe të reformës në drejtësi, eksponentë që kanë qenë tërësisht në shërbim të doktrinës represive të diktaturës komuniste? Nuk u beson njeri, sepse ju jeni, në të vërtetë, të interesuar për ta harruar diktaturën.

Si mund të jeni të besueshëm ju, kur në kohën e qeverisjes suaj keni dekoruar individë, të cilët kanë qenë pjesë e organeve represive të diktaturës komuniste? 

Ju nuk keni interes për zbardhjen e krimeve, të pasojave të komunizmit dhe për dekomunistizimin e Shqipërisë. Ju keni interes që ato krime të harrohen. Harresa është shërbimi më i madh që mund t‘i bëjmë sot diktaturës komuniste, e cila sundoi për 45 vjet në Shqipëri. Dhe kjo nuk duhet të ndodhë në asnjë rast.

Në vende të ndryshme postkomuniste janë ndjekur politika të caktuara të përballjes me të shkuarën komuniste. Në shumë prej tyre shpesh është shtruar edhe pyetja: a duhet t’i heqim një vijë dhe të mbyllet çështja e së kaluarës, ose më saktë përballja me të kaluarën e diktaturës komuniste? Një qasje e tillë nuk është pranuar në asnjë vend. Lidhur me këtë pyetje, më lejoni të citoj një historian gjerman Hans Ulrich Wehler, i cili, kur u pyet nëse duhet të hiqej një vijë dhe të mbyllej historia e RDGJ-së, ai u përgjigj: “Jo, kjo do të ishte fatale. Për fat të mirë, dëgjohet rrallë një gjë e tillë (pra kjo pyetje) në publik, duke përjashtuar  disa eksponentë të ish-Partisë Socialiste të RDGJ-së. Natyrisht, ata do të dëshironin shumë që republika e tyre e vogël vrasëse të mos ishte më në fokus. Por kjo nuk do të ndodhë. RDGJ-ja ishte një regjim vrasës që mori shumë jetë njerëzish. Nuk ka asnjë arsye që të lihet në harresë. Nuk mund të bëhet fjalë për vënien e një vijë mbyllëse. Është tejet e domosdoshme një përballje intensive me të kaluarën e RDGJ-së. Pasojat e këtij regjimi janë jo vetëm ato që kanë ndodhur në Bitterfeld (një qytezë ku u zhvillua demonstrata e madhe opozitare e 17 qershorit 1953), por shfaqen edhe në gjithë shoqërinë e këtij vendi (është fjala për RDGJ-në) dhe do të jenë prezente për disa dekada”.

Citati i mësipërm i referohet RDGJ-së, një vendi ish-komunist, i cili për nga përmasat e diktaturës as nuk mund të krahasohet me diktaturën komuniste të Shqipërisë. Por përmbajtja e këtij citati flet shumë për faktin se përse dekomunistizimi është kaq jetik për të ardhmen e vendit tonë, që synon integrimin sa më të shpejtë në familjen europiane. Njohja e thellë e të shkuarës së periudhës së diktaturës në Shqipëri është e domosdoshme, në mënyrë që komunizmi dhe çdo diktaturë tjetër të mos kenë asnjë mundësi të rikthehen apo të bëhen kërcënuese për vendin tonë.

Në këtë kontekst,  është e mjaftueshme të kujtojmë fotot e diktatorit Hoxha, të cilat ju shoqërojnë ju si maxhorancë në festimet te Varrezat e Dëshmorëve të Kombit apo nëpër rrethe, apo të kujtojmë këto dekorimet e ish-eksponentëve të organeve represive të kohës së diktaturës, ku kuptohet edhe qasja juaj reale ndaj së kaluarës komuniste të vendit. 

Të nderuar kolegë,

Le të vihemi për një moment në rolin e të rinjve, të cilët nuk e kanë përjetuar diktaturën komuniste. Nuk janë pak, por rreth 1/3-ta e popullsisë së vendit, në mos më shumë, që nuk e kanë jetuar atë regjim. Këtu është e gjithë shtresa e shoqërisë, që kanë lindur pas vitit ‘90-të, ose kanë qenë nën moshën 7-8 vjeç ose 9-10 vjeç deri në ‘90-të, dhe praktikisht nuk mund ta realizonin apo ta perceptonin se çfarë ishte vërtet kjo diktaturë. Sa i njeh brezi i ri krimet e diktaturës komuniste në Shqipëri?! Shumë pak. Që këtu kuptohet se cilat janë përmasat e mosnjohjes së krimeve dhe pasojave të diktaturës komuniste në Shqipëri.

Lumturimi i 38 martirëve, klerikëve katolikë, para 10 ditësh në Shkodër ishte edhe një rast që brezi ynë i ri të kuptojë me mirë përmasat e krimeve të diktaturës komuniste ndaj klerit dhe besimit fetar në vendin tonë.

Të rinjtë nuk do të kuptojnë kurrë, në një formë ose tjetër, se pse u persekutua gati 1\3 e popullsisë; pse u pushkatuan pa gjyq intelektualë të shquar; pse shkrimtarë, si Havzi Nela, u varën në litar dhe pse u ekzekutuan të rinj në kufi në ditët e fundit të diktaturës; pse u ndalua feja me Kushtetutë dhe u shkatërruan nga themelet objektet e kultit; pse u mohua prona dhe vendi iu nënshtrua një kolektivizmi ekstrem; pse vdisnin nga uria dhe ushqyerja e pakët fëmijët 0-1 vjeç; pse u ndërtuan 700 mijë bunkerë, në vend të apartamenteve të banimit apo objekteve social-kulturore; pse televizionet e huaja ishin të ndaluara e plot pasoja të tjera të panumërta, që shkatërruan njeriun, shoqërinë dhe vendin në tërësi.

Gjatë qeverisjes së PD-së janë ndërmarrë hapa seriozë për njohjen dhe dënimin e krimeve të diktaturës komuniste. Shqipëria ishte vendi i parë në Europën ish-komuniste që miratoi, menjëherë pas zgjedhjeve të vitit 1992, një ligj për gjenocidin gjatë diktaturës komuniste. Por ky ligj nuk u zbatua gjatë qeverisjes së majtë.

Qeverisja e PD-së, gjatë këtyre 25 vjetve, ka ndërmarrë masa konkrete për integrimin e ish-të përsekutuarëve politikë. Po përmend vetëm një masë, që ka të bëjë me shkollimin e fëmijëve të të përndjekurve: u janë dhënë 22 000 kuota të veçanta studimi dhe janë përjashtuar nga tarifat e studimeve universitare.

Gjatë qeverisjes së PD-së u ngrit një institucion për zbardhjen e krimeve dhe të pasojave të komunizmit, Instituti i Studimit të Krimeve dhe Pasojave të Komunizmit në Shqipëri, një institucion që i shërben dekomunistizimit të vendit. Ky institut, në fakt, nuk po mbështetet nga qeveria e tanishme, sepse paragjykohet, ngaqë u ngrit në periudhën e qeverisjes së PD-së.

Edhe pse ka vetëm rreth 7-8 vjet që është krijuar, Instituti i Studimit të Krimeve dhe Pasojave të Komunizmit, ka botuar disa vëllime veprash, ku dokumentohen dhe ndriçohen për publikun krimet makabre të komunizmit. Kjo punë e mirë e këtij Instituti po mbështetet kryesisht nga fondacionet e huaja, siç është fondacioni “Konrad Adenauer”.  Kjo qeveri e mbështet atë me pikatore, duke e paragjykuar atë.

Madje, qeveria tani ka ndërmarrë një iniciativë për të krijuar një gjoja institut tjetër, me anë të të cilit ju, si maxhorancë, synoni të zbukuroni historinë e Partisë Komuniste dhe, në fakt, përmes këtij instituti të ri, që po kërkoni të krijoni, synoni të zbehni rolin e Institutit të Studimit të Krimeve dhe Pasojave të Komunizmit. 

Çdo qytetar e kupton shumë mirë shkakun. Çdo botim i këtij instituti zbardh vetëm një paragraf të krimeve të pasojave të komunizmit. 

Në këtë kontekst, unë u bëj thirrje fondacioneve të huaja, që veprojnë në Shqipëri ta mbështesin këtë Institut, i cili i shërben zbardhjes së krimeve dhe të pasojave të komunizmit në Shqipëri.

U bëj thirrje kolegëve të maxhorancës të tërhiqen nga ngritja e njëanshme e Autoritetit të Hapjes së Dosjeve dhe nga vënia e tij nën kontrollin e qeverisë dhe të çdo ekzekutivi që do të vijë më pas! Lëreni këtë autoritet të jetë realisht i pavarur dhe të punojë në mënyrë objektive, që të jetë i besueshëm për shqiptarët. Përndryshe, ky nuk do të ishte një autoritet që do të hapte dosjet as për gjyqtarët, as për prokurorët dhe as për njeri, por do të ishte një autoritet që do të mbyllte dosjet dhe do të hiqte këtë vijë të historisë së të shkuarës. 

Të nderuar kolegë, 

Ne duhet të pranojmë që për shtresën e të persekutuarëve politikë nuk është bërë sa duhet. Sot jemi në një stad krejt tjetër, jemi në vitin 2016. Kjo shtresë e të persekutuarëve ka përfaqësues me një nivel të lartë arsimimi, madje edhe në universitetet e huaja më prestigjioze. Sot, shtresa e të persekutuarëve ka potencial njerëzor dhe burime njerëzore,  të cilat mund ta përfaqësojnë me dinjitet në çdo nivel politik, në çdo nivel të administratës publike, në të gjithë sektorin publik, në ekzekutiv, natyrisht edhe në fushën akademike.


Në përfundim të fjalës sime, do të ndalem te një çështje që e kam ngritur edhe javën e kaluar, tek ajo e disa familjeve që vuajnë edhe sot e kësaj dite nga përmbytja në qendër të Babrrusë, shumë afër Tiranës. Janë rreth 50 familje, kryesisht rome, të cilat emergjencat civile përpara 10 ditëve i hoqën nga lagjja e Bregut të Lumit dhe i sistemuan në palestrën e shkollës “Gramoz Palushi”, në qendër të Babrrusë. Gjendja e tyre është e rëndë. Sot ata nuk mund të kthehen në shtëpitë e tyre, sepse i kanë ende shtëpitë të mbushura me të gjitha mbetjet që solli lumi kur u përmbytën. Pra, faktikisht, ata nuk mund të kthehen aty. Ushqimi për ta po sigurohet nga përpjekjet që po bën Bashkia e Kamzës në bashkëpunim me shoqatat bamirëse në vend. Por kjo nuk është një çështje e një ditë, e dy ditëve apo  pesë ditëve, por është një çështje që kërkon një zgjidhje afatgjatë. Për këto 50 familje që janë 200 qytetarë, ku ka fëmijë, të moshuar dhe të sëmurë, duhet të gjendet një zgjidhje afatgjatë. Këto familje nuk mund të kthehen në ato shtëpi, se ato shtëpi janë krejtësisht të pabanueshme, sepse edhe shiu më i vogël po të bjerë, përmbyten. Prandaj, unë i bëj thirrje qeverisë të ndërhyjë dhe të gjejë një zgjidhje afatgjatë. Përndryshe, këto familje janë në mëshirë të fatit. E thashë edhe një herë dhe po e them që nuk është vetëm çështja e ushqimit të tyre, por është, mbi të gjitha, çështja e banimit, sepse në atë palestër ata janë në kushte mizerable, në mungesë totale të kushteve minimale higjienike. Por ju edhe këtë radhë nuk e shpallët gjendjen e emergjencës civile dhe nuk keni ku t’i gjeni fondet për t’i zhdëmtuar. Në këta tre vjet, më të gjitha përmbytjet që kanë ndodhur, nuk keni zhdëmtuar asnjë banor, asnjë familje të përmbytur në lagjet përgjatë lumit të Tiranës, në lagjet e Bashkisë së Kamzës. Po ashtu dhe në të gjithë Shqipërinë. 

Nuk keni zhdëmtuar as edhe një fermer, të cilëve shkoni dhe u thoni të shkojnë të sigurohen. A ka ndonjë shoqëri sigurimi që mund të sigurojë një fermë, e cila ndodhet në një zonë, që kërcënohet gjithmonë nga përmbytja? Natyrisht që nuk ka. Nuk është vetëm çështja e zhdëmtimit të fermerëve nga përmbytjet, por ka edhe gjëra të tjera. Filloi në Veri dhe po përhapet edhe në Shqipërinë e Mesme, në mënyrë të veçantë në qarkun e Elbasanit, por edhe në atë të Tiranës, Dermatoza Nodulare, e cila po u dëmton shumë fermerëve blegtorinë. Cili është shkaku? Shkaku është shumë i thjeshtë: janë rreth 500 mijë krerë gjedhë në Shqipëri dhe duheshin rreth 500 mijë vaksina, por, në fakt, janë blerë 240 mijë vaksina. Në rast se ato nuk do të vaksinohen, destinacioni do të jetë dëmtimi i tyre. Kush do t’i zhdëmtojë?! Deri tani fermerët e Kukësit, ku plasi kjo sëmundje për herë të parë, nuk janë zhdëmtuar. Prandaj, nuk është thjesht çështja e zhdëmtimit të familjeve dhe fermerëve të përmbytur, por janë masat rutinë që duhet të merren, siç është rasti i kësaj sëmundjeje në blegtori. E njëjta gjë vlen edhe për bizneset në autostradën Tiranë-Durrës, në segmentin Tiranë-Vorë. Kush do t’i zhdëmtojë ato miliona euro dëme, të shkaktuara nga përmbytjet që ndodhën për herë të parë për shkak të palmave? 

Jemi në fazën e diskutimit të buxhetit të vitit 2017 dhe ju, si qeveri, keni një gjë në dorë: të mos i shkurtoni fondet për emergjencat, por të shkurtoni fondet për luksin, ato 25 milionë dollarë që keni parashikuar për luksin, dhe të rrisni fondet për emergjencat, në mënyrë që qytetarëve të varfër shqiptarë, të cilët përmbyten, t’u vini në ndihmë menjëherë, së pari, për kafshatën e bukës, pastaj për kushtet më minimale të jetesës.

Faleminderit!

Edmond Spaho – Faleminderit, zoti Tafaj!
Fjalën e ka zoti Ben Blushi, si folësi i fundit për këtë projektligj.

Ben Blushi – Faleminderit, zoti drejtues i seancës!

Besoj se sot është rasti dhe mbetet ende për të thënë dy fjalë për ligjin e dosjeve, autoriteti i të cilit do të votohet pak në vonë në këtë Kuvend.

Pyetja që kemi të gjithë ne sot nuk është vetëm se cili do të jetë autoriteti, pavarësisht se ky debat është bërë nga palët në Kuvend, dhe besoj se është i pamjaftueshëm për arsye që do t’i them më poshtë, por nëse ky autoritet ka autoritet për të hapur dosjet. Unë them që jo. 

Edhe ligji që u miratua para 2 vjetësh, i cili, në fakt, parashikonte që autoriteti shtetëror, që votohet sot në Kuvend për të hapur dosjet e kohës së komunizmit, duhet të ishte miratuar jo më vonë se 30 ditë nga dalja e ligjit, apo jo?! Flasim për prillin e vitit 2015. Ky 30-ditëshi ka skaduar me kohë, pra e ngrenë autoritetin edhe sot, në shkelje të ligjit. Nuk është vetëm kjo arsyeja pse unë nuk besoj, megjithëse dikur e kam votuar këtë ligj. Pse nuk besoj sot se dosjet nuk do të hapen përsëri? Nuk mjafton cilësia e ligjit apo politizimi që iu bë autoritetit, që do të votohet sot, për të kuptuar se dy palë në këtë parlament, ata që ishin dhe këta që janë sot, nuk kanë asnjë vullnet për t’i hapur dosjet. Edhe sot e interpretuan çështjen e dosjeve si një kapital apo si një instrument për ta ndëshkuar respektivisht kundërshtarin. Edhe një herë po ju pyes sot: a do të hapen dosjet?

E lexova sot përsëri ligjin. Ligji i jep mundësi autoritetit të dosjeve të jetë totalisht selektiv. Në fakt, po krijojmë një instrument selektiviteti për të hapur dosjen për disa dhe për të mbyllur dosjet për disa të tjerë. Kjo është arsyeja pse palët në parlament nuk u morën vesh se cilët do të jenë 5 anëtarët e propozuar që do të përbëjnë autoritetin e hapjes së dosjeve. 

Sigurisht, sot më lindi pyetja: a ka ndonjë autoritet prej tyre? Asnjë! Nuk dua të merrem personalisht me asnjë prej njerëzve që janë propozuar dhe as nga kanë ardhur ata. Nuk ka asnjë personalitet, pra duhet të ishin historianë, ikona të mendimit politik në Shqipëri, njerëz, fjala e të cilëve peshon. Për fat të keq, nuk janë të tillë. Nja dy tre prej tyre janë burokratë dhe ky nuk është një proces i thjeshtë burokratik. Nuk po ndërtojmë një bibliotekë, ku shkon gjithkush dhe merr librin e tij. Në fakt, kështu duhet të ishte. Pra, duhet të ishte një bibliotekë dosjesh, ku secili shkon dhe shikon dosjen e tij dhe shikon ata që mund t’i kenë bërë dëm, sepse kjo ishte e vetmja mundësi që, pas pothuajse 25 vjetësh, kjo klasë politike mund të jepte një shtysë dhe të shprehte një keqardhje për kaq shumë viktima, të cilat, në emër të dosjeve dhe në emër të Sigurimit të Shtetit, janë persekutuar apo u është shkatërruar jeta, qoftë edhe nga një spiunim banal. Por si u zgjodhën këta që vijnë sot?! Më vjen keq t’jua them, sepse unë nuk dua ta politizoj, sepse mbase dhe nuk ka arsye të politizohet, por është një përzgjedhje totalisht politike dhe, sa herë që ka pasur zgjedhje politike, ke arsye të besosh apo të dyshosh, në fakt, të dyshosh se dikush, pra ai që i përzgjedh, do të mbyllë diçka dhe do të hapë kanatat për diçka tjetër. Pse e them këtë sot?! Sepse ky shtet ka një raport shumë të keq, jo vetëm prej 25 vjetësh, sepse kjo nuk diskutohet, por ndoshta edhe prej 100 vjetësh, po të doni, me dokumentet publike. Imagjinoni sikur të shkojë dikush nesër të kërkojë dosjen e tij se çfarë torture do të jetë me këtë autoritet që po ndërtoni sot, jo vetëm për shkak të politizimit të autoritetit, por për shkak të mungesës totale të traditës dhe mirëkuptimit që ky shtet ka kur vjen puna për të marrë dokumentin që të takon. Po të doni po ju jap nja dy raste sesi i trajtojmë ne njerëzit kur ata duan të marrin dokumentet që i meritojnë. Një prej tyre jam vetë dhe po ua them këtë rast. Nga ky parlament apo kjo shumicë, që sot do të zgjedhë autoritetin publik të hapjeve së dosjeve, është zgjedhur ndoshta para 2 vjetësh një zonjë, që quhet avokatja e Shtetit. Para rreth 1 muaj (unë jam deputet i Kuvendit të Shqipërisë) iu drejtova kësaj zonje për të marrë një dokument, për të cilin isha i interesuar, sepse në Kuvend u hap një debat dhe unë isha i interesuar të merrja një dokument. Si palë, iu drejtova avokates së Shtetit, por ende nuk më ka dhënë përgjigje mua, që jam deputet i Kuvendit të Shqipërisë dhe ka rrezik që kam votuar për atë, por nuk e mbaj mend, por nuk ka rëndësi kjo. Tani, imagjinoni një njeri të thjeshtë nga Tepelena, nga Librazhdi, nga Vlora apo nga Tropoja që shkon për të marrë një dokument publik! Kush do t’i përfillë këta? Këta që do t’i votoni ju sot, që vijnë me arrogancë për të selektuar apo për të fshirë dosjet? Jua tregova rastin tim. Kjo avokatja e Shtetit, që mbron eventualisht shtetin nga mijëra konflikte, nuk më ka dhënë ende përgjigje zyrtare për një dokument, që më takon dhe të cilin e kam firmosur vetë, sepse nuk kërkova ndonjë sekret, por një letër që e kam firmosur vetë dikur, të cilën e posedon ajo dhe nuk ma jep. Pse nuk ma jep? A e dini ju?! Jua them unë: sepse nuk jam rilindës. Po. Çdo rilindës mediokër në këtë sallë mund të kishte marrë jo atë, por edhe sekrete më të mëdha. Pra, ky autoriteti që do të hapë dosjet, do të bëjë transparencë për shqiptarët?! Unë nuk e besoj këtë, sepse nuk ju ka mbetur minimumi i respektit, për t’i respektuar dhe për t’i mirëkuptuar ata që janë në nevojë dhe që për shkak të taksave që paguajnë dhe të moralit të një shteti dhe të Kushtetutës, duhet të marrin çfarë u takon. 

Doni një rast tjetër, që më bën të dyshoj se asnjë dokument shtetëror nuk ruhet, nuk konservohet dhe nuk respektohet?! Mësuesja ime e letërsisë, arsimtare në gjimnazet e Tiranës, në vitin 1992, si shumë shqiptarë të tjerë, iku në emigracion dhe erdhi para 3 muajve në parlament duke qarë. Çfarë ke, i thashë?! Kam 20 vjet në emigracion dhe kam ardhur të marr sigurimet shoqërore, pra që shteti im të provojë se deri në vitin 1991 kam punuar për këtë shtet dhe për këtë arsye të marr pensionin që më takon. Sipas shtetit shqiptar, i cili nuk ia ka dhënë ende asaj pensionin që meriton, sepse ajo deri në vitin 1991 mund të ketë rreth 20 vjet punë në arsim, nuk ekziston dhe nuk rezulton që ky njeri, që sot është emigrant dhe shteti ku është emigrant i paguan sot pension, shtetit në të cilin ka punuar 20 vjet dhe ka mësuar kushedi sa breza fëmijësh, përfshirë këtu dhe veten time, të ketë punuar deri në vitin 1991. U interesova edhe për këtë rast dhe i mora në telefon ata që duhet të merrja. U thashë: “A ka mundësi t’i jepni kësaj zonje dëshminë që ka punuar si mësuese dhe meriton të paguhet dhe të përfitojë sigurim shoqëror, pra shtesën e pensionit, sipas pagës dhe meritës që ka bërë?” Ende nuk ia kanë gjetur. Është zhdukur. Pra, kemi fshirë punën e një njeriu, ndoshta 20 vjet, në arsim. Por sa janë si ajo?! Cili autoritet përgjigjet që i ka fshirë asaj punën për 20 vjet dhe pensionin e 20 vjetëve. Ky autoriteti, që ju e votoni politikisht sot, do të bëjë hapje transparente dhe të arsyeshme të dosjeve?! Unë nuk e besoj këtë gjë, sepse, për fat të keq, interesat e shtetasve të Republikës së Shqipërisë po nëpërkëmben dhe nuk ka terror më të madh për një shqiptar në çdo fshat apo çdo bashki të Shqipërisë, sepse ka të bëjë me një zyrë shteti, me të cilën ka të drejtë të shkojë, sepse paguan taksa për ata që punojnë aty. Kjo nuk ka për të ndodhur as me autoritetin... Nuk dua ta paragjykoj, por fakti që e zgjidhën në mënyrë të politizuar më krijon shumë dyshime se nuk ka për të funksionuar dhe nuk dua të flas në parlament, ashtu siç flasin sot 90% e shqiptarëve. Pyetini 90% të shqiptarëve, pavarësisht se për kë votojnë ata: a ka njeri që beson se kjo klasë politike ka interes të hapë dosjet? Kush do t’i hapë? Saliri, që e kishte në dorë, apo dëliri që tha sot: “Nuk ju takon juve të merrni një anëtar të autoritetit të hapjes së dosjeve”? Mund të kishte të drejtë të thoshte kështu. Mund të kishte të drejtë të fliste, ashtu siç foli, por jo në kushtet që këtë e parashikojnë morali dhe ligji, sepse kush është ai që thotë: “Ty të takon, por unë nuk ta jap”?! Pse?! Sepse kam 71 vota. Kjo është e padrejtë dhe e paragjykon punën e këtij komisioni. E dini se çfarë mendojnë sot 90% e shqiptarëve?! Që jo vetëm që nuk do të hapim dosjet, jo që procesi i hapjes së dosjes do të jetë totalisht selektiv dhe i politizuar, por edhe më shumë se kaq. Jua them, po të doni. Ju mendoni se do t’ju besojnë shqiptarët?! Kur nuk hapëm dosjet e 50 vjetëve diktaturë, do t’i hapim dosjet e 30 vjetëve xhungël kapitaliste! A e beson njeri këtë?! Nga kjo fillon morali i ndërtimit të një shteti serioz. Mund t’i kishim hapur dosjet e diktaturës, sigurisht pa penalizuar njeri, përveç atyre që mund të kenë bërë krime. Kur nuk hapëm ato dosje, kush e beson se ne me reformën në drejtësi do të hapim dosjet e këtyre 25 vjetëve? Ne nuk bëmë drejtësi kur e kishim mundësinë, për ata që kanë qeverisur para nesh, nga ’45-’91-shin, do të bëkemi drejtësi popullore apo të drejtësi të kualifikuar me reformën në drejtësi për dosjet e këtyre 25 vjetëve! Askush nuk e beson. Kjo është arsyeja që më bind se ky parlament është totalisht joproduktiv dhe çdo normë që kalon nuk e zbaton. Prandaj kam arsye të besoj, e kam thënë disa herë, se ky parlament është projektuar për të mos bërë asnjë punë dhe për të mos ndërtuar asnjë normë dhe për të mos e marrë parasysh asnjëherë moralin publik dhe nevojën e këtij morali, i cili kërkon, pa dyshim, drejtësi, ndëshkim dhe përcaktim normash ligjore, që mund t’i japin gjithsecilit atë që meriton, por nuk mund t’i japë kurrë qeverisë më shumë të drejta se popullit apo çdo qytetari të Republikës ë Shqipërisë. Prandaj them se ju mund ta kaloni një ligj për dosjet, ashtu siç e keni kaluar, edhe mund ta votoni autoritetin që bën të mundur hapjen e dosjeve, por do të jetë totalisht i pabesueshëm dhe nuk ju beson njeri që po hapni një bunker, por nuk hapni dot dosjen e atyre që bënë bunkerin. Kjo nuk ka kuptim! Pra, hapim bunkerin e Enverit, por nuk hapim dosjet e Enverit! A mund të ndodhë kjo? Kjo nuk mund të ndodhë. Hapën bunkerët që ka bërë Enveri në bulevard, edhe Shtëpinë me Gjethe, pavarësisht se janë shumë të shëmtuar, si ky bunkeri në mes të Tiranës, që donin ta prishnin këta me kaçavida dhe me dalta, që është i tmerrshëm. Është një katastrofë që kompleksi më i bukur që ka Shqipëria, i cili, për fat, u trashëgua dhe nuk u prish, pavarësisht vetëmohimit të punës rilindëse në 3 vjet apo në 20 vjet për ta shkatërruar dhe për ta bojatisur, të prishet kështu. Ke ndërtuar një bunker të tmerrshëm aty, hyrjen mund ta kishe bërë në një mënyrë tjetër, por jo me një bunker, se ata na kanë lodhur. 

Po çfarë rëndësie ka kjo? Nuk është kjo arsyeja për të cilën jam duke folur. Ai po thotë, dhe këtu dua ta mbyll, se nuk ka kuptim të hapim bunkerët dhe të mos hapim dosjet mbi të cilat janë ndërtuar bunkerët, kështu që votojeni këtë. Ju prapë jeni duke bërë një gjë për zgjedhjet, për t’u vënë një stik, një kalim, se ju keni bërë reformë. Cilat janë reformat? Reforma e hapjes së dosjeve? Asgjë. Reforma e pensioneve? E dështuar. Reforma në energjetikë? Po, sigurisht paguan më shumë i varfri se i pasuri. Reforma në drejtësi? Absolutisht, vetëm reformë nuk mund të quhet. Cila është reformë? Reforma e hapjes së dosjeve?

Ka vetëm një mundësi që ky vend të reformohet, të hapen dosjet tuaja dhe dosjet e të gjithëve në këtë parlament për këta 25 vjetët e fundit dhe të mos merremi më me 80 vjetët, por me këta 25 vjet. Çfarë ka ndodhur dhe si është abuzuar Shqipëria në këta 25 vjet. Kjo është dosja kryesore që presin shqiptarët të marrin vesh nga të gjithë ne.
(Drejtimin e merr zonja Leskaj)

Valentina Leskaj – Fjalën e ka deputetja Mesila Doda.

Të përgatitet zoti Spaho.

Mesila Doda – Të nderuara zonja deputete,

Të nderuar zotërinj deputetë,

Ky Kuvend është i pabesë dhe sot nuk po kryhet asgjë tjetër përveçse pabesia e radhës, për këtë po shpenzohen të gjitha energjitë negative që gëzohen, për fat të keq, me shumicë në këtë sallë, ku po luhet një teatër i shëmtuar.

Jeni të gjitha palët në një sofër, atje ku keni bërë gati gostinë me çorbën e prishur.

Të gjitha fjalimet e sotme, kundërshtitë, përplasjet, pasqyrimi i mirë apo i keq i situatës së vështirë që po kalon vendi kanë vetëm një qëllim: askush në këtë parlament nuk dëshiron që të funksionojë ligji i hapjes të dosjeve. As keni dashur, as doni, as do të doni që kjo të ndodhë dhe që Shqipëria përfundimisht të ndërtojë një mur me të kaluarën e vet, të marr një qëndrim moral në përballje me të kaluarën e saj.

Ju i keni të mbushura skuadrat tuaja dingas me ish-komunistë, me ish-funksionarë diktature, me ish-hetues famëkeq dhe spiunë, ndaj nuk doni që të hapen petët e këtij lakrori të keq, asnjëri nuk do, prandaj është krijuar gjithë ky tension në parlament.

Ju nuk e keni sherrin me njëri-tjetrin, e keni me të gjithë shtresën e qytetarëve të thjeshtë që duan të vënë në paqe ndërgjegjen e tyre me të shkuarën, që duan të mbyllin këtë kapitull një herë e mirë në këtë vend. E keni sherrin me ata që u persekutuan, me ata që kërkojnë të zbulojnë persekutorët dhe bashkëpunëtorët. E keni sherrin me shëronjësit e ndërgjegjes kombëtare. Ju dëshironi që të qëndrojnë ende të gjithë në një batak, në gjirizin e historisë.

Ligjërata e sotme është më shumë se hipokrizi, nga të gjithë krahët e politikës. Ka mbi dy vjet që ky ligj qëndron, ja ashtu, në dosje, i pazbatuar. Nuk ka pasur asnjë seancë të këtij parlamenti në të cilën unë nuk kam folur dhe të mos kem kërkuar që ky ligj të fillonte zbatimin. Në të vërtetë nuk ishte ky ligji që unë solla, ka një qenë një ligj tjetër, i cili kërkonte hapjen radikale të të gjitha dosjeve dhe veçanërisht largimin e njerëzve, të cilët kishin probleme me të kaluarën, por ju luajtët shurdhin. Sot të gjithë në këtë parlament po luani qorrin. Një gjë duhet ta dini dhe duhet ta dinë të gjithë mirë: ata që na ndjekin, ata që na votojnë nuk janë as shurdhë, as qorra, nuk janë as të marrë që t’i merrni ju për budallenj. Është kaq e rëndomtë dhe banale kjo sjellje paçavure sa ky parlament po bëhet gazi i botës.

Ne ju sollëm një ligj në Kuvend, jua solla unë dhe zoti Idrizi, së bashku me organizatat e ish-të persekutuarve, me Organizatën e të Drejtave të Njeriut, Studentët e Dhjetorit. Po çfarë ndodhi?

Kërcyet sikur ju pati ngrënë miza. Kryeministri solli me rrëmbim një tjetër ligj në parlament vetëm të zbuste atë që sollëm ne, përdori diktaturën e kartonit dhe polli një gjysmagjel. Tani gjysmagjeli ka mbetur ende në vezë, sepse edhe atë nuk doni ta kaloni dhe bëni sikur jeni me nerva, grindeni që të gjeni një sebep për ta përmbysur këtë sallë, sepse ju nuk doni të votoni! Nuk do të votojë asnjëri krah! Nuk doni të merret njeri me të shkuarën tuaj komuniste dhe bashkëpunëtore të së kaluarës.

Ndërkohë, në këtë parlament ka ndodhur një akt tjetër, keni miratuar një rezolutë që ka lidhje me krimet e komunizmit dhe të gjithë në këtë parlament bënë sikur qanë për klerikët e pushkatuar, ndërkohë që ishte fund e krye një farsë. A e dini pse? Sepse xhelatët e këtyre njerëzve ende sot janë të dekoruar me medalje mirënjohjeje nga ky vend. Ju keni të depozituar në këtë parlament ligjin  që po ashtu kemi sjellë përpara më shumë se një viti e gjysmë dhe që kërkon heqjen e këtyre medaljeve, duke gjykuar mbi bazën e aktivitetit që ka pasur një njeri në të kaluarën e tij. Çfarë ka ndodhur? Me një akt të paprecedentë e keni kaluar në Këshillin e Legjislacionit, një këshill i cili ka mbi 5 vjet që nuk është mbledhur dhe asnjëra nga palët, as këta këtej që bëjnë sikur qajnë dhe as këta këtej që bëjnë sikur qeshin nuk paraqitet në Këshillin e Legjislacionit. Kam dërguar tri letra te Kryetari i Kuvendit dhe i kam deklaruar se po shkelet çdo procedurë parlamentare dhe ende sot nuk ka asnjë përgjigje. A e dini pse është shkelur procedura parlamentare? Procedura parlamentare është shkelur sepse ende dhëmbin titujt e medaljeve të nderit në gjoksin e xhelatëve. Ndaj sot është e kotë të bëni sikur qani për të persekutuarit, për klerikët e pushkatuar, për klerikët e torturuar, i keni me medalje nderi të gjithë ata që janë xhelatë dhe që i kanë robëruar, i kanë torturuar si mos më keq.

A ju dhimbsen ende medaljet e shokut Enver dhe shokut Hysni? Po a keni turp në këtë parlament? Sot që ngriheni e gjëmoni për integrimin europian, qani ende hallin e shokut Ramiz dhe të shoqes Nexhmije? Kam frikë se kaq të madh sa e bëni zullumin, e bëni se keni vrarë moralin, keni vrarë ndërgjegjen, keni vrarë besimin dhe frikën ndaj mëkatit.

Të nderuar kolegë të këtij parlamenti,

Unë jam studente e Dhjetorit dhe jam në politikë për pak gjëra. Kam hyrë me dy qëllime kryesore: shembjen e komunizmit dhe bërjen e Shqipërisë si gjithë Europa.  

Në atë kohë unë kam qenë esëll, kemi qenë esëll unë dhe miqtë e mi të kësaj udhe të vështirë. Ju që jeni sot këtu dhe nxirrni yçkla, që herë bëni sikur nuk kuptoheni me njëri-tjetrin, herë bëni sikur ngecni ligjet nëpër këshilla dhe komisione që nuk ekzistojnë apo që  nuk janë mbledhur ndonjëherë në këta 8 vjet, ju jeni të dehurit e vërtetë të këtij sistemi. Ju ka dehur helmi i mëkatit që mbani mbi supe. Këtë mëkat mbajeni ju, jo ne që nuk kemi asnjë lidhje me këtë.

Paçi faqen e zezë!

Valentina Leskaj – Faleminderit!

Fjalën e ka zoti Spaho.

Edmond Spaho – Faleminderit zonja drejtuese e seancës!

Pavarësisht se jemi në projektligjin “Për Kodin Hekurudhor”, si mjaft kolegë edhe unë do të flas për pikën që vjen pas Kodit Hekurudhor, për emërimin e autoritetit “Për hapjen e dosjeve të ish-Sigurimit të Shtetit”. Ky vendim është në zbatim të kërkesave të ligjit që kemi miratuar rreth 1 vit e gjysmë përpara “Për hapjen e dosjeve të ish-Sigurimit të Shtetit”. Më në fund, pas 25 vjetësh që kemi rrëzuar diktaturën, të fundit nga të gjitha vendet e ish-Europës Lindore, duket sikur po e vëmë këtë proces në rrugën e duhur, por them se kjo është dukja, pasi realiteti është krejt ndryshe.

Ky autoritet do të ngrihet duke pasur 5 anëtarë në përbërjen e tij: 1 e propozon Këshilli i Ministrave, 2 nga Kuvendi i Shqipërisë, 1 nga shoqëria civile dhe 1 nga të përndjekurit politikë. Zonja Doda, kur diskutoi tha: ky parlament është i pabesë. Ashtu është vërtet, por nuk duhet ta përfshijmë të gjithë parlamentin, por vetëm këtë gjysmën në krahun e majtë. E them këtë, pasi para 1 muaji me dëshirën për ta shtyrë përpara procesin e ngritjes së autoritetit dhe hapjes të dosjeve që t’i shërbejë edhe të ashtuquajturës reformë në drejtësi me të cilën lidhet nëpërmjet ligjit të vetingut, por edhe zgjedhjeve të ardhshme të parlamentare dhe jo vetëm zgjedhjeve të ardhshme, ku duhen verifikuar të gjithë ata që do të kandidojnë, kontaktova me zotin Balla, madje edhe me zotin Ruçi dhe u propozova që të procedojmë në mënyrë të tillë që të sigurohet pjesëmarrja e spektrit politik të të dy krahëve, edhe e maxhorancës, edhe e opozitës. 

Zoti Balla dhe zoti Ruçi ranë dakord që një prej dy kandidatëve të Kuvendit të propozoheshin një nga opozita dhe një nga maxhoranca. Po kështu, ramë dakord që të dy krahët të mbështesnin një prej kandidatëve të propozuar nga shoqëria civile dhe nga Shoqatat e të përndjekurve politikë, pasi të katërta këto kandidatura duhet të mbështeten edhe nga firmat e 28 deputetëve të Kuvendit të Shqipërisë.  Me të thënë, me të bërë. Në harkun e dy ditëve opozita depozitoi, e mbështetur nga 28 firma, kandidatin e shoqërisë civile, sikurse propozoi një prej kandidatëve të listës së verifikuar nga Kuvendi si kandidat të sajin. 

A është i politizuar procesi? Procesi mund të jetë i politizuar, sepse dëgjova edhe diskutimet e kolegëve, por jo nga opozita, pasi kandidati që ne kemi mbështetur për një nga dy vendet e Kuvendit të Shqipërisë nuk është produkt i opozitës, është kandidaturë e vetofruar, i cili ka kaluar procesin e dëgjimit në Kuvendin e Shqipërisë, si dhe të verifikimit dhe ka marrë certifikatën e sigurisë. Ai ka kaluar dy herë në Komisionin e Ligjeve duke marrë miratimin e këtij komisioni. Më duket i çuditshëm sot qëndrimi i Kryeministrit Rama, i cili thotë se kandidatura e ardhur nga opozita është e papërshtatshme. Mbi ç’baza e thotë ai këtë? Si qenka e papërshtatshme kur ka kaluar në filtrat e Kuvendit të Shqipërisë, ka plotësuar kriteret e ligjit, është miratuar dy herë nga Komisioni i Ligjeve? Kush i tha zotit Rama që kandidati i propozuar është pa shkollë? Dëgjoni sugjerimet e dikujt që arsimimin e tij e ka gjysmak. Zotëria ka dy fakultete, ka mbaruar Fakultetin e Historisë dhe të Juridikut dhe për më shumë ka edhe masterin të mbrojtur në Universitetin e Prishtinës dhe është magjistër. Pse nuk i pëlqen zotit Rama që të jetë magjistër i Universitetit të Prishtinës? Nga kush e do? Të jetë i Universitetit të Beogradit? Ai vlen për të? Në këtë mënyrë Rama denigron figurën e një individi që vjen nga një familje shumë e shquar, kur thotë se nuk është i përndjekur politik, nuk ka të bëjë fare me klasën e të përndjekurve politikë dhe ia thotë atij, gjyshi i të cilit është vrarë nga komunistët; ia thotë atij, xhaxhai i të cilit ka vdekur në burgjet e Goli Otokut; ia thotë atij, të cilin shteti shqiptar e ka dekoruar me medalje me motivacionin: “Trim dhe patriot i shquar që dha jetën për një Shqipëri të lirë dhe të bashkuar”. 

Pra, zoti Rama, ju nuk e keni me kandidatin, sepse kandidati i plotëson të gjitha kriteret, kandidati nuk është rrjedhojë e një procesi politik të iniciuar nga Partia Demokratike, është i vetofruar dhe i ka kaluar të gjitha hallkat në Kuvend. Ju nuk doni kandidat të pavarur që nuk të dëgjon ty, ju doni kandidatin që t’i jepni urdhra, sikundër e keni paravendosur në krye të këtij autoriteti zëvendësministren tuaj dhe keni marrë si kandidatura të Kuvendit dy njerëz nga oborri i Partisë Socialiste. Kjo është pavarësia dhe shqetësimi që ju keni për të “krijuar” një autoritet profesional, i cili do të mund të hapë dosjet e Sigurimit. 

Me sa duket edhe kandidatura tjetër e propozuar nga shoqatat e të përndjekurve duhet të jetë manipuluar nëpërmjet lidhjeve që Kryeministri ka me një grup të caktuar atje, me nderet që u ka bërë, pasi shoqatat e të përndjekurve edhe sot në aktivitetin që realizuan përpara Kuvendit, ngritën shqetësimin që nuk janë pyetur dhe nuk janë marrë propozime nga ata, për kandidatin që hyn në emër të shoqatave të të përndjekurve politikë.

Ku e ka hallin Kryeministri? Përveç hallit për moshapjen e dosjeve ka edhe një kleçkë te ligji për vetingun: me insistimin e opozitës, kur u diskutua ligji  i vetingut është  vënë një nen, që kërkon që komisionerët  e vetingut, të cilët do të kalojnë nëpër filtra të gjithë gjykatësit dhe prokurorët, të verifikohen  për lidhjet me të shkuarën, nëse kanë qenë pjesë e aparatit të diktaturës dhe  e Sigurimit të Shtetit. Edi Rama do që një kontingjent  të tillë ta fusë te vetingu, t’i bëjë komisionerë të vetingut, që këta të diktojnë pastaj  se cilët gjykatës dhe cilët prokurorë do të jenë në sistemin e tij të  ri të drejtësisë. Këtu fle lepuri. 

Një koleg i  maxhorancës më tha kur filloi debati për Kodin Hekurudhor: “Është për të qeshur, se kemi Kodin Hekurudhor dhe nuk kemi hekurudhë.” I thashë se kishte  të drejtë, por është për të vënë duart në kokë që dosjet po i hap bija e Partisë së Punës. Ajo e ka marrë  dhe e ka monopolizuar procesin  dhe do ta zhvillojë, ashtu siç do ajo. Partia e Punës i shkroi dosjet e atyre që i vrau, i përndoqi, i burgosi, i internoi, që u mori edhe  jetët e të afërmve të tyre, do  të  hapë dosjet dhe do të administrojë procesin. Kjo është çudia më e madhe dhe gjëra të tilla ndodhin vetëm në Shqipëri. Në krye të këtij  procesi të hapjes së dosjeve është Kryeministri, i biri i Kristaq Ramës dhe nipi i Spiro Kolekës, njëri nga të cilët ka dosjen e dënimit të intelektualëve dhe artistëve të Shqipërisë, tjetri ishte nomenklaturë e diktaturës, anëtar i byrosë politike, i cili i detyroi për 40 vjet shqiptarët të  jetojnë në apartamente 40 m2. 

Rama  refuzoi ta përfshinte opozitën në procesin  e hapjes së dosjeve, sepse ai është  Zoti që të jep bukë, ujë dhe të gjitha. Ai tha se refuzonte të na përfshinte ne. Pse na refuzon? Na refuzon,  sepse do të hapen dosjet e të atit dhe të dajës, për bëmat që kanë bërë në komunizëm. Do të duhet që një pjesë e dosjeve të fshihen, të zhduken dhe të grisen, sepse ata që kanë lidhje me komunizmin,  do t’i bëjë komisionerë  për ligjin e vetingut për të cilin rreh gjoksin çdo ditë nga mëngjesi deri në darkë në Shqipëri dhe në Amerikë dhe  po tregon çdo ditë se dëshiron ta kapë  dhe ta kontrollojë, sepse  do të ndërtojë një sistem drejtësie vetëm në shërbim të tij dhe të klanit të tij. 

Pasi të ngrejë autoritetin, do të ngrejë edhe sekretariatin e tij dhe nëse do të ishin të gjallë  Nevzat Haznedari dhe  Sulo Gradeci, do t’i vinin këshilltarë pranë atij autoriteti, që t’i ndihmonin këta njerëz t’i hapnin sa më mirë dosjet dhe t’i bënin sa më transparente ato, që t’i njoftonin të gjithë të interesuarit se çfarë u  bëri Partia e Punës dhe Sigurimi i Shtetit, madje  të informonin edhe opinionin  publik. 

Më vjen çudi kur një sërë intelektualësh, të cilët i përkasin pjesës së të  përndjekurve politikë, që kanë hequr nëpër burgje dhe në internime, nuk është ngritur dhe nuk ka  denoncuar  këtë ngjarje të pashembullt, që hapja e dosjeve po kthehet në një farsë të turpshme dhe po i lihet  në dorë Partisë së Punës dhe pjellës së saj, Partisë Socialiste dhe ish-drejtuesve të Sigurimit të Shtetit. Të njëjtën gjë mund  ta them për një  aradhë të tërë opinionistësh, intelektualësh,  mendimtarësh të shquar, që çdo ditë në televizionet që ka kapur Kryeministri,  flasin për të gjitha çuditë e botës, por vetëm për këtë çështje nuk flasin dhe i mbajnë  të fshehur edhe emrat e atyre, që do të futen në këtë autoritet. Ja, kjo është transparenca e Kryeministrit  në  ngritjen e autoritetit. 

E kuptoj edhe  zhgënjimin e miqve tanë gjermanë, të cilët u ofruan dhe dhanë ekspertizë dhe eksperiencë që ligji të bëhej në  përputhje me praktikën e tyre në Gjermani. Sot po shohim të veprohet njëlloj, sikur  stafi të hapte dosjet e veta, duke vënë në krye ish-sigurimsat.

Nuk e  kuptoj dot as qëndrimin e mjaft kolegëve të së majtës, megjithëse jam i bindur që ka edhe njerëz me  integritet, të cilët nuk ndihen dhe heshtin para uzurpimit që po i bën  këtij autoriteti  Kryeministri për interesat e tij. Është e turpshme që vetëm në një vend  si Shqipëria, të ndodhë që partia që krijoi dosjet dhe burgosi njerëzit, të marrë përsipër edhe  procesin e hapjes së dosjeve dhe të rrahë gjoksin  për reformën, për revolucionin  që po kryen. Me sa duket kjo është Shqipëria, ku e keqja  është shtruar këmbëkryq dhe reagimi ka vdekur, por ne nuk do të jemi pjesë e kësaj farse, e kësaj maskarade që  zhvillohet në Kuvendin e Shqipërisë për procesin e hapjes së dosjeve. Për rrjedhojë, nuk do të marrim  pjesë në votimin e këtij autoriteti  të turpshëm.

Faleminderit!

Valentina Leskaj – Këtu përfundojnë diskutimet për Kodin Hekurudhor në Republikën e Shqipërisë.

Fillojmë me diskutimet në emër të grupeve parlamentare. Fjalën e ka deputeti Genc Pollo, në emër të Grupit Parlamentar të PD-së. Përgatitet deputeti Gledion Rehovica, në emër të Grupit Parlamentar të LSI-së.

Genc Pollo - Faleminderit, zonja drejtuese e seancës!

Zonja deputete, 

Zotërinj deputetë,

Po diskutojmë për Kodin Hekurudhor në Republikën e Shqipërisë. E dëgjova me vëmendje fjalën e Kryeministrit. Foli 24 minuta dhe 3 syresh, ua dedikoi hekurudhave. Ai tha se nuk është  ndërtuar asnjë hekurudhë këto 25 vjet. M’u kujtua  Pandi Majko, aso kohe kryeministër, të cilin e kam parë në televizion së bashku me një ambasador të një vendi donator, të fliste për rinovimin e një segmenti të rëndësishëm të hekurudhave shqiptare. Nuk e pashë  të reagonte, siç duket e kuptoi  pozitën, melagomaninë dhe historinë që fillon me  mua, por zoti Rama na dha një sihariq. Ai na tha se në prill të vitit të ardhshëm (kuptohet për herë të parë, pa marrë parasysh veprat e zotit  Majko apo të ndonjë tjetri), do të  ndërtohet  një segment hekurudhor. Ai nuk e sqaroi nëse do të jetë i ri apo ekzistues, por m’u kujtua që zoti Kryeministër 3,5 vjet më parë, po në këtë  sallë, ndërkohë që po shqyrtonim një  projektligj për shtretërit e lumenjve, na dha, gjithashtu, një sihariq.  Na tha që në qytetin e Beratit, në lumin Osum pranë tij, do të ndërtonin një ishull mbi të cilin do të kishte  ngrehina, hotele, kafene dhe qendra rekreative. 

Kur shkova në Berat, unë ashtu si dhe shumë prej jush, pashë  lart e poshtë për të dalluar ndonjë ishull në lumin Osum, se afati ishte brenda 4-vjeçarit të kësaj legjislature, por ishullin nuk e dallova. Nuk i vëmë  faj  personalisht zotit Rama, i cili ka një pikëpamje artistike haluçinante, por është tronditëse kur mendon që kjo  gjendje psikike mund të bëhet ngjitëse. Kam dëgjuar edhe zotin Peleshi, zëvendësin e tij, i cili është futur në politikë nga sipërmarrja. Ai ka drejtuar një bashki dhe mund të bisedojë normalisht me inxhinierë hidrologë, të cilët  mund t’i thonë që nuk mund të ndërtohet dot një ishull në lumin Osum, por edhe ai mbas të parit,  e premtoi  asokohe.

Të kthehemi te hekurudha. Unë shpresoj që ju, ashtu si unë, të jeni shëndoshë e mirë në prillin e vitit të ardhshëm dhe të shikojmë një ceremoni inaugurimi, por shpresoj më shumë, që të jemi shëndoshë e mirë dhe të  shohim ndonjë segment hekurudhor të ndërtuar apo të rindërtuar, në mënyrë të ndryshme nga  ishulli i Beratit.

Zonja dhe zotërinj,

Meqë edhe Edi Rama vetëm  kaq iu përmbajt  rendit të ditës, shpresoj që të ma falni përjashtimin edhe mua. Meqë i  dëgjoj me vëmendje kur flasin zotërinjtë  e qeverisë, bëra të njëjtën gjë  edhe  me ministrin e Brendshëm, Saimir Tahirin. Ai tha: “Ku e ka moralin  opozita, e cila  me deklaratat e saj kriminalizon policinë? Si  guxon ajo ta sulmojë në front Policinë e Shtetit?”

Çështja e etikës dhe e moralit është komplekse. Kur flet për të  tjerët, mund të flasësh çfarë të duash, por është mirë të kujtosh edhe çfarë ke bërë. Jo  se po pate bërë gabime, të  hiqet  apriori e drejta për të kritikuar atë që gabon sot, por bëhesh i besueshëm dhe  legjitim, kur  ke parë fillimisht nga vetja. Me sa më kujtohet, ishte pikërisht Saimir Tahiri, 9 vjet më parë, kur ndodhi fatkeqësia  me Gramoz Pashkon dhe të birin (madje ia kam përmendur këtë), me helikopterin  që e drejtonte  një i njohuri im personal,  një ushtarak  që ishte i tillë,  që kur ishte President Ramiz Alia. 

Saimir Tahiri, djalë i ri  i fondacionit “Qemal Stafa”, doli te  xhami i PS-së  dhe pretendoi se riparimi i helikopterit është bërë fals nga Garda, nga  ministria dhe se nuk ishte vulosur me vulë, por me një 5-lekësh. Këto pretendoi atëherë Saimir Tahiri, në një rast  fatkeq, makabër, në një rast, kur çdokush duhej të përmbante veten. 

Sot del dhe flet për sulmet kundër Policisë së  Shtetit! Të jemi të qartë, se nuk ka asnjeri nga opozita, që të  thotë se Policia e Shtetit është kriminale. Ajo është një forcë që duhet respektuar me të mirat dhe me të këqijat e saj, por ka pasur, zotërinj, një komision hetimor (i drejtuar nga deputetë të maxhorancës dhe të opozitës, dhe me zëvendëskryetar nga maxhoranca), i cili ka provuar me dokumente se ishin emëruar dyzina, që sot drejtojnë në qendër, nuk them që janë të gjithë (s’kam qejf ta them dhe nuk dua ta besoj), me të kaluar penale, të shkarkuar për të gjitha të këqijat e mundshme.

(Ndërhyrje pa mikrofon)

Sot  e kësaj dite na thotë  që mos ta kriminalizojmë Policinë e Shtetit, se ajo nuk ka faj. Në qoftë se  eprorët, sidomos eprorët politikë, nuk japin sinjale se ata që nuk janë  përzier duhet të tolerojnë mbjelljen masive të hashashit, ata që janë përfshirë nuk kanë nevojë për udhëzime të përgjithshme, se marrin instruksione  direkte. Prandaj, zonja dhe zotërinj, kjo është e vërteta dhe e drejta. Në qoftë se flitet  për një mbjellje masive, por edhe për shkatërrim, se është e vërtetë që u shkatërruan disa parcela, të cilat u mediatizuan shumë mirë, askush tani  nuk ka folur për korrjen e parë, por është folur vetëm për korrjen e dytë, vetëm kur shkatërrohet. Se çfarë mbetet, nuk e themi dot, por e dimë dhe burimet janë të shumta.

Mburreni me raporte ndërkombëtare, të cilat i referohen vitit 2015, ndërkohë që ende nuk kanë dalë ato të vitit 2016. Pavarësisht nga  aksionet e bëra, ajo që thuhet brenda dhe jashtë vendit nuk është mohimi i veprimit të  pjesshëm, që sipas Edi Ramës është 99,9% e rrënjëve dhe e sipërfaqes, por fakt është se kur arrestohen, dhe kjo nuk ndodh shpesh, arrestohen vetëm fshatarët, arrestohen vetëm rojtarët dhe asnjëherë bosët e mëdhenj, oligarkët e paprekshëm, të afërt me pushtetin, që xhirojnë miliona të ardhura nga shitjet. Ky është dallim i madh, sepse fshatarë, ushtarë dhe rojtarë në një vend të varfër mund të gjesh gjithmonë, është fatkeqësia e tyre, në qoftë se nuk preken ata që janë sipër. Nuk ka as edhe një rast kur qeveria, ministri i Brendshëm, Policia e Shtetit të kapë, të arrestojë, por edhe ta përmendë si fakt këtë detaj, në rast se duhet, si një demonstrim i vullnetit politik për ta luftuar nga koka problemin e madh të kanabizimit të vendit me pasoja të jashtëzakonshme sociale dhe ekonomike. E them këtë, jo se  nuk ka qenë problem përpara, por asnjëherë nuk kemi dëgjuar që të ikin masivisht të rinj nga puna në fshat (e rëndë siç është, me aq pak të ardhura sa sjell) dhe t’i dedikohen bimës së gjelbër në fusha dhe shpate kodrash. Nuk kemi dëgjuar asnjëherë që të mos ketë krahë pune për fabrikat që punojnë në fason, sepse gratë që punojnë atje fitojnë më shumë kur ndajnë bimën dhe thajnë gjethet e saj.

Prandaj, zonja e zotërinj, nuk do të ishte me vend për askënd që frontalisht të godiste një institucion të shtetit, përfshirë edhe policinë, dhe gjuha e urrejtjes jo vetëm nuk është e rekomandueshme, por është e dënueshme për këdo. Megjithatë, jemi në kontekstin e policisë dhe në kujtesën time, mbaj mend ’97-ën, mbaj mend 14 shtatorin e vitit 1998, mbaj mend edhe 21 janarin, në asnjë nga këto raste të vështira që ka kaluar shteti shqiptar post-komunist nuk kam dëgjuar pushtetarin kryesor të asaj kohe që para forcave të sigurisë të thotë: “Për ju krimi real është opozita”! E them këtë se në tre momente të vështira nuk kam dëgjuar as Sali Berishën, as Fatos Nanon ta përmendin në këtë mënyrë para policëve të mbledhur; e ka thënë këtë shtator Edi Rama. 

Duke manipuluar një citat, i ka nxitur policët dhe u ka thënë: “Krimi për ju është opozita”, këtë e keni edhe në website-in e Kryeministrisë, se kur e dëgjova nga media, mendova se do isha gabuar unë apo kishte lajthitur media. Jo, e keni në ligjëratë të drejtë edhe në faqen e Kryeministrisë! Një gjuhë urrejtjeje që vetëm një delirant mund ta bëjë! Kjo është çështja, zonja e zotërinj, ky është problemi! Kjo është koka e peshkut që duket se është qelbur! 

Zoti Kryeministër përmendi që opozita tenton të bëhet pengesë për integrimin europian. Kjo nuk është hera e parë që e thotë, as e fundit mendoj unë që do ta thotë, por ai nuk tha ndonjë rast të ngjashëm që opozita e sotme ka bërë si opozita e djeshme, gjithmonë në funksionin retrospektiv që përmenda për Saimir Tahirin.

Në një rast nuk është dërguar mesazh si ai abortit të të fejuarës së Roshit, që rezultoi i rremë, dhe kur u mor vesh sesi ishte dezinformuar, u bënë  qesharakë eurodeputetët socialistë. As edhe një rast i tillë nuk ka ndodhur, përkundrazi, është një qëndrim i qartë! 

Le të flasim pak për hapjen e negociatave. Unë mendoj se përsëri edhe zoti Rama, pas takimit me disa ministra të Jashtëm të vendeve të Bashkimit Europian, gjë pozitive kjo, deklaroi se është i sigurt miratimi apriori i rekomandimit të Komisionit. Besoj që është i gabuar dhe haluçinant, dhe nuk më vjen mirë të them për këtë, por ky është fakti. Dhe ajo që e dimë të gjithë, informacionin e kemi, do të konfirmohet pas katër  javësh, është që shansi i parë në rastin më fatlum që të merret vendimi për hapjen e negociatave është në dhjetor të vitit 2017, pra trembëdhjetë muaj më vonë. Në rastin normal, pra jo në rastin fatlum, do të jetë në maj të vitit 2018. Atëherë cili është interesi i Shqipërisë? Dhe këtu është fjala jo për miqtë e Edi Ramës, por për miqtë e Shqipërisë. Është që në këtë periudhë është e pashmangshme. 90%  e fajit të kësaj periudhe janë zullumet e kësaj qeverie, 10% mund të jenë problemet e brendshme të Bashkimit Europian. Pra, t’i vëmë gjërat në kandar: Çfarë është më e mirë për këtë vend, një carta bianca apo një kushtëzim i ndershëm, siç është vendosur që në fillim, i pesë prioriteteve, një prej të cilëve është administrata publike?  “I vetmi”, thoshte qeveria dhe deputetët e saj “ku kemi arritje dhe ka fjalë pozitive”. 

Por e vërteta për administratën publike, në mënyrën më të qartë u shpreh në atë bisedën e famshme, që ministri i Shëndetësisë mban me drejtorin e ISKSSH-së, Tropojë, me të cilin nuk ka fare lidhje institucionale dhe e heq nga puna për një shkak banal dhe partiak. Kjo është administrata publike në nivelin më të lartë të saj dhe ne flasim për krimin e organizuar! Të flasim për korrupsionin? Të flasim për të drejtat e njeriut, përfshirë edhe lirinë e medies? Kam përshtypjen se me ato prioritete jemi më keq sesa kemi qenë. 

Prandaj ndihmë reale, që t’i kthehem argumentit, do të ishte kushtëzimi korrekt për atë vit që mbetet, në mënyrë që të ketë një presion se ndoshta Shqipëria, si edhe vendet e tjera të Ballkanit, e ka të nevojshme presionin nga miqtë e saj europianë dhe amerikanë, në mënyrë që t’i arrijë ato gjëra që nuk janë mirë detyrimisht për qeverinë, por janë mirë për popullin e saj, për elektoratin, për votuesit, për taksapaguesit. 

Prandaj, zonja e zotërinj, kjo do të ishte gjëja më korrekte për t’u thënë.

Diçka të fundit që do të shtoja, se shikoj edhe Mimi Kodhelin në sallë. Mbaj mend që kur ishte në opozitë fliste për INSTAT-in dhe premtonte në emër të partisë së saj se do ta ndryshonte ligjin dhe atë INSTAT që falsifikonte shifrat, do ta kalonte në varësi të parlamentit.

Po vijnë zgjedhjet dhe asgjë e tillë nuk ka ndodhur, madje më mirë që nuk ka ndodhur, se ia thamë që është budallallëk, nuk bëhet ajo punë! Por pashë gazetën dje dhe vendin vakant të mbetur nga vdekja e të ndjerit drejtor, që u emërua pas zgjedhjeve, nuk e mori ndonjë personalitet i ardhur nga universiteti, nga fushat e përafërta, nga ndonjë think tank, por e mori një këshilltare e Kryeministrit. Pikërisht një emërim i tillë, nuk kam informacion për atë zonjë si është, por fakti që merr këshilltaren e tij...

(Ndërhyrje nga salla pa mikrofon.)

... kemi parë doktorë e profesorë që përthyhen si listelë, pa paragjykim, por kur për drejtorë të një instituti, besueshmëria e të cilit varet nga pavarësia e titullarit, kemi emërimin e një këshilltareje të Kryeministrit, çfarë mund të pretendojmë? E thashë këtë, sepse m’u kujtuan debatet e legjislaturës së shkuar, m’u kujtua edhe zonja që asokohe fliste për këto punë dhe nuk mendonte se do të merrej me ushtarë, oficerë, dhe zonja përsëri nuk e ka mendjen, por është edhe një rast, ashtu si edhe ishulli i Beratit mbi Osum, që tregon për gënjeshtrat e kësaj qeverie dhe për dështimin e saj të pashmangshëm.

Faleminderit!

Valentina Leskaj – Faleminderit!

Fjalën e ka deputeti Gledion Rehovica në emër të Lëvizjes Socialiste për Integrim. Të përgatitet zoti Shalsi në emër të Grupit Parlamentar të Partisë Socialiste.

Gledion Rehovica – E nderuara zonja drejtuese e seancës,

Të nderuar kolegë deputetë,

Sektori i transportit hekurudhor, pavarësisht përpjekjeve të vazhdueshme të kësaj qeverie për ta mbajtur në jetë, gjendet në një krizë të pashmangshme, krizë e cila vjen si pasojë e mbartjes së problematikave 25-vjeçare të sektorit, aq edhe si pasojë e konkurrencës së mjeteve të tjera alternative të transportit publik. Sidoqoftë, duhet 
që me një shqipe të pastër të pranojmë bashkërisht se transporti hekurudhor i ofruar sot shqiptarëve nuk është ai që shqiptarët meritojnë, nuk është as në nivelin e një qytetari europian apo i një vendi aspirant të BE-së. Si i tillë, kam konsideratën e plotë për përpjekjet dhe angazhimin maksimal të Ministrisë së Transportit për t’i qëndruar me seriozitetin e duhur kësaj situate në kufijtë e alarmantes.

Jemi dëshmitarë se si deri para pak kohësh infrastruktura e transportit hekurudhor dëmtohej nga vetë qytetarët e zonave përreth apo sesi vetë trenat shënjestroheshin nga ato pak qytetarë të papërgjegjshëm të të gjitha grupmoshave. 

Fryti i këtij serioziteti dhe kësaj qëndrueshmërie në vazhdimësi të këtyre përpjekjeve të panumërta që Ministria e Transporteve po bën, është edhe ky Kod i ri Hekurudhor që i serviret sot Kuvendit.

Sot si deputetë të këtij Kuvendi duhet ta pranojmë, gjithashtu, se krijimi i një kuadri ligjor të favorshëm dhe të qëndrueshëm për nxitjen e zhvillimit të transportit hekurudhor është një sfidë aspak e lehtë.

Deputetët e Kuvendit të Shqipërisë kanë në duar sot një projekt ambicioz dhe që jep garanci formale për efikasitetin në praktikë, për të krijuar kushtet ligjore bazë që sistemi i transportit hekurudhor të jetë efikas, i sigurt, i aksesueshëm nga të gjithë, miqësor me mjedisin dhe në përshtatje me kërkesat dhe direktivat.

Kodi Hekurudhor i Republikës së Shqipërisë del në zbatim të Planit Kombëtar të Integrimit Europian 2016-2020 dhe koordinohet me prioritetet e programit të qeverisë shqiptare për sektorin strategjik të transportit hekurudhor.

Për t’u theksuar është që ky projektligj vjen në përputhje me legjislacionin e Bashkimit Europian në fuqi, siç është parashikuar në masat ligjore afatshkurtra të Planit Kombëtar të Integrimit Europian.

Me sa e kam ndjekur të gjithë procesin, ndaj të njëjtën bindje me çfarë hartuesit shprehin në relacionin bashkëshoqërues se kjo nismë ligjore synon përgjigjen ndaj sfidave mbi bazë të drejtë, jo diskriminuese dhe transparente, që ka aktualisht sistemi hekurudhor shqiptar me rivitalizimin e sektorit të transportit hekurudhor dhe hapjen e tregut hekurudhor, krijimin e kushteve të kërkuara për ndarjen dhe ristrukturimin në drejtimin dhe në administrimin e subjekteve në sektorin e transportit hekurudhor; krijimin e autoriteteve kombëtare në sektorin hekurudhor dhe zbatimin e përforcimin e reformës së sektorit hekurudhor në Shqipëri. E thënë me fjalë të thjeshta, ky është një besim krejt pozitiv se përdorimi i sistemit hekurudhor për shërbime hekurudhore, vendase dhe ndërkombëtare; hapja e tregut hekurudhor në mënyrë të drejtë, jodiskriminuese dhe transparente; mbulimi i sistemit hekurudhor me kërkesat e sigurisë, përfshirë drejtimin, administrimin dhe kontrollin e sigurt të infrastrukturës hekurudhore dhe ndërveprimin e operimit të trafikut hekurudhor, si dhe krijimi i autoriteteve të reja kombëtare në sektorin hekurudhor e rrisin në standarde performance këtë sektor të ekonomisë shqiptare që, krahasuar me shumë të tjerë, mbetet ende pas. 

Këto ndryshime në Kodin e ri Hekurudhor i paraprijnë rivitalizimit dhe vënies në funksion të sistemit hekurudhor, i cili fillon brenda vitit të ardhshëm me nisjen e punimeve të segmentit hekurudhor Tiranë-Rinas-Durrës, për t’u shtrirë më pas në të gjithë territorin e Shqipërisë, duke vazhduar më tej me linjat ndërkombëtare. Kjo do të jetë një alternativë tjetër në tregun e transporteve dhe do të ndikojë ndjeshëm në lëvizjen e shpejtë dhe me kosto të ulët për qytetarët dhe mallrat brenda dhe jashtë territorit të Shqipërisë.

Prandaj, në emër të Grupit Parlamentar të Lëvizjes Socialiste për Integrim, duke theksuar konsideratat më pozitive ndaj Ministrisë së Transporteve për vizionin që ajo shfaq për këtë sektor të ekonomisë së vendit, i cili meriton të gjejë vëmendje dhe kujdes më të plotë, shprehim mbështetjen tonë dhe inkurajimin me votë që hekurudha shqiptare të prekë standardet e vendeve Perëndimore sa më parë të jetë e mundur, falë gjithë mbështetjes që mund të sigurojë përmes qeverisë shqiptare dhe prej sallës së këtij parlamenti.

Faleminderit!

Valentina Leskaj – Fjalën e ka zoti Shalsi në emër të Grupit Parlamentar të Partisë Socialiste dhe këtu mbyllen diskutimet për ditën e sotme.

Eduard Shalsi – E nderuara zonja drejtuese e seancës,

Të nderuar kolegë deputetë,


Ndërkohë që në tabelë vazhdon të shfaqet Kodi Hekurudhor, e konsideroj të domosdoshme që sot të mos flas fare për Kodin Hekurudhor, unë që kam kërkuar vazhdimisht respektimin e axhendës së parlamentit.

Sot ka ndodhur një ngjarje e shëmtuar, të nderuar kolegë deputetë.

Unë kam besuar dhe vazhdoj të besoj se mikpritja është një nga vlerat, cilësitë që ka karakterizuar shqiptarët. 

Sot në parlamentin shqiptar patëm të ftuar një zonjë të nderuar, përfaqësuese e asamblesë të parlamentit francez. Kjo zonjë nga viti 2002 ka qenë anëtare e Parlamentit Europian, ka mbajtur disa pozicione si ministre e Çështjeve Evropiane, e Punës, në Francë. Dhe sot, në një moment kur ne duhet të provonim se si i nderojmë miqtë, dhamë shfaqjen më të shëmtuar të mundshme. Si mund të flas unë sot për një çështje që në fakt është e rëndësishme, kur ndiej një përçmim të thellë për atë që ka ndodhur, një përbuzje për reagimin, një neveri dhe keqardhje të thellë që jam  pjesë e një parlamenti që sot dha shfaqjen më të shëmtuar të mundshme? 

Zonjë e nderuar, ajo që keni parë sot në parlament nuk është më e mira, por më e keqja jona. Unë do t’ju ftoj të gjithëve bashkë, jo thjesht të distancohemi, por ta dënojmë fort dhe me vendosmëri këtë që ndodhi sot.  Miqtë e mi, duhet të bëjmë përpjekje shumë më serioze për t’i kthyer dinjitetin e nëpërkëmbur këtij parlamenti nga disa personazhe, të cilët përveçse na skuqin, nuk  bëjnë asgjë tjetër. Në këto momente është rasti të reflektojmë dhe të dënojmë disa njerëz që, përveçse njollosin imazhin e Shqipërisë, nuk kanë asnjë qëllim tjetër. 

Në fakt nuk kam dashur ta besoj, Taulanti e përmendi këtu, por edhe ajo që ndodhi në Bruksel, edhe ajo që ka ndodhur rëndom me disa nga kolegët tanë të Partisë Demokratike, ka qenë e qëllimshme. Këtë gjë e kam justifikuar thjesht me injorancën, padijen, primitivitetin, vulgaritetin, banalitetin e tyre. Por sot kam arsye të besoj se është më shumë se   kaq. Me sa duket kundërshtarët tanë kanë një qëllim; ta nxijnë Shqipërinë përpara disa njerëzve të respektuar. Dhe kur ndodh kjo? Kjo  ndodh vetëm disa ditë para nga vendimi që Bashkimi Europian do të marrë për Shqipërinë. 

Pra, miqtë e mi, është momenti ta dënojmë, të distancohemi dhe të sigurojmë që ngjarje të tilla të mos përsëriten më kurrë në këtë parlament. 

Valentina Leskaj - Faleminderit!

Këtu mbyllen diskutimet dhe për ditën e sotme. 

Kalojmë në procesin e votimit. 

Ju lutem, thërrisni kolegët deputetë të zënë vendet, se do të fillojmë me procesin e votimit!

Hapim votimin me elektronikë për prezencën.

Mbyllim votimin. 

Janë 80 deputetë të pranishëm.

Fillojmë me votimin e zgjedhjes së anëtarëve të Autoritetit për Informimin mbi Dokumentet e ish-Sigurimit të Shtetit. 

Sipas ligjit 45/2015 “Për të drejtën e informimit për dokumentet e ish-Sigurimit të Shtetit të Republikës Popullore Socialiste të Shqipërisë”, autoriteti përbëhet nga 5 anëtarë. 2 anëtarë janë të propozuar nga Kuvendi i Shqipërisë. Propozohen 3 kandidatura për 2 vende vakante. Propozohen  Altin Hoxha nga Grupi Parlamentar i Lëvizjes Socialiste për Integrim, Maringlen Kasmi nga Grupi Parlamentar i Partisë Socialiste dhe Selami Zalli nga Grupi Parlamentar i Partisë Demokratike. 

Anëtarja e propozuar nga Këshilli i Ministrave është Gentiana Sula. 

Përfaqësuesi i propozuar nga Shoqata e të Përndjekurve Politikë, nga radhët e kandidatëve të mbështetur nga jo më pak se 28 deputetë, propozohet Daut Gumeni. 

Përfaqësuesi i propozuar nga Shoqata për Mbrojtjen e të Drejtave të Njeriut, nga radhët e kandidatëve të mbështetur nga jo më pak se 28 deputetë, propozohet Simon Miraka.


Fillojmë me procedurën e votimit. Duhet të kemi parasysh se votimi është i fshehtë, me elektronikë. Do të zhvillohen gjithsej 6 votime për 5 vende vakante.  Kërkohet shumicë e thjeshtë votash për miratim. 

Fillojmë me kandidaturën e propozuar nga Këshilli i Ministrave. Konkurron një kandidaturë për një vend.

Hapim votimin e fshehtë me elektronikë për zonjën Gentiana Sula.

Mbyllim votimin.

Janë 77 vota pro, 1 kundër, 1 abstenim.

Miratohet. 

Kalojmë në votimin e kandidaturave propozuar nga Kuvendi i Shqipërisë. Konkurrojnë 3 kandidatë për 2 vende vakante. 

Hapim votimin e fshehtë me elektronikë për zotin Altin Hoxha, propozuar nga  LSI-ja. Ky është votimi i parë. 

Mbyllim votimin.

Janë 76 vota pro, 1 kundër, 3 abstenime.

Miratohet. 

Hapim votimin e fshehtë me elektronikë për zotin Maringlen Kasmi, propozuar nga Partia Socialiste.

Mbyllim votimin.

Janë 77 vota pro, 3 kundër, asnjë abstenim.

Miratohet. 

Hapim votimin e fshehtë me elektronikë për kandidaturën e zotit Selami Zalli, propozuar nga Partia Demokratike.

Mbyllim votimin.

Janë 9 vota pro, 67 kundër, 4 abstenime.

Nuk miratohet. 

Vazhdojmë me kandidaturën e propozuar nga Shoqata e të Përndjekurve Politikë, mbështetur nga jo më pak se 28 deputetë. Konkurron një kandidaturë për një vend vakant. 

Hapim votimin e fshehtë me elektronikë për zotin Daut Gumeni.

Mbyllim votimin.

Janë 76 vota pro, 3 kundër, asnjë abstenim.

Miratohet. 

Vazhdojmë me kandidaturën e propozuar nga Shoqata për Mbrojtjen e të Drejtave të Njeriut, mbështetur nga jo më pak se 28 deputetë. Konkurron një kandidaturë për një vend vakant. 

Hapim votimin e fshehtë me elektronikë për zotin Simon Miraka.

Mbyllim votimin.

Janë 75 vota pro, 3 kundër, asnjë abstenim.

Miratohet. 

Kalojmë në  votimin e projektvendimit “Për zgjedhjen e anëtarit të Komisionit Qendror të Zgjedhjeve”.


Në mbështetje të Kodit Zgjedhor, kandidaturat propozohen nga partia që ka numrin më të madh të vendeve vakante në Kuvend nga partitë e shumicës parlamentare. 

Nga Grupi Parlamentar i Partisë Socialiste propozohen 2 kandidatura, propozohen Bledar Skënderi dhe  Erik Skëndaj. Konkurrojnë 2 kandidatura për një vend vakant. Procedura është me dy votime. Është votimi i fshehtë me elektronikë ku kërkohet shumicë e thjeshtë për votim.

Hapim votimin e fshehtë me elektronikë për kandidaturën e Bledar Skënderit. 

Mbyllim votimin.

Janë 74 vota pro, 4 kundër, 2 abstenime.

Miratohet.

Valentina Leskaj – Prisni edhe një minutë, kolegë, sepse nuk kemi mbaruar. Këtu mbyllet procesi i votimit, por ftojmë zotin Bledar Skënderi, meqenëse kandidatura e tij u miratua, që të bëj betimin përpara fillimit të detyrës si anëtar i zgjedhur i KQZ-së.

(Bisedime pa mikrofon në sallë)

Nuk ka nevojë?

Është një kërkesë nga...

(Bisedime pa mikrofon në sallë)

Nuk votohet për sa kohë që u votua kandidatura e parë.

Për sa i përket njoftimit, ne i njoftuam të dy emrat.

 Po, zoti Ruçi e ka fjalën.

Gramoz Ruçi – Si rregull, kur bëhet votim me elektronikë, votohen të dy kandidatët. Edhe në rastin e parë, kur kishim për të zgjedhur dy kandidatë, i votuam të tria kandidaturat, prandaj edhe në rastin konkret do të votohet edhe kandidatura e dytë.

Valentina Leskaj – Fjalën e ka kërkuar Zoti Rama për procedurë.

Luan Rama – Faleminderit, zonja drejtuese e seancës!

Doja të thosha të njëjtën gjë që tha edhe zoti Ruçi, plus që teorikisht ekziston mundësia, që kandidati tjetër, pavarësisht rezultatit që doli, mund të marrë më shumë  vota për sa kohë kishte vota kundër  dhe abstenim. Kështu që, në përputhje me Rregulloren, mendoj se është korrekte të votohet edhe për kandidaturën tjetër.

Valentina Leskaj – Dakord.

Hedhim në votim kandidaturën e zotit Erik Skëndaj.

Hapet votimi i fshehtë me elektronikë për kandidaturën e zotit Erik Skëndaj.

Mbyllet votimi.

3 vota pro, 36 kundër dhe 38 abstenim.

Ftojmë zotin Skënderi që të bëjë betimin si anëtar i zgjedhur i KQZ-së.

Atëherë po lexoj tekstin e betimit.

“Betohem në nderin tim, se do të angazhohem me të gjitha forcat e mia për realizimin e zgjedhjeve të drejta, të lira dhe demokratike në Republikën e Shqipërisë, do të siguroj dhe të mbroj integritetin dhe fshehtësinë e votës, do të ruaj paanësinë në kryerjen e detyrës si anëtar i Komisionit Qendror të Zgjedhjeve dhe do të tregoj profesionalizëm në kryerjen e saj”.

Sekretari për Procedurat dhe Votimin

Musa Ulqini
Drejtori i Shërbimit të Botimeve Parlamentare

Krenar Hajdëri


Bledar Skënderi – Betohem!

Valentina Leskaj – Urime dhe punë të mbarë, zoti Skënderi!

Me mbylljen e votimit mbyllet edhe seanca për ditën e sotme.

Faleminderit!


(Seanca u mbyll në orën 19.00.) 

Zëvendëskryetare e Kuvendit

Valentina Leskaj

